title: রজনীগন্ধা

text:
সর্বাপেক্ষা জনপ্রিয় ফুলগুলির মধ্যে রজনীগন্ধা অন্যতম। সামাজিক ও ধর্মীয় অনুষ্ঠানে এবং ফুলদানী সাজাবার কাজে ব্যাপকভাবে ব্যবহৃত হয়। এছাড়া এফুলের নির্যাস হতে সুগন্ধিও তৈরি হয়ে থাকে। সারা বছরই বাজারে এ ফুলের চাহিদা বেশী থাকে এরং সারা বছরই এ ফুল চাষ হয়ে থাকে। তবে শীতকালে কিছুটা কম ফোটে। রজনীগন্ধার কন্দ লাগিয়ে বংশবৃদ্ধি করা হয় । মার্চ- এপ্রিল মাস কন্দ লাগানোর উপযুক্ত সময়।
রজনীগন্ধার কয়েকটি জাত লক্ষ্য করা যায়৷ যথা :


title: রজনীগন্ধা

text: কয়েকটি জাতের বাণিজ্যিক নাম হলো- সিগল জাত: পার্ল, বম্বে, ক্যালকাটা, সিংগল মেক্সিকান, ডবল জাত: ডবল পার্ল।


title: সন্ধ্যামালতী

text:
সন্ধ্যামালতী (সন্ধ্যামনি, সন্ধ্যামালতি) এমন এক ধরণের ফুল যা সাধারণত বসতবাড়ি সাজানোর কাজে ব্যবহৃত হয়। সন্ধ্যামালতী বিভিন্ন রঙের হয়ে থাকে। সম্ভবত এই ফুল পেরু হতে অন্যান্য দেশে ছড়িয়ে পড়েছে। সন্ধ্যামালতীর অন্যতম একটি বৈশিষ্ট্য হল এতে একটি গাছেই বিভিন্ন রঙের ফুল ফুটতে পারে। শুধু তাই না, মাঝেমাঝে একই ফুলে বিভিন্ন রঙ দেখা যায়।
সন্ধ্যামালতী ফুল সাধারণত খাদ্য প্রক্রিয়াকরণ শিল্পে রঙের কাজে ব্যবহৃত হয়। তাছাড়া এর পাতাও খাওয়া যায়, অবশ্য তা কেবল জরুরি প্রয়োজনে রান্না করেই তা সম্ভব। এছাড়া কেক ও জেলী রঙের কাজেও এর রঙ ব্যবহৃত হয়।


title: সন্ধ্যামালতী

text: এছাড়া বিভিন্ন ভেষজ ঔষধ তৈরীতে এর ফুল ও শিকড় ব্যবহৃত হয়। তাছাড়া এর পাতার রসও ক্ষত সারানোর কাজে ব্যবহৃত হয়।


title: ভারতের জলবায়ু

text: ভারতের জলবায়ু কোন স্থানের অনেক দিনের (৩৫ বছরের বেশি) আবহাওয়ার গড়কে সেই স্থানের জলবায়ু বলে। ভারতের জলবায়ু বলতে সাধারণভাবে বোঝায় এক বিশাল ভৌগোলিক ক্ষেত্রে ভারতের বৈচিত্র্যপূর্ণ আবহাওয়া পরিস্থিতি। কোপেন আবহাওয়া বর্গীকরণ অনুসারে, ভারতে ছয়টি প্রধান আবহাওয়া সংক্রান্ত উপবর্গ দেখা যায়: পশ্চিমে মরুভূমি, উত্তরে আল্পীয় তুন্দ্রা ও হিমবাহ থেকে দক্ষিণ পশ্চিমে ও দ্বীপাঞ্চলের ক্রান্তীয় আর্দ্র বর্ষণারণ্য। কোনো কোনো অঞ্চলে আবার পৃথক স্থানীয় জলবায়ুরও দেখা মেলে। দেশে মোট চারটি প্রধান ঋতু: শীত (জানুয়ারি-ফেব্রুয়ারি), গ্রীষ্ম (মার্চ থেকে মে), বর্ষা (জুন থেকে সেপ্টেম্বর) ও শরৎ-হেমন্ত (অক্টোবর থেকে ডিসেম্বর)।


title: ভারতের জলবায়ু

text: ভারতের বহু বিচিত্র ভূগোল ও ভূতত্ত্ব অনেকাংশেই ভারতের জলবায়ুকে প্রভাবিত করে থাকে। উত্তরে হিমালয় পর্বতমালা ও উত্তর-পশ্চিমে থর মরুভূমির অবস্থানের ব্যাপারে একথা বিশেষভাবে প্রতীয়মান হয়। হিমালয় মধ্য এশিয়া থেকে প্রবাহিত অতিশীতল ক্যাটাবেটিক বায়ুপ্রবাহকে রোধ করে। ফলে শীতকালেও উত্তর ভারত উষ্ণ বা সামান্য শীতল থাকে। এই একই কারণে ভারতে গ্রীষ্ম অত্যধিক উষ্ণ হয়। কর্কটক্রান্তি রেখা এই দেশের মাঝবরাবর প্রসারিত হয়ে সারা দেশটিকে ক্রান্তীয় ও নাতিশীতোষ্ণ মণ্ডলে স্থাপন করলেও, ভারতের জলবায়ু সাধারণত ক্রান্তীয়।


title: ভারতের জলবায়ু

text: ক্রান্তীয় জলবায়ুর বৈশিষ্ট্য অনুসারেই বর্ষা ও অন্যান্য আবহাওয়া পরিস্থিতি দেশে খরা, বন্যা, সাইক্লোন ও অন্যান্য প্রাকৃতিক বিপর্যয়ের জন্য দায়ী। এই সব বিপর্যয় প্রতি বছর দেশে লক্ষ লক্ষ মানুষের মৃত্যু ও সম্পত্তিহানির কারণ হয়। দেশের দীর্ঘকালীন জলবায়ুগত স্থিতিশীলতা বর্তমানে বিশ্ব উষ্ণায়নের দ্বারা আক্রান্ত। তার উপর ভারতের জলবায়ুগত বৈচিত্র্য এই সমস্যার অধ্যয়নে বিশেষ অসুবিধার কারণ হয়ে দাঁড়ায়।


title: দারুচিনি

text:
দারুচিনি, (ইংরেজি নাম: Cinnamon) (বৈজ্ঞানিক নাম: Cinnamomus Zeylanicum)
একটি মসলা বৃক্ষের নাম। স্বাভাবিক পরিবেশে এই বৃক্ষের উচ্চতা দশ থেকে পনের মিটার পর্য্যন্ত হয়ে থাকে। আদি নিবাস শ্রীলংকায়। আজ কাল ইন্দোনেশিয়া, ভারত, বাংলাদেশ ও চীন প্রভৃতি দেশে ও উৎপাদিত হচ্ছে। দেখতে কিছুটা তেজপাতা বৃক্ষের মতো এই বৃক্ষের চামড়াটা মসলা হিসেবে ব্যবহৃত হয়। দারুচিনির সুগন্ধ যুক্ত তৈল ও পাওয়া যায়।
দারুচিনির বাকলে থাকে "সিনামাল ডিহাইড" যা দারুচিনির ঘ্রাণের জন্য দায়ী। পাতায় থাকে "ইউজিনল"।


title: পাণ্ডু রাজার ঢিবি

text: পাণ্ডু রাজার ঢিবি হল ভারতের পশ্চিমবঙ্গ রাজ্যের বর্ধমান জেলার সদর উত্তর মহকুমার অন্তর্গত আউসগ্রাম ব্লকের একটি প্রত্নক্ষেত্র। এটিই পশ্চিমবঙ্গে আবিষ্কৃত প্রথম তাম্রযুগীয় প্রত্নক্ষেত্র। পাণ্ডু রাজার ঢিবির প্রধান ধ্বংসস্তুপটির সঙ্গে "মহাভারত"-এর রাজা পাণ্ডুর নামের যোগসূত্র পাওয়া যায়। এই প্রত্নক্ষেত্রটি অজয় নদের দক্ষিণ তীরে অবস্থিত। পাণ্ডু রাজার ঢিবি-সংলগ্ন রাজপোতডাঙা ও পাণ্ডুক গ্রামে খননকাজ চালানো হয়েছে।


title: পাণ্ডু রাজার ঢিবি

text: ১৯৫৪-৫৭ সালে বি. বি. লাল এই ক্ষেত্রে প্রথম খননকার্য চালান। পাণ্ডু রাজার ঢিবি রাজ্যের প্রথম আবিষ্কৃত ক্যালকোলিথিক বা তাম্রযুগীয় প্রত্নক্ষেত্রথলেও বীরভূম, বর্ধমান, বাঁকুড়া ও পশ্চিম মেদিনীপুর জেলার ব্রাহ্মণী, ময়ূরাক্ষী, কোপাই, অজয়, কুনুর, দামোদর, দ্বারকেশ্বর, শিলাবতী ও রূপনারায়ণ নদনদী বিধৌত অঞ্চলে আরও অনেক প্রত্নক্ষেত্রের খোঁজ পাওয়া গিয়েছে।


title: পাণ্ডু রাজার ঢিবি

text: এখানে প্রাপ্ত ধ্বংসাবশেষ মূলত দুই সময়পর্বের – তাম্রযুগীয় (খ্রিস্টপূর্ব ১৬০০ – ৭৫০ অব্দ) এবং লৌহযুগীয়।


title: পাণ্ডু রাজার ঢিবি

text: পাণ্ডু রাজার ঢিবিতে খননকার্য চালিয়ে অব্রাহ্মণ বাঙালিদের অনার্য উৎস সম্পর্কে প্রমাণ পাওয়া গিয়েছে। পূর্ব ভারতের তাম্রযুগীয় সভ্যতার সঙ্গে মধ্য ভারত ও রাজস্থান অঞ্চলের অনুরূপ সভ্যতার মিল পাওয়া গিয়েছে। সেযুগের লোকজন সুপরিকল্পিত শহর নির্মাণ করতে পারত। তারা শহরের পথে ফুটপাথ রাখত। তাদের অর্থনীতির ভিত্তি ছিল কৃষি ও বাণিজ্য। পাণ্ডু রাজার ঢিবিকে একটি বাণিজ্য নগরীর ধ্বংসাবশেষ মনে করা হয়। এখানকার মানুষের সঙ্গে যে শুধু ভারতের অন্যান্য অঞ্চলের বাণিজ্যিক সম্পর্ক ছিল, তাই নয়; এরা ক্রিট ও ম্যাসিডোনিয়ান দ্বীপপুঞ্জের সঙ্গেও যোগাযোগ রাখত। এরা ছিল মূলত সমুদ্রচারী বণিক জাতি।


title: বাংলাদেশের শিক্ষাব্যবস্থা

text: বাংলাদেশের শিক্ষা ব্যবস্থা সদা পরিবর্তনশীল এবং বিভিন্নরূপ শিক্ষা ব্যবস্থার সমন্বয়ে গঠিত। এই শিক্ষা ব্যবস্থা প্রধানতঃ প্রাথমিক স্তর, মাধ্যমিক ও উচ্চ মাধ্যমিক স্তর এবং উচ্চশিক্ষা বা বিশ্ববিদ্যালয় স্তর - এই তিন স্তরবিশিষ্ট। সরকারি-বেসরকারি বিদ্যালয়গুলো পরিচালিত হয় ৬ (শিশু শ্রেণিসহ) বছর মেয়াদি প্রাথমিক (৮ বছর মেয়াদী করার সিদ্ধান্ত নেয়া হয়েছে), ৫ বছর মেয়াদি মাধ্যমিক ও ২ বছর মেয়াদি উচ্চ মাধ্যমিক পর্যায়ে। উচ্চশিক্ষা বা বিশ্ববিদ্যালয় পর্যায়ের শিক্ষা ৩-৫ বছর মেয়াদি; যা সরকারী পৃষ্ঠপোষকতায় পরিচালিত ৩৭টি পাবলিক ও ৯০টিরও বেশি বেসরকারী বিশ্ববিদ্যালয় এবং বিশ্ববিদ্যালয় মঞ্জুরি কমিশনের তত্ত্বাবধানে অধিভুক্ত কলেজের (ঢাকার ৭টি সরকারী কলেজ বাদে) মাধ্যমে দেয়া হয়। শিক্ষার্থীরা শিক্ষার মাধ্যম হিসেবে বাংলা বা ইংরেজির মধ্যে যেকোনটিকে বেছে নিতে পারে।


title: বাংলাদেশের শিক্ষাব্যবস্থা

text: উচ্চ মাধ্যমিক পর্যায়ে শিক্ষা প্রতিষ্ঠান কলেজ হিসেবে পরিচিত। এছাড়া রয়েছে মাদ্রাসা ও ইংরেজি মাধ্যমের স্কুল। এগুলো যথাক্রমে মাদ্রাসা শিক্ষাবোর্ড এবং বিদেশী শিক্ষা বোর্ডের তালিকাভুক্ত। মাধ্যমিক পরবর্তী পর্যায়ে বৃত্তিমূলক প্রশিক্ষণ স্কুল পরিচালনার জন্য কারিগরি শিক্ষা বোর্ড গঠন করা হয়েছে। জাতীয় শিক্ষাক্রম ও পাঠ্যপুস্তক বোর্ড প্রাথমিক, নিম্ন মাধ্যমিক, মাধ্যমিক ও উচ্চ মাধ্যমিক পর্যায়ের শিক্ষাক্রম ও পাঠ্যবই উন্নয়ন, অনুমোদন এবং ব্যবস্থাপনার দায়িত্বে নিয়োজিত কর্ত্তৃপক্ষ। বাংলাদেশ সরকার বাংলাদেশ ব্যুরো অব এডুকেশনাল ইনফরমেশন অ্যান্ড স্ট্যাটিসটিক্স (BANBEIS) গঠন করেছে, যা সকল পর্যায়ের শিক্ষাসংশ্লিষ্ট তথ্য সংরক্ষণ করে থাকে।


title: বাংলাদেশের শিক্ষাব্যবস্থা

text: বাংলাদেশ এ ইসলামী শিক্ষা সাধারনত মসজিদ ও মাদ্রাসা ভিত্তিক হয়ে থাকে। মাদ্রাসার প্রাথমিক স্তর মক্তব, নূরানি বা ফোরকানিয়া মাদ্রাসা নামে অভিহিত। ফোরকানিয়া শব্দের মূল ফুরকান যার অর্থ বিশিষ্ট। মিথ্যা থেকে সত্যকে সুস্পষ্টভাবে পৃথক করে বলে পবিত্র কুরআন-এর আরেক নাম আল ফুরকান। প্রাথমিক স্তরের যেসব মাদ্রাসায় কুরআন পাঠ ও আবৃত্তি শেখানো হয় সেগুলিকে বলা হয় দর্‌সে কুরআন। সাধারণত স্থানীয় কোন মসজিদেই আশেপাশের পরিবারের ছোটদের প্রাথমিক পর্যায়ের ধর্মীয় শিক্ষা দেওয়া হয়। মসজিদের ইমাম ও মোয়াজ্জিনরাই সাধারণত এর শিক্ষক বা উস্তাদ হন।


title: বাংলাদেশের শিক্ষাব্যবস্থা

text: --> ইবতেদায়ী মাদ্রাসা


title: বাংলাদেশের শিক্ষাব্যবস্থা

text: --> দাখিল মাদ্রাসা


title: বাংলাদেশের শিক্ষাব্যবস্থা

text: --> আলিম মাদ্রাসা


title: বাংলাদেশের শিক্ষাব্যবস্থা

text: --> ফাজিল মাদ্রাসা


title: বাংলাদেশের শিক্ষাব্যবস্থা

text: --> কামিল মাদ্রাসা


title: বাংলাদেশের শিক্ষাব্যবস্থা

text: --> হাফিজিয়া মাদ্রাসা


title: বাংলাদেশের শিক্ষাব্যবস্থা

text: --> কওমি মাদ্রাসা


title: বাংলাদেশের শিক্ষাব্যবস্থা

text: ==মাধ্যমিক শিক্ষা


title: বাংলাদেশের শিক্ষাব্যবস্থা

text: বাংলাদেশে সাধারনত তিন ধরনের বিশ্ববিদ্যালয় দেখা যায়। সরকারী বিশ্ববিদ্যালয়, বেসরকারি বিশ্ববিদ্যালয় এবং আন্তর্জাতিক বিশ্ববিদ্যালয়।গণস্বাক্ষরতা বৃদ্ধির উদ্দেশ্য নিয়ে দেশে সরকারী ও বেসরকারী উদ্যোগে প্রাপ্ত বয়স্ত শিক্ষা প্রচলিত আছে।


title: বাংলাদেশের শিক্ষাব্যবস্থা

text: বর্তমানে সারাদেশে অসংখ্য সুবিধাবঞ্চিতদের স্কুল সুবিধাবঞ্চিত শিশুদের স্বাক্ষরতা অর্জনের জন্য কাজ করে যাচ্ছেন যা দেশের শিক্ষার হার বর্ধনে গুরুত্বপূর্ণ অবদান রেখে যাচ্ছে। এর মধ্যে বিজয় ফাউন্ডেশন, জাগো ফাউন্ডেশন, মজার ইশকুল, মাস্তুল ফাউন্ডেশন, রোজেনবার্গ ফাউন্ডশন ইত্যাদি উল্লেখযোগ্য। ২৬ মার্চ মহান স্বাধীনতা দিবস উপলক্ষে ঢাকার গাবতলীতে প্রতিষ্ঠা পাচ্ছে সুবিধাবঞ্চিতদের শিক্ষা ও স্বপ্নপূরণের অঙ্গিকার নিয়ে ফাউনণ্ডেশন ক্লাউড ফিফটিন'র দীর্ঘ মেয়াদি শিক্ষা প্রতিষ্ঠান 'মেঘস্কুল' যেখানে বিনামূল্যে এসকল শিশুকে প্রাথমিক শিক্ষা প্রদানের মাধ্যমে পরবর্তী দুই স্তরের শিক্ষা লাভের সুযোগ করে দেয়া হবে। মূলতঃ সাধারণ শিক্ষাকে সাথে রেখে নৈতিক শিক্ষা এবং তাদের নিয়মিত স্বাস্থ্য সচেতনতায় এই স্কুলটি কাজ করে যাচ্ছে।


title: বাংলাদেশের শিক্ষাব্যবস্থা

text: মাধ্যমিক ও উচ্চ মাধ্যমিক স্তরের শিক্ষা প্রতিষ্ঠানগুলো সাতটি শিক্ষা বোর্ডের অধিভুক্ত বোর্ডগুলো তিনটি পাবলিক পরীক্ষা পরিচালনা করে-


title: বাংলাদেশের শিক্ষাব্যবস্থা

text:
বিশ্ববিদ্যালয় পর্যায়ের শিক্ষা কার্যক্রম পরিচালিত হয় একটি স্বায়ত্ত শাসিত সংস্থার মাধ্যমে যার নাম বিশ্ববিদ্যালয় মঞ্জুরী কমিশন।
প্রাথমিক ও মাধ্যমিক পর্যায়ের সকল পাঠ্য পুস্তক বাংলাদেশ স্কুল টেক্সটবুক বোর্ড নামীয় একটি সরকারী সংস্থার মাধ্যমে প্রণীত, সম্পাদিত, মুদ্রিত ও প্রকাশিত হয়। সরকার ২০০৩ সাল থেকে সীমিত পর্যায়ে প্রাথমিক বিদ্যালয়ের ছাত্রদের বিনামূল্যে পাঠ্যপুস্তক বিতরণ কার্যক্রম প্রবর্তন করে। বছর বছর এই কার্যক্রম সম্প্রসারণ করা হয়। ২০১৩ সালে প্রাথমিক ও মাধ্যমিক পর্যায়ের সকল ছাত্র-ছাত্রীকে এই কর্মসূচীর আওতায় আনা সম্ভব হয়। ২০১৩সালের নতুন শিক্ষা বৎসর শুরুর আগেই ৩ কোটি পাঠ্য পুস্তক শিক্ষার্থীর হাতে বিনামূল্যে পৌঁছে দেয়া হয়।


title: ঘি

text:
ঘি ভারতীয় উপমহাদেশে উদ্ভূত হওয়া পরিশোধিত মাখন।
খাবারের স্বাদ- গন্ধ বৃদ্ধিতে ঘি এই অঞ্চলের ঐতিহ্যবাহী রান্নায় বহুদিন ধরে ব্যবহৃত হয়ে আসছে।সাজ


title: ঘি

text:
লবণবিহীন মাখনকে চুলায় জ্বাল দিয়ে ঘি প্রস্তুত করা হয়। প্রথমে পাত্রে মাখন এর নিয়ে পানিটুকু বাষ্প হয়ে উড়ে না যাওয়া এবং প্রোটিনটুকু পাত্রের তলায় জমা না হওয়া পর্যন্ত তা জ্বাল দেওয়া হয়। পরিশোধিত ও রান্না হওয়া মাখন চামচ দিয়ে তুলে নেওয়া হয়, যেন তা পাত্রের তলদেশে দুধের কঠিন অংশটুকুর জমাট বাঁধায় কোন বিঘ্ন না ঘটায়। ঘি ও মাখনের মধ্যে একটি মৌলিক পার্থক্য হল ঘি রেফ্রিজারেটরে না রেখেও দীর্ঘদিন সংরক্ষণ করা যায়, তবে সংরক্ষণ পাত্রটি বায়ুরোধক হতে হবে (জারণ প্রতিরোধ করার জন্যে) ও আর্দ্রতা-মুক্ত হতে হবে।
ঘি এর গন্ধ-স্বাদ এর প্রস্তুতিতে ব্যবহৃত হওয়া দুধ এবং জ্বাল দেয়ার সময়ের ওপর নির্ভর করে। বাঙ্গালিরা গরুর দুধ থেকে তৈরি গাওয়া ঘি (গব্য ঘৃত) কে সবচেয়ে উৎকৃষ্ট ঘি বিবেচনা করে।
ঘি এর কদর ভারতীয় উপমহাদেশের সর্বত্র। বাংলার বহু রান্নায়, মূলত গুরুপাক খাবারে ঘি ব্যবহৃত হয়ে খাদ্যরসিক বাঙ্গালির রসনার তৃপ্তি ঘটিয়ে আসছে। পোলাও, বিরিয়ানিতে ঘি একটি অত্যাবশ্যক উপকরণ। এছাড়াও নানান রকম ভর্তা ও ভাজিতেও ঘি তার চমৎকার গন্ধের জন্যে সমাদৃত। পঞ্জাবের রেস্তোরা গুলোতে সেখানকার ঐতিহ্যবাহী খাবার তৈরিতে ঘি এর বিপুল ব্যবহার হয়। আবার নান ও রুটি সেঁকার পর এর ওপর ঘি এর প্রলেপ দেওয়া হয়।
বিভিন্ন রকম মিষ্টান্ন, হালুয়া, লাড্ডু ইত্যাদি প্রস্তুতিতে ঘি ব্যবহৃত হয়।


title: মাজার

text: মাজার একটি আরবী শব্দ, যা এখন শুধু বাংলাতেই ব্যবহৃত হয়। শব্দটি ফারসী দরগাহ শব্দের প্রতিশব্দ। এর ধাতুগত অর্থ ‘যিয়ারতের স্থান’। মাজার বলতে সাধারণত আওলিয়া-দরবেশগণের সমাধিস্থলকে বোঝায়।


title: মাজার

text: মাজারকে রওযা বা কবরও বলা হয়। এর নিকটবর্তী স্থানে মসজিদ, মাদ্রাসা, মকতব ইত্যাদি গড়ে ওঠে। মহানবী হযরত মুহাম্মাদ (সঃ) মদীনার কবরস্থান জান্নাত-আল বাকীতে এবং উহুদযুদ্ধে শাহাদতপ্রাপ্ত সাহাবীদের কবরস্থানে গমন করতেন এবং তাঁদের জন্য আল্লাহর কাছে দোয়া করতেন। সুফীতত্ত্বের অনুসারীরা সুফী দরবেশদের কবরস্থান যিয়ারত করতে পছন্দ করেন। অনেকে মৃতব্যক্তির কাছে সাহায্য, আশ্রয়, উদ্ধার প্রার্থনা করা এবং তাদের নামে যবাই ও মানত করা ইত্যাদি কর্মকাণ্ডের মাধ্যমে শিরক করে। অনেক মাজারে সমাধিস্থ ব্যক্তির উরস অর্থাৎ জন্ম-মৃত্যুবার্ষিকী পালিত হয়। একে ঈসালে ছওয়াবের মাহফিল বলে। ঐতিহাসিক মাজারগুলি রক্ষণাবেক্ষণের জন্য ওয়াক্ফ সম্পত্তি থাকে এবং খাদিমও থাকেন; অনেক ক্ষেত্রে তাঁরা উত্তরাধিকারসূত্রে এ পদে অধিষ্ঠিত হন।


title: মাজার

text: ভারতীয় উপমহাদেশে বিভিন্ন মুসলিম দেশ থেকে আগত ইসলাম প্রচারক আওলিয়া-দরবেশদের মাজারগুলি এখনও বিদ্যমান, যথা: আজমীরে খাজা মঈনউদ্দীন চিশতির মাজার, দিল্লিতে নিযামউদ্দীন আওলিয়ার মাজার, লাহোরে ফরিদউদ্দীন গঞ্জ-এ-শাক্কারের মাজার, সিলেটে হযরত শাহ জালালের ও হযরত শাহ পরাণের মাজার মাজার, রাজশাহীর শাহ মখদুম মাজার, ঢাকায় শাহ আলী বাগদাদীর মাজার, খুলনায় খানজাহান আলীর মাজার ,মজ্জুব হযরত সিরাজুল ইসলাম কোরাইশী (রহঃ) পাগলা বাবার মাজার শরীফ সিরাজ নগর,ভৈরব,কিশোরগঞ্জ, মাজনুন হযরত সৈয়দ সোহেল মুন্সী(রহঃ), মাজার শরীফ সিরাজ নগর,ভৈরব,কিশোরগঞ্জ ইত্যাদি। চট্টগ্রাম মাজারের শহর হিসেবে খ্যাত, কারণ সেখানে বারো-আওলিয়ার মাজার আছে।


title: মাজার

text: চট্টগ্রামের সাতকানিয়ায় মির্জাখিল দরবার শরীফ। যেখানে রয়েছে হযরত মাওলানা মখছুছুর রহমান (ক.) এঁর মাজার।


title: বীজ

text: নিষেকোত্তর রূপান্তরিত ও পরিস্ফুটিত ডিম্বকই বীজ। কিছু কিছু উদ্ভিদে একে কার্নেল বলা হয়। বীজ বীজ আবরণী দ্বারা আবৃত থাকে এবং সাধারণত এতে পরিস্ফূটনরত ভ্রূণের জন্যে সঞ্চিত খাদ্য থাকে। বীজ আবৃতবীজী ও নগ্নবীজী উদ্ভিদে পরিপক্ব ডিম্বকের সফল নিষেক ও মাতৃগাছের অভ্যন্তরে কিছু পরিবর্ধনের ফসল। বীজ তৈরির মাধ্যমে বীজের মাধ্যমে বংশবিস্তার হওয়া উদ্ভিদের প্রজনন সম্পন্ন হয় (যা ফুল সৃষ্টি ও পরাগায়নের মাধ্যমে শুরু হয়), যেখানে জাইগোট থেকে ভ্রূনের সৃষ্টি হয় এবং ডিম্বাণুর বহিরাবরণ থেকে বীজত্বক সৃষ্টি হয়।


title: বীজ

text: বীজ সপুষ্পক উদ্ভিদের সংখ্যাবৃদ্ধি ও বিস্তারণে গুরুত্বপূর্ণ ভূমিকা পালন করে, বিশেষ করে আদিমতর মস ও ফার্ণের সাপেক্ষে, যারা বীজের মাধ্যমে সংখ্যাবৃদ্ধি করে না। এ ব্যাপারটিকেই সবীজ উদ্ভিদের (আবৃতবীজী ও নগ্নবীজী উভয়ই) উষ্ণ ও শীতল - দু ধরণের আবহাওয়াতেই বনভূমি থেকে শুরু করে তৃণভূমি পর্যন্ত সর্বত্রই প্রাধান্য বিস্তার করার কারণ মনে করা হয়।


title: বীজ

text: "বীজ" শব্দটি যা কিছু বপন করা হয় তা বোঝাতেও ব্যবহার করা হয়, যেমন আলুর বীজ, সূর্যমুখীর বীজ ইত্যাদি। সূর্যমুখী এবং ভুট্টার ক্ষেত্রে বপন করা হয় খোসায় আবৃত বীজ, আর আলুর ক্ষেত্রে বপন করা হয় টিউবার।


title: মাইকেল জ্যাকসন

text: মাইকেল জোসেফ জ্যাকসন (; জন্ম: আগস্ট ২৯, ১৯৫৮– মৃত্যু: জুন ২৫, ২০০৯) একজন মার্কিন সঙ্গীতশিল্পী, নৃত্যশিল্পী, গান লেখক,অভিনেতা, সমাজসেবক এবং ব্যবসায়ী । পৃথিবীর ইতিহাসের সবচেয়ে জনপ্রিয় এবং সবচেয়ে বহুল বিক্রিত এলবামের সঙ্গীত শিল্পীদের তিনি অন্যতম।জ্যাকসন পরিবারের ৮ম সন্তান মাইকেল মাত্র ৫ বছর বয়সে ১৯৬৩ সালে পেশাদার সঙ্গীত শিল্পী হিসাবে আত্মপ্রকাশ করেন। তিনি তখন জ্যাকসন ফাইভ নামের সঙ্গীত গোষ্ঠীর সদস্য হিসাবে গান গাইতেন। ১৯৭১ সাল থেকে মাইকেল একক শিল্পী হিসাবে গান গাইতে শুরু করেন। মাইকেলের গাওয়া ৫টি সঙ্গীত অ্যালবাম বিশ্বের সর্বাধিক বিক্রিত রেকর্ডের মধ্যে রয়েছে - অফ দ্য ওয়াল (১৯৭৯), থ্রিলার (১৯৮২), ব্যাড (১৯৮৭), ডেঞ্জারাস (১৯৯১) এবং হিস্টরি (১৯৯৫)। তাকে "পপ সঙ্গীতের রাজা" (King of Pop) হিসেবে আখ্যায়িত করা হয় অথবা, সংক্ষেপে তাঁকে "এমজে"(Mj) নামে অভিহিত করা হয়। সঙ্গীত, নৃত্য এবং ফ্যাশন জগতসহ ব্যক্তিগত জীবনের বিভিন্ন ঘটনার প্রেক্ষাপটে চার দশকেরও অধিককাল ধরে সাংস্কৃতিক অঙ্গনে বৈশ্বিক ব্যক্তিত্ব হিসেবে চিহ্নিত হয়ে আছেন।


title: মাইকেল জ্যাকসন

text: ১৯৮০র দশকে মাইকেল সঙ্গীত শিল্পীদের মধ্যে জনপ্রিয়তার শীর্ষে পৌছান। তিনি প্রথম কৃষ্ণাঙ্গ মার্কিন সঙ্গীত শিল্পী যিনি এমটিভিতে এতো জনপ্রিয়তা পান। বলা হয়, তাঁর গাওয়া গানের ভিডিওর মাধ্যমেই এমটিভির প্রসার ঘটেছিলো। গানের তালে তালে মাইকেলের নাচের কৌশলগুলোও ব্যাপক জনপ্রিয়তা লাভ করে। মাইকেলের জনপ্রিয় নাচের মধ্যে রোবোট, ও মুনওয়াক (চাঁদে হাঁটা) রয়েছে। মুনওয়াক আসলে হলো সামনের দিকে হাঁটার দৃষ্টিভ্রম সৃষ্টি করে পিছনে যাবার ভঙ্গিমা। তিনি পপ সংগীত এবং মিউজিক ভিডিওর ধারণা পাল্টে দেন।এখন সারাবিশ্বের সকল নৃত্যশিল্পীরা মাইকেল জ্যাকসনকে প্রায়ই শ্রদ্ধা জানিয়ে থাকেন।


title: মাইকেল জ্যাকসন

text: মাইকেল জ্যাকসন দু’বার রক অ্যান্ড রোল হল অফ ফেইমে নির্বাচিত হন। এছাড়াও তিনিই এই পৃথিবীর একমাত্র ব্যক্তি যিনি গান লেখক,নাচের (সর্বপ্রথম এবং একমাত্র),"আর এন বি" হল অফ ফেইমে যায়গা করে নিয়েছেন। সঙ্গীত জগতের কেউ এত ক্যাটাগরিতে হল অফ ফেইমে নিজেকে নিতে পারেন নি। গিনেস ওয়ার্ল্ড রেকর্ডস অনুসারে মাইকেল সর্বকালের সবচেয়ে সফল শিল্পী - ১৩টি গ্র্যামি পুরস্কার, ১৩টি ১নম্বর একক সঙ্গীত, এবং ১০০ কোটিরও বেশি মাইকেলের অ্যালবাম বিক্রি হয়েছে এবং যা হচ্ছে।


title: মাইকেল জ্যাকসন

text: "থ্রিলার"(১৮৮২) আজ পর্যন্ত ১১০ মিলিয়নের উপর বিক্রি হয়েছে যা সর্বোচ্চ বিক্রিত হওয়া এলবাম। "ব্যাড" (১৯৮২) যেটাতে আছে বিলবোর্ড চার্টে ১ নম্বর হওয়া ৫ টি গান যা সর্বোচ্চ এবং মাইকেল জ্যাকসনের সবচেয়ে বেশি বিক্রিত এলবামের তালিকায় ২য় এবং ৬৭ মিলিয়ন কপি বিক্রি হয়।"ডেঞ্জারাস"(১৯৯১) যার মাধ্যমে মাইকেল "নিউ জ্যাক সুইং" নামে নতুন একটা জেনার কে পপুলার করে,এবং এটি সবচেয়ে বেশি বিক্রিত হওয়া নিউ জ্যাক সুইং এলাবাম,যার পরিমাণ ৩৬ মিলিয়ন কপি।"হিস্টোরি"(১৯৯৫) মাইকেলের নবম স্টুডিও এলবাম এবং এই পর্যন্ত ৩৩ মিলিয়ন(৬৬ মিলিয়ন ইউনিট), যা হচ্ছে এই পর্যন্ত ২ টি ডিস্ক সমন্বিত একটি এলবাম এর সবচেয়ে বেশি বিক্রিত এলবাম।হিস্টোরি একটি বহুল আলোচিত প্রতিবাদি এলবাম।তার ২ বছর পর ১৯৯৭ সালে তিনি রিলিজ করেন তার সর্বপ্রথম রিমিক্স এলবাম "ব্লাড অন দা ডান্স ফ্লোর:হিস্টোরি ইন দা মিক্স" যা এই পর্যন্ত সবচেয়ে বেশি বিক্রিত হওয়া রিমিক্স এলবাম(৬ মিলিয়ন কপি)। ২০০১ সালে মাইকেল রিলিজ করে "ইনভিন্সিবল", তার জিবনের ১০ম ও সর্বশেষ স্টুডিও এলবাম। এটি থ্রিলার এর থেকেও তাড়াতাড়ি বিক্রি হচ্ছিল,কিন্তু "সনি মিউজিক " এর সাথে ঝামেলার কারনে তারা এই এলবামটি প্রোমোট করে না, তার পরেও এটি ১৩ মিলিয়ন কপি বিক্রি হয়। এটি এই পর্যন্ত সবচেয়ে ব্যায়বহুল এলবাম, এই এলবাম এর শুধুমাত্র রেকর্ডিং এই মাইকেল খরচ করে ৩০ মিলিয়ন মার্কিন ডলারের উপর। ২০১০ সালে বিলবোর্ড কর্তৃক একটি পোলে এই এলবামটি ২০০০-২০১০ সালের মধ্যে রিলিজ পাওয়া এলবাম এর সেরা এলবাম নির্বাচিত হয়। জ্যাকসন হচ্ছে এই পর্যন্ত সবচেয়ে বেশি এওয়ার্ড ও নোমিনেশন পাওয়া তারকা।


title: মাইকেল জ্যাকসন

text: এছাড়াও গিনেস বুক অফ ওয়ার্লড তাকে বিশ্বরেকর্ড এ ভুষিত করেছে বিনোদন জগতের মানুষ হিসেবে সবচেয়ে বেশি দান খয়রাত করবার জন্যে, এবং তার দানকৃত অর্থের পরিমাণ ৫০০ মিলিয়ন মার্কিন ডলারের এর বেশি। ব্যক্তিগত জীবনে তিনি নানা কেলেঙ্কারিতে(যা পরবর্তিতে প্রত্যেকটি ভুল প্রমাণিত হয়) জড়ালেও প্রায় ৪০ বছর ধরে সারাবিশ্বে বিখ্যাত হয়ে ছিলেন এবং তিনি পৃথিবীর সর্বকালের সর্বশ্রেষ্ঠ গায়ক এবং নৃত্যশীল্পির সিংহাসনে বসে আছেন।


title: মাইকেল জ্যাকসন

text:
২০০৯ খ্রিস্টাব্দের ২৫শে জুন মাইকেল জ্যাকসন মৃত্যুবরণ করেন। তার মৃত্যুতে সারা পৃথিবীতে আলোড়ন পরে যায়। TMZ যখন তাদের ওয়েবসাইটে তার মৃত্যুর খবর নিশ্চিত করে তারপর তা সবজায়গায় খুবই দ্রত ছড়িয়ে পড়ে। তার মৃত্যুর ফলে পৃথিবীর ইন্টারনেট ব্যাবস্থা এক প্রকার ভেঙে পড়ে। তার সম্পর্কে বিস্তারিত জানার জন্য পৃথিবীর সকল অঞ্চল থেকে তার ভক্ত ও সাধারণ মানুষ গুগল এ সার্চ করা শুরু করে। "Michael Jackson" শব্দটি এত বেশি(মিলিয়ন মিলিয়ন) ইনপুট হবার কারনে তারা ভেবেই বসে DDoS Virus এ তাদের সার্চ ইঞ্জিন আক্রান্ত হয়েছে যার ফলে তারা প্রায় ৩০ মিনিট গুগল বন্ধ রাখে। উইকিপিডিয়া তে ১ ঘন্টার মধ্যে ১২ লাখেরও বেশি মানুষ মাইকেলের বায়োগ্রাফি দেখে, আর এই চাপ উইকিপিডিয়া লোড নিতে সক্ষম না হওয়াতে Crash করে(পরে কর্তৃপক্ষ জানায় তাদের ইতিহাসে এরকম ঘটনা এই প্রথম), একিরকম ভাবে টুইটার-ও Crash হয়,যেখানে মোট টুইটের ১৫ % মেনশন করা হচ্ছিল মাইকেল (প্রতি মিনিটে ৫০০০+ টুইট)। এছাড়াও বিভিন্ন নিউজ পোর্টালে,ইন্টারনেটে মানুষের আনাগোনা বেড়ে যাওয়ায় সাধারন ইন্টারনেট ট্রাফিকের ১১% হতে তা ২০% এ উন্নিত হয়। এমটিভি ২৪ ঘন্টা ধরে তার মিউজিক ভিডিও,
ডকুমেন্টারি, ভক্ত, ফ্যামিলি ইত্যাদি বিভিন্ন বিষয় প্রচার করার সিদ্ধান্ত নেয়। তার শেষ কৃত্যানুষ্ঠান অনুষ্ঠান পৃথিবীর ৩০০ কোটিরও বেশি মানুষ সরাসরি টেলিভিশন ও অনলাইনে দেখে,যা এই পর্যন্ত সর্বোচ্চ কারো কৃত্যানুষ্ঠান দেখা হয়েছে।


title: মাইকেল জ্যাকসন

text: দায়িত্বে খামখেয়ালি করার কারণে তাঁর মৃত্যুর জন্য দায়ী মার্কিন চিকিৎসক ডঃ কনরাড মারেকে ৪ বছরের জন্য কারাবাস সাজা দেয়া হয়েছিল।


title: ভারতের প্রাণী

text: ভারত বিশ্বের সর্বাধিক জৈববৈচিত্র্যসম্পন্ন অঞ্চলগুলির অন্যতম। দেশের রাজনৈতিক সীমানার মধ্যে বিভিন্ন ধরনের পরিবেশক্ষেত্র দৃষ্ট হয়: মরুভূমি, উচ্চ পার্বত্য অঞ্চল, উচ্চভূমি, ক্রান্তীয় ও নাতিশীতোষ্ণ বনাঞ্চল, জলাভূমি, সমভূমি, তৃণভূমি, নদী অববাহিকা ও দ্বীপপুঞ্জ। ভারতে তিনটি বায়োডাইভার্সিটি হটস্পট দেখা যায়: পশ্চিমঘাট পর্বতমালা, পূর্ব হিমালয় ও ভারত-মিয়ানমার সীমান্ত বরাবর প্রসারিত পার্বত্য অঞ্চল। এই হটস্পটগুলিতে অসংখ্য এনডেমিক প্রজাতি দেখা যায়।


title: ভারতের প্রাণী

text: ৩,১৬৬,৪১৪ বর্গকিলোমিটার জুড়ে বিস্তৃত ভারতের পরিবেশক্ষেত্রগুলিতে বৃষ্টিপাত, সমুদ্রপৃষ্ঠ থেকে উচ্চতা, টোপোগ্রাফি ও অক্ষাংশের কারণে বিশেষ প্রকারের বৈচিত্র্য লক্ষিত হয়। ভারতের উদ্ভিদ ও প্রাণীজগতকে বিশেষভাবে প্রভাবিত করে মৌসুমি বায়ুপ্রবাহ। ভারত ইন্দোমালয় জৈবভৌগোলিক ক্ষেত্রের একটি বৃহত্তর অংশ দখল করে আছে। তাই ভারতের বহু উদ্ভিদ ও প্রাণী সঙ্গে মালয়দেশীয় উদ্ভিদ ও প্রাণীর একরূপতা লক্ষিত হয়; কেবলমাত্র অল্প কয়েকটি টাক্সাকেই ভারতের স্বতন্ত্র্য বৈশিষ্ট্যসম্পন্ন বলা চলে। স্বতন্ত্র্য প্রজাতিগুলির মধ্যে রয়েছে ইউরোপেল্টিডি নামে এক সর্পপ্রজাতি যা কেবল পশ্চিমঘাট ও শ্রীলঙ্কায় পাওয়া যায়। ক্রেটাসিয়াস ফসিল টাক্সা থেকে সেসেলিস ও মাদাগাস্কার দ্বীপপুঞ্জের সঙ্গে ভারতের সংযোগের বিষয়টি অনুমান করা হয়।


title: ভারতের প্রাণী

text: ভারতের আয়তনের মাত্র ৫% সংরক্ষিত অঞ্চলের আওতাভুক্ত।


title: ভারতের প্রাণী

text: ভারতে বিভিন্ন ধরনের বৃহদাকার স্তন্যপায়ী প্রাণী দেখা যায়। যেমন, এশীয় হাতি, বেঙ্গল টাইগার, এশীয় সিংহ, চিতাবাঘ ও ভারতীয় গণ্ডার। এগুলি কোনো কোনোটি সাংস্কৃতিক প্রতীক; আবার দেবদেবীর বাহন রূপেও কল্পিত। এই সব বৃহদাকার স্তন্যপায়ীরা ভারতের বন পর্যটনের ক্ষেত্রে বিশেষ গুরুত্বপূর্ণ। এইকারণে দেশে বহু জাতীয় উদ্যান ও বন্যপ্রাণী অভয়ারণ্য গড়ে উঠেছে। এই সব সুন্দর প্রাণীদের সংরক্ষণের ধারণাটিও দেশে গভীরভাবে বলবৎ। জাতীয় পশু বাংলা বাঘ বিশেষ গুরুত্বপূর্ণ। ১৯৭২ সালে দেশে বাঘ ও বাঘের বাসস্থান সংরক্ষণের লক্ষ্যে ব্যাঘ্র প্রকল্প চালু হয়। হাতি সংরক্ষণের অপেক্ষাকৃত কম পরিচিত হস্তী প্রকল্প চালু হয় ১৯৯২ সালে। ভারতের অধিকাংশ গণ্ডারই আজ বাস করে কাজিরাঙ্গা জাতীয় উদ্যানে। অপরাপর বৃহদাকার ভারতীয় স্তন্যপায়ীদের মধ্যে উল্লেখযোগ্য জলহস্তী, নীলগাই, গৌর ও বিভিন্ন ধরনের হরিণ। সারমেয় পরিবারের বিভিন্ন ভারতীয় সদস্যরা হল ভারতীয় নেকড়ে, বাংলা শিয়াল, সোনালি খ্যাঁকশিয়াল, ও বুনো কুকুর। এছাড়া চিতল হায়নাও পাওয়া যায়। ছোটো প্রাণীদের মধ্যে বিভিন্ন প্রজাতির বাঁদর দেখা যায়।


title: ম্যাক্স ডেলবুর্ক

text: ম্যাক্স লুডউইগ ডেলবুর্ক (জন্ম: সেপ্টেম্বর ৪ ১৯০৬; মৃত্যু: মার্চ ৯, ১৯৮১), জার্মান-আমেরিকান জীববিজ্ঞানী। তিনি ১৯৬৯ সালে ভাইরাসের জেনেটিক গঠন (Genetic Structure) ও অনুলিপন () সম্পর্কিত গবেষণার জন্য অ্যালফ্রেড হার্সে ও স্যালভাদর লরিয়ার সাথে যৌথভাবে চিকিৎসাবিজ্ঞানে নোবেল পুরস্কার লাভ করেন।


title: ম্যাক্স ডেলবুর্ক

text: ডেলবুর্ক জার্মানীর বার্লিনে জন্ম গ্রহণ করেন। তার পিতা হান্স ডেলবুর্ক বার্লিন বিশ্ববিদ্যালয়ের ইতিহাসের অধ্যাপক ছিলেন। জ্যোতির্বিদ্যা (Astrology) নিয়ে লেখাপড়া শুরু করলেও তিনি পরবর্তিতে গটিঞ্জেন বিশ্ববিদ্যালয়ে তাত্তীক পদার্থবিদ্যা (Theoritical Physics) অধ্যয়নের সিদ্ধান্ত নেন। পিএইচডি ডিগ্রি লাভের পরে তিনি বৃটেন, ডেনমার্ক ও সুইজারল্যান্ড ভ্রমণ করেন। সেখানে উলফগং পাউলিং, নীলস্ বোর প্রমুখ বিজ্ঞানী তাকে জীববিজ্ঞানের প্রতি আগ্রহী করে তোলে।


title: ম্যাক্স ডেলবুর্ক

text: ১৯৩৭ সালে ডেলবুর্ক যুক্তরাষ্ট্রে চলে যান জীববিজ্ঞান পড়ার উদ্দেশ্যে। সেখানে ক্যালিফোর্ণিয়া ইন্সটিটিউট অব টেকনোলজিতে (ক্যালটেক) জীববিজ্ঞান বিভাগে ড্রোসোফিলার () বংশগতি (Genetics) নিয়ে কাজ শুরু করেন। সেখানেই তিনি প্রথম ব্যাক্টেরিয়া ()ও তার ভাইরাস (ব্যাক্টেরিওফাজ) () নিয়ে গবেষণা শুরু করেন। তিনি দ্বিতীয় বিশ্বযুদ্ধ্ব পর্যন্ত যুক্তরাষ্ট্রে অবস্থান করেন। ১৯৪২ সালে তিনি এবং স্যালভাদর লুরিয়া "লুরিয়া-ডেলবুর্ক পরীক্ষা"- ()এর মাধ্যমে প্রমান করেন ব্যাক্টেরিওফাজের বিরুদ্ধে ব্যাক্টেরিয়ার প্রতিরোধ (Phage resistance) ব্যবস্থা অভিযোজনের (Adaptation) জন্য হয় না বরং ইতস্তত পরিব্যপ্তির () ফলে ঘটে। এই গবেষণার জন্য ১৯৬৯ এ উভয় বিজ্ঞানী অ্যালফ্রেড হার্সের সাথে যৌথভাবে নোবেল পুরস্কার লাভ করেন।


title: ম্যাক্স ডেলবুর্ক

text: ব্যাক্টেরিয়াল ভাইরাস তথা ব্যাক্টেরিওফাজের উপর এই তিন বিজ্ঞানীর গবেষণাকে আধুনিক আণবিক জীববিজ্ঞানের ভিত্তি হিসেবে চিহ্নিত করা হয়।


title: ভারতে অর্থনৈতিক উদারীকরণ

text: ভারতে অর্থনৈতিক উদারীকরণ দেশের অর্থনীতির সাম্প্রতিক সংস্কার প্রক্রিয়াকে নির্দেশ করে। ১৯৪৭ সালে স্বাধীনতার পর ভারত সমাজতান্ত্রিক নীতি গ্রহণ করে। এই ব্যবস্থায় চালু ব্যাপক নিয়ন্ত্রণ প্রথাকে উপহাস করে বলা হত "লাইসেন্স রাজ" ও ধীর বৃদ্ধির হারটির নাম ছিল "হিন্দু বৃদ্ধিহার"। ১৯৮০-এর দশকে, ভারতের প্রধানমন্ত্রী রাজীব গান্ধী কিছু সংস্কারের উদ্যোগ নেন। কিন্তু রাজনৈতিক কারণে তাঁর সরকারকে পিছু হটতে হয়। ১৯৯১ সালে আন্তর্জাতিক অর্থ ভাণ্ডার ভারতকে দেউলিয়া রাষ্ট্র ঘোষণা করলে পি ভি নরসিমা রাও সরকার ও অর্থমন্ত্রী ড. মনমোহন সিংহ দেশের অর্থব্যবস্থায় আমূল সংস্কারসাধনে প্রবৃত্ত হন। নতুন গৃহীত নীতিগুলির মধ্যে ছিল আন্তর্জাতিক বাণিজ্য ও বিনিয়োগের বাজারকে উন্মুক্ত করে দেওয়া, নিয়ন্ত্রণমুক্তকরণ, বেসরকারিকরণ চালু করা, করব্যবস্থায় সংস্কার, মুদ্রাস্ফীতি নিয়ন্ত্রণমূলক পদক্ষেপ। এরপর থেকে দেশের সামগ্রিক উদারীকরণের গতিমুখ শাসক দল নির্বিশেষে একই প্রকার থাকে। যদিও ট্রেড ইউনিয়ন ও কৃষকের মতো শক্তিশালী লবি বা শ্রম আইন সংশোধন ও কৃষি ভর্তুকি হ্রাসের মতো বহু আলোচিত ক্ষেত্রে কোনো সরকারই হস্তক্ষেপ করেনি।


title: ভারতে অর্থনৈতিক উদারীকরণ

text:
২০০৯ সালের হিসেব অনুসারে দেশের প্রায় ৩০ কোটি মানুষ অতিদরিদ্রতার কবল মুক্ত হয়েছে। ২০০৭ সালে উদারীকরণের চূড়ান্ত সাফল্যের নজির মেলে সর্বোচ্চ ৯% জিডিপি হার বৃদ্ধিতে। এর সঙ্গে সঙ্গেই চিনের পর ভারত বিশ্বের দ্বিতীয় সর্বদ্রুত বৃদ্ধিশালী অর্থব্যবস্থায় পরিণত হয়। অর্গ্যানাইজেশন ফর ইকোনমিক কো-অপারেশন অ্যান্ড ডেভেলপমেন্ট (ওইসিডি)-এর রিপোর্ট অনুসারে, এক দশকে গড় বৃদ্ধির হার ৭.৫% গড় আয়ের দ্বিগুণ হবে এবং আরও সংস্কার প্রয়োজন হবে।
ভারতীয় সরকার সহযোগীরা উদারীকরণ এগিয়ে নিয়ে চলার প্রস্তাব রেখেছেন। কারণ, ভারতের বৃদ্ধির হার চিনের তুলনায় কম। ম্যাককিনসের মতে, প্রধান প্রধান বাধাগুলি অপসারিত করলেই, “স্বাধীন ভারতের অর্থনীতি চিনের মতো বার্ষিক ১০% হারে বৃদ্ধি পেতে থাকবে।”


title: কৃষ্ণচূড়া

text: কৃষ্ণচূড়া একটি বৃক্ষ জাতীয় উদ্ভিদ যার বৈজ্ঞানিক নাম "ডেলোনিক্স রেজিয়া" ()। এই গাছ চমৎকার পত্র-পল্লব এবং আগুনলাল কৃষ্ণচূড়া ফুলের জন্য প্রসিদ্ধ। এটি ফ্যাবেসি (Fabaceae)পরিবারের অন্তর্গত একটি বৃক্ষ যা গুলমোহর নামেও পরিচিত।।


title: কৃষ্ণচূড়া

text: কৃষ্ণচূড়া গাছের লাল, কমলা, হলুদ ফুল এবং উজ্জল সবুজ পাতা একে অন্যরকম দৃষ্টিনন্দন করে তোলে। কৃষ্ণচূড়া মাদাগাস্কারের শুষ্ক পত্রঝরা বৃক্ষের জঙ্গলে পাওয়া যায়। যদিও জঙ্গলে এটি বিলুপ্ত প্রায়, বিভিন্ন বিশ্বের অঞ্চলে এটি জন্মানো সম্ভব হয়েছে। সৌন্দর্য বর্ধক গুণ ছাড়াও, এই গাছ উষ্ণ আবহাওয়ায় ছায়া দিতে বিশেষভাবে উপযুক্ত। কৃষ্ণচূড়া উদ্ভিদ উচ্চতায় কম (সর্বোচ্চ ১২ মিটার) হলেও শাকা-পল্লবে এটি বেশি অঞ্চল ব্যাপী ছড়ায়। শুষ্ক অঞ্চলে গ্রীষ্মকালে কৃষ্ণচূড়ার পাতা ঝরে গেলেও, নাতিষীতোষ্ণ অঞ্চলে এটি চিরসবুজ।


title: কৃষ্ণচূড়া

text: কৃষ্ণচূড়া ফুলের রং উজ্জ্বল লাল। পত্র ঝরা বৃক্ষ, শীতে গাছের সব পাতা ঝরে যায়। বাংলাদেশে বসন্ত কালে এ ফুল ফোটে। ফুলগুলো বড় চারটি পাপড়ি যুক্ত। পাপড়িগুলো প্রায় ৮ সেন্টিমিটারের মত লম্বা হতে পারে। কৃষ্ণচুড়া জটিল পত্র বিশিষ্ট এবং উজ্জ্বল সবুজ। প্রতিটি পাতা ৩০-৫০ সেন্টিমিটার লম্বা এবং ২০-৪০ টি উপপত্র বিশিষ্ট।


title: কৃষ্ণচূড়া

text: কৃষ্ণচূড়ার জন্মানোর জন্য উষ্ণ বা প্রায়-উষ্ণ আবহাওয়ার দরকার। এই বৃক্ষ শুষ্ক ও লবণাক্ত অবস্থা সহ্য করতে পারে। ক্যারাবিয়ান অঞ্চল, আফ্রিকা, হংকং, তাইওয়ান, দক্ষিণ চীন, বাংলাদেশ, ভারত সহ বিশ্বের অনেক দেশে এটি জন্মে থাকে। মার্কিন যুক্তরাষ্ট্রে কৃষ্ণচূড়া শুধু মাত্র দক্ষিণ ফ্লোরিডা, দক্ষিণ পশ্চিম ফ্লোরিডা, টেক্সাসের রিও গ্রান্ড উপত্যকায় পাওয়া যায়।


title: কৃষ্ণচূড়া

text: ভারত বর্ষে সাধারণত এপ্রিল-জুন সময়কালে কৃষ্ণচূড়া ফুল ফোটে। তবে পৃথিবীর বিভিন্ন দেশে কৃষ্ণচূড়ার ফুল ফোটার সময় বিভিন্ন।


title: দক্ষিণ এশীয় জনগোষ্ঠী

text: দক্ষিণ এশিয়া অর্থাৎ, ভারত, পাকিস্তান, বাংলাদেশ, নেপাল, ভুটান, মালদ্বীপ, শ্রীলঙ্কা ও আফগানিস্তান রাষ্ট্রের জন-ভাষাতাত্ত্বিক উপাদান বৈচিত্র্যমণ্ডিত। এই জনসংখ্যার অধিকাংশ দুটি প্রধান গোষ্ঠীতে বিভক্ত: দ্রাবিড় ও ইন্দো-আর্য জাতিগোষ্ঠী। এই গোষ্ঠীগুলি আবার একাধিক উপগোষ্ঠী, জাতি ও উপজাতিতে বিভক্ত। ইন্দো-আর্য জাতিগোষ্ঠী পাকিস্তান, উত্তর ভারত, নেপাল, মধ্য ও দক্ষিণ শ্রীলঙ্কা ও মালদ্বীপের প্রধান জনগোষ্ঠী। অন্যদিকে দ্রাবিড়েরা দক্ষিণ ভারত এবং উত্তর ও পূর্ব শ্রীলঙ্কার প্রধান জনগোষ্ঠী। ইরানি জনগোষ্ঠী ও ইন্দো-আর্য জনগোষ্ঠীর একটি যৌথ শাখা ইন্দো-ইরানীয় ভাষাগোষ্ঠীর মানুষরা দক্ষিণ এশীয় জনগোষ্ঠীর একটি উল্লেখযোগ্য অংশ। এদের একটি বৃহৎ অংশ পাকিস্তানের বালুচিস্তান, উত্তরপশ্চিম সীমান্ত প্রদেশ ও যুক্তরাষ্ট্রীয় নিয়ন্ত্রণাধীন উপজাতি অঞ্চলে ঘনসন্নিবিষ্ট হয়ে বাস করে। ডার্ডিক জাতি ইন্দো-আর্য গোষ্ঠীতে সংখ্যালঘু। তারা ইন্দো-আর্য ভাষাগোষ্ঠীর অংশ বিবেচিত হয়। কখনও কখনও আবার তাদের ইন্দো-আর্য শাখায় বহিরাগতও বিবেচনা করা হয়। এরা পাকিস্তানের উত্তরাংশ ও উত্তরপশ্চিম সীমান্ত প্রদেশ এবং ভারতের জম্মু ও কাশ্মীর রাজ্যে বাস করে।


title: দক্ষিণ এশীয় জনগোষ্ঠী

text: যেসব সংখ্যালঘু গোষ্ঠীগুলি এই দুই প্রধান গোষ্ঠীর আওতায় পড়ে না তারা প্রধানত অস্ট্রো-এশিয়াটিক ও টিবেটো-বার্মান ভাষাগোষ্ঠীর অন্তর্গত। আন্দামানি (সেন্টিনেল, ওঙ্গে, জারোয়া, ও গ্রেট আন্দামানি) ও মধ্য নেপালের কুসুন্দা , শ্রীলঙ্কার ভেড্ডা, মধ্যভারতের কাল্টো (নিহালি) উপজাতির মানুষেরা বিচ্ছিন্ন ভাষায় কথা বলে। এদের সংখ্যা ৫০০০ জনের মতো। পাকিস্তানের হুঞ্জা উপত্যকার জনগোষ্ঠীও স্বতন্ত্র। তারা বুরুশাস্কি নামে একটি বিচ্ছিন্ন ভাষায় কথা বলে।


title: দক্ষিণ এশীয় জনগোষ্ঠী

text: দক্ষিণ এশিয়ার বিভিন্ন জনগোষ্ঠীর সংস্কৃতিতেও বৈচিত্র্য দেখা যায়। তাদের সংস্কৃতি বিশেষ করে দক্ষিণ এশিয়ার উত্তর পশ্চিম অঞ্চল (যেখানে তুর্কি ও ইরানি জাতির প্রভাব বেশি) এবং সীমান্ত ও বন্দর অঞ্চল যেখানে বহিরাগতদের সঙ্গে সাংস্কৃতিক আদানপ্রদান বেশি হয় সেই সব অঞ্চলের দ্বারা বিশেষভাবে প্রভাবিত। দক্ষিণ এশিয়ার বৃহত্তম জন-ভাষাগোষ্ঠী গোষ্ঠী হল ইন্দো-আর্য গোষ্ঠী; এদের সংখ্যা প্রায় এক লক্ষ কোটি। দেশীয় ভাষায় সবচেয়ে বড় উপগোষ্ঠী হল হিন্দি ভাষাগোষ্ঠী; এদের সংখ্যা ৩০ কোটিরও বেশি।


title: অর্জুন পুরস্কার

text: অর্জুন পুরস্কার ভারত সরকার কর্তৃক প্রদত্ত জাতীয় স্তরে খেলাধুলায় উৎকর্ষের একটি স্বীকৃতি। ১৯৬১ সালে এই পুরস্কার চালু হয়। অর্জুন পুরস্কার অর্জুনের একটি ব্রোঞ্জমূর্তি, একটি মানপত্র ও তিন লক্ষ টাকা পুরস্কারমূল্য নিয়ে গঠিত।


title: অর্জুন পুরস্কার

text: পরবর্তীকালে অর্জুন পুরস্কারের ক্ষেত্র বৃদ্ধি করা হয় এবং এই পুরস্কার চালু হওয়ার আগেকার যুগের ক্রীড়াব্যক্তিত্বদের বেশি সংখ্যায় এই পুরস্কার দেওয়া হতে থাকে। পরবর্তীকালে বিভাগের সংখ্যাও বাড়ানো হয় এবং স্থানীয় ক্রীড়া ও শারীরিক প্রতিবন্ধীদের বিশেষ বিভাগ চালু হয়।


title: অর্জুন পুরস্কার

text: ২০০১ সালের পর থেকে নিম্নলিখিত বিভাগগুলিতেই পুরস্কার দেওয়ার রীতি চালু হয়:


title: হাতুড়ি

text: কোনও বস্তুর ওপর সজোরে চাপ বা বল প্রয়োগ করার হাতিয়ার হল হাতুড়ি, হাতুড়, বা ডাং। পেরেক ঠোকা, খণ্ড জোড়া দেওয়া, ধাতুকে বাকানো বা ভেঙ্গে ফেলার কাজে হাতুড়ির ব্যবহার নিত্যদিনের উদাহরণ। বেশির ভাগ সময় হাতুড়ি বিশেষ বিশেষ কাজের জন্য তৈরি করা হয় ফলে সেগুলোর আকার ও আয়তন হয় ভিন্ন। তবে সাধারণভাবে একটি ভারী বস্তুকে (মাথা) একটি হাতল দিয়ে যুক্ত করে হাতুড়ি বানানো হয়। বাংলাদেশে প্রচলিত হাতুড়ির ক্ষেত্রে মাথা লোহা বা ইস্পাতের এবং হাতলটি কাঠের তৈরি হয়ে থাকে। সাধারণত হাতুড়ি মানুষের হাত দিয়ে ব্যবহৃত হবে বলে ধরে নেওয়া হয়। তবে, যন্ত্র চালিত হাতুড়িও পাওয়া যায়।


title: হাতুড়ি

text: অনেক পেশাজীবীর জন্য হাতুড়ি খুবই প্রয়োজনীয় হাতিয়ার। তবে এটি যুদ্ধ উপকরণ হিসাবেও ব্যবহৃত হতে পারে।


title: হাতুড়ি

text: হাতুড়ির ব্যবহারের ইতিহাস অতি প্রাচীন, খ্রিস্টের জন্মের প্রায় ২৪ লক্ষ বছর আগে থেকে পাথরের তৈরি হাতুড়ির ব্যবহার লক্ষ করা যায়। সে সময় কাঠ, হাড় কিংবা অন্য পাথরকে ভাঙ্গার বা আকৃতি প্রদানের কাজে বিভিন্ন আকারের পাথর ব্যবহৃত হত। তারপর প্যালিওলিথিক বা পাথরযুগের মাঝামাঝি সময়ে প্রায় খ্রি.পূ. ৩০ হাজার বছর আগে পাথর খন্ডকে চামড়ার সঙ্গে বা কোন লাঠির সঙ্গে বেঁধে ব্যবহার করার প্রচলন শুরু হয়। হাতুড়ি ব্যবহারের পুরাতাত্বিক প্রমাণ থেকে হাতুড়িকে মানুষের উদ্ভাবিত আদিতম হাতিয়ার বলা যেতে পারে।


title: চপ্পল

text: চপ্পল বা স্যান্ডেল একটি পা-খোলা ধরনের পাদুকা। চপ্পল তৈরি হয় একটি তলি বা তলা এবং ফিতার সমন্বয়ে। চপ্পলের তলিটিকে পায়ের পাতার সাথে আটকে রাখার জন্য যে ফিতা ব্যবহৃত হয় তা পায়ের আঙুলের কাছে বা গোড়ালীর উপরের দিকে থাকে। অন্যান্য ধরনের পাদুকার সাথে চপ্পলের পার্থক্য অস্পষ্ট হলেও (হুরাশি-মেক্সিকোতে ব্যবহৃত পাদুকার ক্ষেত্র যেমন) এটা বলা যায় যে চপ্পলে পায়ের পাতা পুরোপুরি বা বেশীরভাগই খোলা থাকে আর অন্যান্য পাদুকাতে পায়ের পাতার বেশীরভাগ অংশ ঢাকা থাকে। মানুষ অনেক কারণে চপ্পল ব্যবহার করে। তার মধ্যে রয়েছে অর্থনৈতিক কারণ (চপ্পলে অল্প পরিমাণে উপাদান লাগে বলে দামও তুলনামূলকভাবে কম), গরম আবহাওয়ায় স্বস্তি পেতে এবং ফ্যাশনের জন্য।


title: মাখন

text: মাখন একটি দুগ্ধজাত বা দুধের পণ্য, যা সাধারণ দুধ বা দুধের প্রক্রিয়াজাত দুগ্ধ ক্রীম থেকে তৈরি করা হয়। এটি সাধারণত কোন খাবারে মেখে খাওয়া হয়। এছাড়া রান্না করতে যেমন, কিছু ভাঁজতে, সস তৈরিতে অথবা খাবারে বিশেষ সুঘ্রান আনতে মাখন ব্যবহৃত হয়। মাখনে চর্বি, পানি এবং দুগ্ধ প্রটিন থাকে।


title: মাখন

text: মাখন সাধারণ গরুর দুধ দিয়ে তৈরি হয়। এছাড়া মাখন অন্য প্রাণী যেমন, ভেড়া, ছাগল, মহিষের দুধ দিয়েও তৈরি করা হয়। এতে কখনও কখনও লবণ, সুগন্ধি, প্রিজার্ভেটিবও ব্যবহার করা হয়। দুধ থেকে তৈরি ঘি, একটি বিশেষ ধরণের মাখন। মাখন দেখতে হলুদ রঙের তবে এটির রঙ গাঢ় হলুদ থেকে সাদা রঙের হতে পারে। এর রঙ নির্ভর করে দুধের উপর এবং ঐ প্রাণীর খাদ্যাভ্যাসের উপর। অনেক সময় প্রস্তুতকারীরাও রঙ মিশিয়ে থাকে।


title: সাফ চ্যাম্পিয়নশিপ

text:
সাফ চ্যাম্পিয়নশিপ বা সাউথ এশিয়ান ফুটবল ফেডারেশন কাপ (পূর্বের সাউথ এশিয়ান ফুটবল ফেডারেশন গোল্ড কাপ') হল সাউথ এশিয়ান ফুটবল ফেডারেশন আয়োজিত পুরুষদের জাতীয় ফুটবল দলগুলোর প্রধানতম ফুটবল প্রতিযোগিতা। এই টুর্নামেন্টের নামের মধ্যে আছে ১৯৯৩ সালের দক্ষিণ এশীয় আঞ্চলিক সহযোগিতা সংস্থা গোল্ড কাপ এবং ১৯৯৫ সালের দক্ষিণ এশীয় গোল্ড কাপ।
দক্ষিণ এশীয় ফুটবল ফেডারেশন এর সদস্য আটটি দল অংশগ্রহণ করে থাকে।


title: সাফ চ্যাম্পিয়নশিপ

text: এই টুর্নামেন্টে অংশগ্রহণকারী দলসমূহ হচ্ছে: আফগানিস্তান, বাংলাদেশ, ভুটান, ভারত, মালদ্বীপ, নেপাল, পাকিস্তান এবং শ্রীলঙ্কা। এই টুর্নামেন্ট প্রতি দু' বছরে অনুষ্ঠিত হয়। আফগানিস্তান ২০০৫ সালে সাফ-এ যোগ দেয়।


title: সাফ চ্যাম্পিয়নশিপ

text:
গ্রুপ লীগের ফলাফল অনুযায়ী পদক প্রদান
প্রথমে অক্টোবর/নভেম্বর ২০১১ থেকে জানুয়ারী/ফেব্রুয়ারী ২০১২ তে পিছিয়ে দেওয়া হয়, পরে ফিফা দ্বারা বাংলাদেশকে সাসপেন্ড করায় ২০০৩ অব্দি পিছিয়ে দেওয়া হয়।
তৃতীয় স্থানের লড়াই হয়নি
অনুর্দ্ধ ২৩ ভারতীয় ফুটবল দল অংশগ্রহণ করে।


title: জুতা

text: জুতা বা জুতোর উদ্ভাবন হয়েছিল মূলত মানুষের পা এর নিরাপত্তা বিধানের জন্যে, তবে এখন তা কেবল নিরাপত্তাই যোগায় না, বরং এটি সজ্জারও একটি অংশ। মানুষের পায়ে শরীরের অন্য যে কোন জায়গা অপেক্ষা অধিক হাড় আছে, আর আছে বহু শত সহস্র বছরের মধ্য দিয়ে বিভিন্ন ভূমি ও আবহাওয়াগত পরিবেশের মধ্য দিয়ে বিবর্তনের ইতিহাস। পা এবং মানুষের ইন্দ্রিয় - এ দুয়ের সমন্বয়ে ফলেই আমাদের ভারসাম্য রক্ষা ও হাঁটা সম্ভবপর হয়েছে।


title: জুতা

text: বর্তমান সভ্যতায় মানুষের ব্যবহার্য উপাদানের মধ্যে জুতা অন্যতম। শহরাঞ্চলে জুতা ছাড়া এক মুহূর্তও কল্পনা করা যায়। বয়স-লিঙ্গ-দেশ-কাল ভেদে জুতার রয়েছে বাহারি ডিজাইন। পা’কে ক্ষতবিক্ষত ও নোংরা থেকে দূরে রাখার জন্যই ব্যবহার করা হয় জুতার। মহাদেশগুলোর মধ্যে এশিয়া এবং আফ্রিকাতেই স্যান্ডেলের ব্যবহার বেশি হলেও অন্যান্য মহাদেশগুলোতে স্যান্ডেলের ব্যবহার তুলনামূলক কম। বেশিরভাগ অঞ্চলেই চামড়ায় মোড়া জুতাই বেশি ব্যবহৃত হয়। কিন্তু ঠিক কবে থেকে এই জুতার ব্যবহার শুরু হয়েছে, তা জানতে গেলে আমাদের অনেকটা পেছনে তাকাতে হবে। ANCIENT-SHOEসবচেয়ে প্রাচীন স্পেনের গুহায় আমরা ১৫০০০ বছর আগের কিছু গুহাচিত্র দেখতে পাই। সেই গুহাচিত্রে দেখা যায় আদিম মানুষদের পায়ে পশুর চামড়া জড়ানো ছিল। এছাড়াও ৫০০০ বছর আগে বরফ যুগের সময়ে তৎকালীন মানুষেরা খড়যুক্ত চামড়ায় মোড়া জুতা পরিধান করতো বলে জানা যায়। এছাড়া, এশিয়াতে এযাবৎ যত চিত্রকর্ম দেখা যায়, তাতে এশিয়ায় যে কাঠের জুতার প্রচলন ছিল তা জানা যায়। এমনকি জাপানের প্রাচীন মিথ সাহিত্যেও কাঠের জুতার ব্যবহার লক্ষ করা যায়। বর্তমান জুতাকে এই অবস্থায় আসতে দীর্ঘ বিবর্তনের ভেতর দিয়ে যেতে হয়েছে এটা অনস্বীকার্য। এমনও ইতিহাস আছে যে, ইউরোপের কিছু অঞ্চলে জুতা ছিল স্রেফ রাজাদের পরিধানযোগ্য। কোনো প্রজা যদি জুতা পরিধান করতো তাহলে তাকে রাজার আদেশে হত্যা পর্যন্ত করা হতো। এশিয়াতেও একই ঘটনা আমরা দেখতে পাই ভিন্ন দৃষ্টিতে। এশিয়াতে রাজন্যবর্গের রাস্তায় জনসাধারণের জুতা পায়ে হাটাও নিষিদ্ধ ছিল। WODDEN-SHOWবর্তমানে আমরা জুতার মধ্যে হাইহিল জুতা প্রায়শই দেখতে পাই। হাইহিল জুতার প্রচলন শুরু হয় প্রথম ফ্রান্সে। তৎকালীন ষোড়শ লুই প্রথম হাইহিল জুতার প্রচলন করেন। সেসময় ফরাসি রাজপরিবার রাষ্ট্রীয় পর্যায়ে জনসাধারণের হাইহিল জুতা পরিধানের উপর নিশেধাজ্ঞা জারি করেছিল। এমনকি ফ্রান্সের ইতিহাস থেকে জানা যায়, হইহিল জুতা নিয়ে ফ্রান্সে ছোটো-খাটো বেশ কয়েকটি যুদ্ধ হয়েছিল এবং সেই যুদ্ধগুলোতে বিপুল সংখ্যক মানুষ নিহত হয়েছিল। পরবর্তী সময়ে লন্ডনের কিছু ব্যবসায়ি ফ্রান্সের হাইহিল জুতার অনুকরণে জুতা প্রস্তুত শুরু করে এবং লন্ডনের রাজপরিবারেও সমান জনপ্রিয় হয় সেই জুতা। প্রায় একশ বছরেরও বেশি সময় হাইহিল জুতা ছিল জনসাধারণের জন্য নিষিদ্ধ। SILK-SHOEতবে ইতিহাস বলে, স্যান্ডেলের ব্যবহার সর্বপ্রথম শুরু করে মিসর। মিসরের ফারাও রাজারা স্যান্ডেল পরিধান করে রাজকার্য পরিচালনা করতেন। এবং রাষ্ট্রে ফারাও ব্যতীত অন্য কেউ স্যান্ডেল পরিধান করতে পারতো না। মিসরের সমাজে স্যান্ডেলকে সম্মানীয়ের পরিধানযোগ্য উপাদান হিসেবে গণ্য করা হতো। ওদিকে উত্তর আমেরিকার ইন্ডিয়ান জাতিগোষ্ঠি নিজেদের প্রয়োজনেই ঠান্ডা থেকে বাঁচার জন্য একপ্রকার জুতা তৈরি করে নিয়েছিল যাকে মোকাসিন নাম দেয়া হয় পরবর্তী সময়ে। তবে ইন্ডিয়ানরা শুধু ঠান্ডা থেকে বাঁচার জন্যই নয়, চারিত্রিক দৃঢ়তা বোঝানোর জন্যও বিভিন্ন রংয়ে আঁকা জুতা পরিধান করতেন। ইন্ডিয়ানদের উপর যারা তৎকালীন সময়ে আগ্রাসন চালিয়েছিল সেই আগ্রাসনকারীরাই নিজেদের প্রয়োজনে মোকাসিন জুতাকে নিজেদের জুতা বলে দাবি করে। ইউরোপে রানী এলিজাবেথের সময়ে আইন করা হয়েছিল যে কেউ যদি জুতা বানাতে চায় তাহলে তাকে অবশ্যেই ৫১/২ ইঞ্চি জুতা তৈরি করতে হবে। এই দৈর্ঘ্য প্রস্থের বাইরে জুতা তৈরির অধিকার একমাত্র রাজপরিবারেরই ছিল। SHOE-2১৮৫০ সালের আগ পর্যন্ত জুতা আমদানি বা রপ্তানি করা হতো না। সেসময় ১৬৬৫-৭০ সালের মধ্যে নির্মিত ‘অক্সফোর্ড স্যু’ বিশ্বের অনেক দেশেই রপ্তানি করতে শুরু করে লন্ডন। একই সময়ে ১৪৯০ সালে জার্মানিদের তৈরিকৃত ‘ভাল্লুকের থাবা’ নামে পরিচিত জুতাও রপ্তানি শুরু হয়। যুক্তরাষ্ট্র সরকার ১৮৪৫ সালে রাষ্ট্রীয় উদ্যোগে জুতা তৈরির কারখানা স্থাপন করে। এই সময়ই প্রথম যন্ত্র দ্বারা জুতা তৈরি করা হয়। আর এই যন্ত্রের আবিষ্কার করেন এলিস হাও। অবশ্য ১৮৫৮ সালে লেম্যান আর. ব্লেক নামের অপর এক ইংলিশ ম্যান জুতা বানানোর আধুনিক যন্ত্র তৈরি করেন। যদিও গর্ডন ম্যাককে নামক এক ব্যক্তি লেম্যানের যন্ত্রের পেটেন্ট কিনে নেন। এই গর্ডনের প্রতিষ্ঠিত জুতা কোম্পানিই যুক্তরাষ্ট্রের গৃহযুদ্ধের সময় সেনাবাহিনীর জুতা তৈরি করে। যুদ্ধ পরবর্তীকালে এই কোম্পানিটি জনসাধারণের জন্য জুতা তৈরি শুরু করে। MODERN-SHOE১৮০০ সালের আগে পর্যন্ত ইউরোপে নারী-পুরুষের জন্য আলাদা কোনো জুতা ছিল না। একই ডিজাইন এবং দৈর্ঘ্যের জুতা সবাইকে পরিধান করতে হতো। কিন্তু ১৮০০ সাল পরবর্তীকালে জুতার উপরিতলের অংশে চামড়ার বদলে সিল্কের কাপড় ব্যবহার করে নারীদের জন্য পৃথক জুতা তৈরি করা হয়। সিল্কের ব্যবহারের পর জার্মানি, ফ্রান্স এবং ইংল্যান্ডও সিল্কের জুতা তৈরি করতে শুরু করে। এক্ষেত্রে বেলজিয়াম অনেকটাই অগ্রগামী ভূমিকা পালন করে। তারা নারীদের জন্য তৈরিকৃত জুতায় সিল্কের উপর বিভিন্ন নকশা করতে শুরু করে, যা সেই যুগের এবং সময়ের সাংস্কৃতিক চর্চার ধারাবাহিকতা ধারন করতো।


title: জুতা

text: জুতোর ধরন ও ডিজাইন সময়ের সাথে সাথে বদলায়: যেমন জুতোয় উঁচু হিল থাকতে পারে, আবার নাও পারে। সমসাময়িক জুতা স্টাইল, সুবিধা এবং দামের দিক থেকে হরেক রকমের হয়। জুতা প্রধানত চামড়া, কাঠ, ক্যানভাস ইত্যাদি এবং অন্যান্য পেট্রোকেমিক্যাল জাত পদার্থ থেকে তৈরি হয়। সভ্যতা যত বিকশিত হচ্ছিল, বস্তুটি তত আধুনিকতা লাভ করে। তবে জুতার আধুনিকায়ন শুরু হয় আজ থেকে ৪০০ বছর আগে এবং এ ধারা আজও চলছে। একেক সময় একেক ধরনের কাঠের জুতা তৈরি করে তার নতুন নতুন নামকরণও করা হয়েছে। পাদুকার প্রথম আধুনিকায়নে হাত দেয় ইউরোপীয়রা। ক্রমে পৃথিবীর অন্যান্য দেশও এতে অংশগ্রহণ করে। ১৮০০ শতকের দিকে জাপানিরা কাঠ দিয়ে তৈরি করে 'ওকোবো' নামে এক ধরনের জুতা, যার পরিমাপ ছিল ১৪ সেন্টিমিটার। সাধারণত বৃষ্টির দিনে কাদা থেকে রক্ষা পাওয়ার জন্য এ জুতা পায়ে দিত জাপানের নারীরা। জুতাটির ফিতা হতো লাল। নারী-পুরুষ উভয়ের কথা মাথায় রেখেই ১৭০০ শতকের দিকে ইউরোপীয়রা তৈরি করে এক ধরনের উঁচু জুতা, যা 'হাই হিল' নামে পরিচিত। এ জুতা প্রথম ব্যবহার শুরু করেন ফ্রান্সের সম্রাট পঞ্চদশ লুই। খ্রিস্টীয় চতুর্দশ থেকে সপ্তদশ শতক পর্যন্ত লেবানিজরা ব্যবহার করত 'কাবকাবস' নামে এক ধরনের কাঠের জুতা। মূলত এটি মধ্যযুগে ব্যবহৃত জুতা দেখে নকশা করা হয়েছে। কর্দমাক্ত রাস্তা এবং গোসলখানায় ব্যবহার করার জন্য এটিই উত্তম বস্তু। বেশ উঁচু হওয়ায় কাদাপানি লাগার সম্ভাবনা একেবারেই কম। বিংশ শতকের মাঝামাঝি সময়ে ফিনল্যান্ড গাছের ছাল দিয়ে তৈরি করে এক ধরনের পাদুকা। বৃষ্টি, কাদা এবং বরফ আচ্ছাদিত পথ পাড়ি দেওয়ার জন্যই মূলত এ জুতা তৈরি করা হয়। পরে অবশ্য নরওয়ে, সুইডেন এবং রাশিয়া এটি আধুনিকায়ন করে। পঞ্চদশ শতকের শেষদিকে ইতালিও কাঠ দিয়ে তৈরি করে 'চোপিনস' নামে এক ধরনের ক্ষুদ্রাকৃতির জুতা। নারীদের ব্যবহারের জন্য এ জুতার পরিমাপ ৫ ইঞ্চি। ভারতবর্ষে ১৭০০ শতকের দিকে অত্যন্ত জনপ্রিয় ছিল কাঠের খড়ম। উনিশ শতকের দিকে ফ্রান্সে একবার কাঠ দিয়ে তৈরি হয়েছিল বিয়ের জুতা। তারা এ জুতার ধারণা পেয়েছিল নবম শতকের দিকে প্রাচীন আফ্রিকার মরিসাসের প্রত্যন্ত গ্রামাঞ্চলের মানুষের ব্যবহৃত জুতা দেখে।


title: জুতা

text: খড়ম কাঠের তৈরী এক প্রকার পাদুকা। ১৭০০ শতকের দিকে কাঠের তৈরি খড়ম ভারতীয় উপমহাদেশে অত্যন্ত জনপ্রিয় ছিল


title: কাগজ

text:
কাগজ (ইংরেজি ভাষা: Paper) এক ধরনের অত্যন্ত পাতলা বস্তু বা উপাদান সাধারণত যা লিখতে, চিত্র অঙ্কনে ব্যবহার করা হয়। লেখা ছাড়াও কাগজের উপরে লেখা ছাপানো হয় এবং কোন দ্রব্যের মোড়ক হিসেবেও কাগজ ব্যবহৃত হয়। প্রধানত কাঠ, বাঁশ, ছেঁড়া কাপড়, ঘাস, পুরনো কাগজ ইত্যাদি কাগজ তৈরির প্রধান উপাদান। আঁশ জাতীয় এই সব উপাদান দিয়ে মণ্ড তৈরি করা হয় এবং এই মণ্ড মেশিনের মাধ্যমে চাপ দিয়ে পাতলা আস্তরণ ফেলে শুকানো হয়।
কাগজের বহুবিধ ও বহুমুখী ব্যবহার রয়েছে। লেখালেখির কাজে এবং ছাপানোতে কাগজের সবচেয়ে বেশী ব্যবহার হলেও মোড়ক তৈরী করার কাজেও কাগজ বহুল ব্যবহৃত বস্তু। অনেক পরিস্কারক দ্রব্যে, বেশ কিছু সংখ্যক কারখানায়, নির্মাণ কাজে, এমনকি খাদ্য হিসেবেও (বিশেষত এশিয়ান সংস্কৃতিতে) কাগজের ব্যবহার রয়েছে।


title: কাগজ

text: বলা হয়, কাগজ এবং মণ্ড দিয়ে কাগজ প্রস্তুত করার পদ্ধতি উন্নতি প্রায় ২০০ খ্রীস্টাব্দে চীনের হান সাম্রাজ্যের খোজা "চাই লুন" দ্বারা হয়েছে। কিন্তু চীনে খ্রিস্টপূর্ব ২০০ অব্দ থেকেই প্রত্নতাত্ত্বিক কাগজ বা আধুনিক কাগজের পুর্বরূপের পদ্ধতি উদ্ভব হয়েছিল।


title: কাগজ

text: মনে করা হয়, দ্বিতীয় শতাব্দীতে চীনে আধুনিক কাগজের পুর্বরূপ উদ্ভব হয়ে ছিল যদিও এর পূর্বে কাগজ ব্যবহারের প্রমান পাওয়া গেছে। কাগজের উদ্ভাবনকে প্রাচীণ চীনের চারটি বিশাল উদ্ভাবনের অন্যতম একটি বিবেচনা করা হয়। প্রাচীন চীনে মণ্ড দ্বারা তৈরি কাগজ দ্বিতীয় শতাব্দীর গোড়ার দিকে হান জাতির চাই লুন নামের একজন আবিষ্কার করেন। চীনে সিল্কের সাশ্রয়ী ও কার্যকর বিকল্প হিসেবে কাগজ ব্যবহার শুরু হয়।


title: কাগজ

text: কাগজের প্রচলন চীন থেকে সারাবিশ্বে ছড়িয়ে পরে মুসলিম বিশ্বের মাধ্যমে এবং ত্রয়োদশ শতাব্দীতে মধ্যযুগের ইউরোপে কাগজের উৎপাদন শুরু হয়। যেখানে সর্বপ্রথম পানি-চালিত কাগজ উৎপাদনের কাগজকল ও কলকব্জা বা মেশিন আবিষ্কার ও নির্মাণ করা হয়।


title: কাগজ

text: চিঠি, সংবাদপত্র ও বইয়ের মাধ্যমে তথ্য আদান-প্রদান শুরু হবার পর বিশ্বব্যাপী পরিবর্তন আশে, এবং এর সাশ্রয়ী উপাদান হিসেবে কাগজ তৈরি করা ঊনবিংশ শতাব্দীতে নতুন শিল্প রূপে আবির্ভূত হয়। ১৮৪৪ সালে, কানাডিয়ান উদ্ভাবক Charles Fenerty এবং জার্মান উদ্ভাবক F.G. Keller যৌথ ভাবে কাগজ তৈরির মূল উপাদান হিসেবে কাঠের মণ্ড তৈরি করার মেশিন ও প্রক্রিয়া উদ্ভাবন করেন। এটা ছিল ২০০০ বছরের পুরনো ও প্রচলিত কাগজ উৎপাদন পক্রিয়ার সময়ের শেষ ও নতুন পদ্ধতির মাধ্যমে নিউজপ্রিন্ট ও অন্যান্য প্রকার কাগজ উৎপাদন কালের শুরু।প্রাচীন ভারতে হিন্দু রাজত্বকালে লেখাপড়া তালপাতা, কলাপাতা, সুপারি ও নারিকেল গাছের খোসা ভূর্জত্বক এবং অন্যান্য পত্রে লিখিত হত। এই জন্যই চিঠিকে "পত্র" বলে এবং পন্ডিতদের ব্যবস্থাপত্রকে "পাতি" বলে। কোন গুরুত্বপূর্ণ বিষয় লিখতে তাম্রফলকে অথবা অন্য ধাতুফলকে, কখনও কাষ্ঠ ফলকে অঙ্কিত করা হত। তখন কাগজকে আলেখ্য, পট এবং তুলট বলা হত; সেই কাগজে রাজা ও মহাজনদের খাতা এবং হিসাব প্রভৃতি লেখা হত। ভূটানে, নেপালে এবং অসমে যেরকম প্রাচীন কাগজের নমুনা দেখা গেছে তা বিদেশীয় কাগজ থেকে ভিন্ন।


title: কাগজ

text: বস্তুত, "কাগজ" শব্দটি আরবী মূলক। এছাড়া দোয়াত, কলমও এজাতীয় আরবি শব্দ। সুতরাং কাগজ শব্দটি আরবি হলেও প্রাচীন হিন্দুরাজ্য সময়ে ভারতে কাগজের ব্যবহার ছিল এমনটা মনে করা হয়।


title: কাগজ

text: কাগজ শব্দটি "Paper" শব্দের পারিভাষিক প্রতিশব্দ। 'কাগজ' একটি চিনা শব্দ। প্রাচীন মিশরের "প্যাপিরাস" নামক লেখার বস্তুর গ্রিক নাম থেকে "Paper" শব্দটি এসেছে। প্যাপিরাস গাছের বাকল থেকে এই প্যাপিরাস তৈরি হত। প্রাচীন গ্রিকে সাইপ্রাস পেপিরাস (ইংরেজি ভাষা:Cyperus papyrus) নামক উদ্ভিদ থেকে প্যাপিরাস শব্দ টি এসেছে। প্যাপিরাস মোটা কাগজসদৃশ্য বস্তু যা প্যাপিরাস উদ্ভিদের কাণ্ডের মধ্যবর্তী নরম শাঁস দ্বারা প্রস্তুত হতো যা মধ্য প্রাচ্য ও ইউরোপে কাগজের প্রচলন হবার আগেই প্রাচীন মিশরে ও ভূমধ্যসাগরীয় এলাকায় "প্যাপিরাস" লেখার কাজে ব্যবহার হতো।


title: কাগজ

text: যদিও কাগজ এর ইংরেজি শব্দ "paper" প্যাপিরাস শব্দ থেকে এসেছে কিন্তু এদের উৎপাদন পদ্ধতি সম্পূর্ণ ভিন্ন এবং বর্তমান কাগজে উন্নয়ন ও প্যাপিরাসের উন্নয়ন থেকে পৃথক। প্যাপিরাস হচ্ছে স্বাভাবিক উদ্ভিদকে স্তরে স্তরে বিন্যস্ত করা অন্যদিকে কাগজ উৎপাদন হয় তন্তু বা আঁশ থেকে যা উদ্ভিদের অংশ কে বিভিন্ন প্রক্রিয়ায় পরিবর্তন করা হয়।


title: কাগজ

text: কাগজ উৎপাদনের মূল তত্ত্ব হল, আঁশ জাতীয় পদার্থের লঘু জলীয় মিশ্রণকে একটি স্বচ্ছিদ্র পর্দার উপর ছড়িয়ে দেওয়া হয়। এর ফলে মিশ্রণের জলীয় অংশ পর্দা ভেদ করে ঝরে যায় আর পর্দার উপরে আঁশের পাতলা একটা আস্তরণ পড়ে থাকে। এই আস্তরণ কে ধিরে ধিরে বিভিন্ন প্রক্রিয়ায় শুকিয়ে কাগজে পরিণত করা হয়। অধিকাংশ কাগজ কাঠ থেকে উৎপাদিত মন্ড হতে প্রস্তুত করা হয়। এছাড়া তুলা এবং কাপড় থেকেও কাগজ প্রস্তুত হয়ে থাকে। কাগজ তৈরির বিভিন্ন পদ্ধতি যেমন:


title: কাগজ

text: কাগজের পরত বা স্তর পরিমাপ করা হয় "ক্যালিপার" দিয়ে যা এক ইঞ্চির এক সহস্রাংশ সমান বৈশিষ্ট্যের পরিমাপ দেয়। কাগজ ০.০৭ মিলিমিটার (০.০০২৮ ইঞ্চি) থেকে ০.১৮ মিলিমিটার (০.০০৭১ ইঞ্চি) পর্যন্ত পুরু হতে পারে। কাগজকে তার ভর এর উপর ভিত্তি করেও আলাদা করা যায়। এক রিম কাগজের ওজনকে কাগজের ভর ধরা হয়।


title: কাগজ

text: ২০১১ সালে বাংলাদেশ পাট গবেষণা ইনস্টিটিউট (বিজেআরআই) বাংলাদেশের সহজলভ্য ও পরিবেশ বান্ধব ধইঞ্চা গাছের আঁশ দিয়ে কাগজ তৈরির পদ্ধতি আবিষ্কার করেছে। এটি খুব সাশ্রয়ী পদ্ধতি। ধইঞ্চা জমির উর্বরতা বাড়ায়। এই গাছ সাধারণ বায়ুচাপে ৬০ থেকে ৮০ ডিগ্রি সেন্টিগ্রেড তাপমাত্রায় সম্পূর্ণ সালফার ও ক্লোরিনমুক্ত পদ্ধতিতে এই কাগজ তৈরি করা যায়। পরিবেশবান্ধব ক্লোরিন ডাই অক্সাইড ব্যবহার করে একই সাথে ডাইজেসন ও ব্লিচিংয়ের কাজ সম্পন্ন হয় তাই এতে জ্বালানি খরচও খুব কম। এছাড়াও কলকারখানা থেকে নির্গত ধোয়া থেকে কাগজ তৈরির কাঁচামাল প্রিসিপিটেটেড ক্যালসিয়াম কার্বোনেট (পিসিসি) তৈরি করা যায়।


title: কাগজ

text: সুইডেনে প্রাকৃতিক সেলুলোজ ন্যানোফাইবার থেকে তৈরি ন্যানোপেপার নামের একটি কাগজ উদ্ভাবন করা হয়েছে, যা স্টিলের মতোই মজবুত। স্টকহোমের সুইডিশ রয়াল ইনস্টিটিউট অব টেকনোলজির বিজ্ঞানী লারস বার্জল্যান্ড এর থেকে জানা যায় যে, কাগজ তৈরির জন্য কাঠ থেকে মন্ড তৈরির সময় এর ভেতরের প্রাকৃতিক আঁশগুলো ক্ষতিগ্রস্ত হয় এবং দুর্বল হয়ে পড়ে। এই আঁশগুলো অক্ষত অবস্থায় সংগ্রহ করার একটি প্রক্রিয়া উদ্ভাবন করা হয়েছে। ন্যানোপেপারের সেলুলোজ ফাইবারগুলোর অক্ষত এবং নেটওয়ার্কের মতো সজ্জিত অবস্থায় থাকে তাই এটি এত শক্ত। ফাইবারগুলো একটির সঙ্গে অন্যটির কঠিন বন্ধন তৈরি করে রাখে কিন্তু যেকোনো চাপ বা টানের মতো বাইরের চাপে এগুলো একটি আরেকটির ভেতর দিয়ে পিছলে গিয়ে চাপ সহ্য করতে পারে। প্রচলিত কাগজের আঁশের চেয়ে এই সেলুলোজ ফাইবার অনেক ছোট। পরীক্ষায় দেখা গেছে, এর চাপ সইবার ক্ষমতা ২১৪ মেগাপ্যাসকেল, যা ঢালাই লোহার (১৩০ মেগাপ্যাসকেল) চেয়ে বেশি এবং ভবন ও সেতুতে ব্যবহূত ইস্পাতের (২৫০ মেগাপ্যাসকেল) কাছাকাছি। প্রচলিত কাগজের চাপ সইবার ক্ষমতা এক মেগাপ্যাসকেলেরও কম।


title: এশীয় সিংহ

text: এশীয় সিংহ , সিংহ বর্গে অন্তর্ভুক্ত একটি প্রাণী। এর বৈজ্ঞানিক নাম হল "Panthera leo persica"। বর্তমানে এই ধরনের সিংহগুলি কেবলমাত্র ভারতের গুজরাটে গীর বনে পাওয়া যায়। সেখানে এই সিংহগুলি ভারতীয় সিংহ বা পার্শিয়ান সিংহ নামে পরিচিত। ২০০৫ সালে গুজরাট সরকার কর্তৃক পরিচালিত এক জরিপের ফলাফল থেকে জানা যায় যে, গীর বনে ৩৫৯টি এশীয় সিংহ রয়েছে।


title: এশীয় সিংহ

text: অতীতে এই সিংহের বিচরণ ছিল মেডিটেরানিয়ান সাগর থেকে ভারতীয় উপমহাদেশের উত্তর-পূর্ব অংশ পর্যন্ত। কিন্তু অত্যধিক শিকার, পানি দূষণ ও খাদ্যাভাবে এই সিংহের সংখ্যা ও বিচরণক্ষেত্রের পরিমাণ দিন দিন কমছে। ঐতিহাসিকভাবে এই সিংহকে তিনটি প্রজাতিতে ভাগ করা যায় - বাংলাদেশী, আরবিয়, পার্শিয়ান। এই বর্গের সিংহগুলি তাদের একই শ্রেণীর আফ্রিকান সিংহগুলির তুলনায় কম আক্রমণশীল।


title: এশীয় সিংহ

text: Modern Information Technology (MIT) Computer Training Center, Zillaporisod More R.K.Road Kurigram.


title: স্ট্রাটেজিক ফোর্সেস কম্যান্ড

text: ভারতের স্ট্রাটেজিক ফোর্সেস কম্যান্ড বা স্ট্রাটেজিক নিউক্লিয়ার কম্যান্ড দেশের নিউক্লিয়ার কম্যান্ড অথরিটির (এনসিএ) একটি অংশ। ভবিষ্যতের জন্য রক্ষিত দেশের পরমাণু অস্ত্রসম্ভারের সুপরিকল্পিত কৌশলগত ব্যবহারের দায়িত্ব এই সংস্থার উপর অর্পিত। ২০০৩ সালের ৪ জানুয়ারি এই সংস্থা স্থাপিত হয়।


title: স্ট্রাটেজিক ফোর্সেস কম্যান্ড

text: স্ট্রাটেজিক ফোর্সেস কম্যান্ডের কাজ হল এয়ার মার্শাল র‌্যাঙ্কের কোনো কম্যান্ডার ইন চিফ বা সমতুল পদাধীকারীর অধীনে এনসিএ-র নির্দেশাবলি কার্যকর করা। এনসিএ-র প্রত্যক্ষ আদেশ পাওয়ার পর পরমাণু অস্ত্র ও ওয়ারহেড সরবরাহ প্রক্রিয়া শুরু করা এই সংস্থার একক দায়িত্বের মধ্যে পড়ে। নিশানা এলাকার সঠিক নির্বাচন করার জন্য এই সংস্থা একটি বিভক্ত, সমন্বয়মূলক প্রক্রিয়া গ্রহণ করে যার সিদ্ধান্তগ্রহণের স্তর ভিন্ন ভিন্ন হয় এবং যা এনসিএ-এর নিয়মতান্ত্রিক আদেশাধীনে থাকে।


title: স্ট্রাটেজিক ফোর্সেস কম্যান্ড

text: স্ট্রাটেজিক ফোর্সেস কম্যান্ড পরমাণু অস্ত্রসম্ভারের উপর সম্পূর্ণ কর্তৃত্ব ও অধিকারের মাধ্যমে সমস্ত রণকৌশলগত শক্তিসমূহকে ব্যবস্থাপিত ও নিয়ন্ত্রিত করে। এই কাজের জন্য সমস্ত ভবিষ্যৎ পরিকল্পনাও তারাই করে থাকে। প্রতিষ্ঠাকাল থেকেই স্ট্রাটেজিক ফোর্সেস কম্যান্ডের “কম্যান্ড, কন্ট্রোল অ্যান্ড কমিউনিকেশন” ব্যবস্থা সুদৃঢ়ভাবে প্রতিষ্ঠিত এবং কম্যান্ডের কার্যকরী দ্রুত সাধনযোগ্যতার মাত্রা অত্যন্ত বেশি।


title: কলম

text: কলম বা লেখনী বা পেন প্রধানত লেখালেখির কাজে ব্যবহৃত একটি উপকরণ। কলম দিয়ে কাগজ বা কোন পৃষ্ঠতলের উপরে কালি লেপনের কাজ করা হয়। বেশ কয়েক রকমের কলমের মধ্যে বলপয়েন্ট কলম, ঝর্ণা কলম (ফাউন্টেন পেন), ফেল্ট-টিপ কলম, জেল কলম, পালকের কলম (কুইল), খাগের কলম ইত্যাদি উল্লেখযোগ্য।


title: কলম

text: কলমের আধুনিক প্রকারভেদগুলো প্রধানত কলমের নিবের উপরে ভিত্তি করে করা হয়েছে।


title: দাড়ি

text: দাড়ি হল কারো গাল, থুতনি, ঘাড় এবং ওষ্ঠের ওপরের অংশে গজানো চুল। সাধারণত বয়ঃসন্ধিকালের বা বয়সন্ধিকালোত্তীর্ণ পুরুষলোকের দাড়ি গজায়। মুখমন্ডলের ওপরের ও নিচের অংশের চুলের মধ্যে পার্থক্য করতে বলা হলে দাড়ি মূলত নিচের অংশের চুলকেই বোঝায়, যার মধ্যে গোঁফ অন্তর্ভুক্ত নয়। দাড়ি সংক্রান্ত অধ্যয়ন "পগনোলজি" নামে পরিচিত।


title: দাড়ি

text: ইতিহাসের পাতা থেকে জানা যায়, দাড়িবিশিষ্ট পুরুষলোককে জ্ঞান ও প্রজ্ঞার অধিকারী, পৌরুষত্বের অথবা উঁচু সামাজিক মর্যাদার অধিকারী ভাবা হত। আবার মুদ্রার অন্য পিঠে দাড়িযুক্ত পুরুষকে নোংরা, অসংস্কৃত এবং কিম্ভূত চেহারার ভবঘুরেও বিবেচনা করা হত। দাড়ির এই মর্যাদা ও অমর্যাদা সংস্কৃতি-সাপেক্ষ।


title: দাড়ি

text: বয়ঃসন্ধিকালে দাড়ি গজায়। এ সময়ে মুখমন্ডলের লোমকূপে ডিহাইড্রোটেস্টোস্টেরন এর উদ্দীপনার কারণে দাড়ি গজায়। চুলের গ্রন্থিগুলো অবস্থানের ওপর নির্ভর করে বিভিন্ন হরমোন দ্বারা প্রভাবিত হয়; ডিহাইড্রোটেস্টোস্টেরন টাক পড়াকেও প্রভাবিত করে। ডিহাইড্রোটেস্টোস্টেরন টেস্টোস্টেরন হতে নিঃসৃত হয়, যার মাত্রা বিভিন্ন ঋতুতে বিভিন্ন হয়: ফলে গ্রীষ্মকালে দাড়ি দ্রুত বাড়ে।


title: রক্ষা অনুসন্ধান এবং বিকাশ সংগঠন

text: প্রতিরক্ষা গবেষণা ও উন্নয়ন সংগঠন (ইংরেজি: Defence Research and Development Organisation , হিন্দি: रक्षा अनुसंधान एवं विकास संघठन) বা ডিআরডিও এশিয়ার বৃহত্তম প্রতিরক্ষা কন্ট্র্যাক্টরগুলির অন্যতম এবং একটি অন্যতম প্রধান বিমানপ্রস্তুতকারক সংস্থা। ভারতের নয়াদিল্লিতে এই সংস্থার সদর কার্যালয় অবস্থিত। ১৯৫৮ সালে প্রযুক্তি উন্নয়ন প্রতিষ্ঠান (টেকনিক্যাল ডেভেলপমেন্ট এস্ট্যাবলিশমেন্ট) ও প্রযুক্তি উন্নয়ন ও উৎপাদন অধিকরণের (ডাইরেক্টরয়েট অফ টেকলিক্যাল ডেভেলপমেন্ট অ্যান্ড প্রোডাকশন সঙ্গে প্রতিরক্ষা বিজ্ঞান সংগঠনের (ডিফেন্স সায়েন্স অর্গ্যানাইজেশন) সংযুক্তির মাধ্যমে এই সংস্থা প্রতিষ্ঠিত হয়।


title: রক্ষা অনুসন্ধান এবং বিকাশ সংগঠন

text: ৫১টি ল্যাবরেটরির মাধ্যমে ডিআরডিও-র নেটওয়ার্ক প্রসারিত। এই ল্যাবরেটরিগুলির দ্বারা সংস্থা বিভিন্ন ক্ষেত্র যেমন এয়ারোনটিক, অস্ত্রশস্ত্র, ইলেকট্রনিক ও কম্পিউটার সায়েন্স, মানবসম্পদ উন্নয়ন, জীবন বিজ্ঞান, সামগ্রী, মিশাইল, যুদ্ধযান উন্নয়ন ও নৌগবেষণা ও উন্নয়নের ক্ষেত্রে প্রতিরক্ষা প্রযুক্তিকে উন্নততর করে তোলার কাজে রত। এই সংস্থায় ৫০০০ জনেরও বেশি বৈজ্ঞানিক ও প্রায় ২৫,০০০ বিজ্ঞান, প্রযুক্তিগত ও সহায়তাকারী কর্মচারী নিযুক্ত।


title: গোঁফ

text: গোঁফ (; , ) বা মোচ হল উপরের ওষ্ঠের উপরে গজানো চুল। সাধারণত ছাঁটাই কিংবা নানান শৈলীর গোঁফ মক্ষিকার সাহার্যে গোঁফের যত্ন নেয়া যেতে পারে।


title: গোঁফ

text: সাধারণত কারও গোঁফ আছে বলা হলে মনে করা হয় তার ওষ্ঠের ওপরের অংশটুকুতেই তা সীমাবদ্ধ আছে, কারণ গাল ও থুতনির অন্যান্য অংশে গজানো চুলকে দাড়ি বলা হয়। বয়সন্ধিকালে ছেলেদের গোঁফ ওঠার শুরু হয়। নিওলিথিক যুগ থেকেই পাথরের ক্ষুর দিয়ে ক্ষৌরি করার চল শুরু হয়, আর এই সুদীর্ঘকালের ব্যবধানে গোঁফের নানান রকম ফ্যাশন চালু হয়েছে। যারা গোঁফ রাখে তারা নিয়মিত ছেঁটে ও আঁচড়ে রীতিমত এর যত্ন করে থাকে। পৃথিবীর বিভিন্ন দেশে দীর্ঘ ও সযত্নে রক্ষিত গোঁফের প্রতিযোগিতা হয়ে থাকে। বিশ্ব দাড়ি ও গোঁফ চ্যাম্পিয়নশিপে ছ'টি উপবিভাগে গোঁফের বিভাজন করা হয়। গোঁফের এমন কদর দেখেই হত বাংলা সাহিত্যের শ্রেষ্ঠ ননসেন্স ছড়াকার সুকুমার রায় বলেছিলেন:


title: গোঁফ

text: "গোঁফকে বলে তোমার আমার - গোঁফ কি কারো কেনা?


title: গোঁফ

text: গোঁফের আমি গোঁফের তুমি, তাই দিয়ে যায় চেনা।"


title: জর্দা (তামাক)

text: জর্দা এক ধরণের তামাকজাত পণ্য। এটা সাধারণত পানের সাথে মশলা হিসেবে ব্যবহৃত হয়। জর্দা পানে স্বাদ ও গন্ধ বাড়িয়ে দেয়। ফলে তা পানসেবীদের কাছে এক অত্যাবশ্যকীয় পণ্য হিসেবে সমাদৃত। জর্দা তামাক হতে প্রস্তুত হওয়ায় এটা নেশার উদ্রেক করে। যার কারণে নেশার বস্তু হিসেবেও এটা ব্যবহৃত হয়। যেগুলো শুধু নেশার ও মুখের দূর্গন্ধ দূর করা জন্যই ব্যবহৃত হয়।


title: জর্দা (তামাক)

text:
জর্দার অ্যালকালয়েড ও নিকোটিন অধিক মাত্রায় বিষাক্ত। ক্যান্সার গবেষণার আন্তর্জাতিক সংস্থা আইএআরসি-এর মতে, যারা পানের সঙ্গে তামাক জাতীয় দ্রব্যাদি গ্রহণ করেন তাদের মুখে ক্যান্সার হওয়ার আশঙ্কা থাকে।
বিঃদ্রঃজর্দা খাওয়ার পর দাঁত মেসওয়াক করা উওম


title: জর্দা (তামাক)

text: [[বিষয়শ্রেণ


title: জর্দা (তামাক)

text: [[বিষয়শ্রেণী:তামাক]]


title: তাপ্তি নদী

text: তাপ্তি নদী (গুজরাটি: તાપ્તી, হিন্দি: ताप्ती; আদিনাম তাপী নদী, সংস্কৃত: तापी) মধ্য ভারতের একটি নদী। ৭২৪ কিলোমিটার দীর্ঘ এই নদীটি উপদ্বীপীয় ভারতের অন্যতম প্রধান নদী। এই অঞ্চলে যে তিনটি মাত্র পশ্চিমবাহিনী নদী আছে, তাপ্তি তার মধ্যে অন্যতম (অন্য নদীদুটি হল নর্মদা ও মাহি নদী।


title: তাপ্তি নদী

text: তাপ্তি নদীর উৎস দক্ষিণ মধ্যপ্রদেশের সাতপুরা পর্বতশ্রেণীর পূর্বভাগে। অতঃপর এই নদী পশ্চিমমুখে প্রবাহিত হয়ে মধ্যপ্রদেশের নিমার অঞ্চল, মহারাষ্ট্র রাজ্যের খান্দেশ ও পূর্ব বিদর্ভ অঞ্চলের উপর দিয়ে প্রবাহিত হয়ে দাক্ষিণাত্য মালভূমির উত্তর-পশ্চিম কোণ ঘেঁষে দক্ষিণ গুজরাটের সুরাট জেলায় সুরাট বন্দরনগরীর নিকট আরব সাগরের খাম্বাত উপসাগরে পতিত হয়েছে। সমান্তরালভাবে প্রবাহিত নর্মদা নদীর সঙ্গে এই নদী উত্তর ও দক্ষিণ ভারতের সীমা নির্দেশ করে। গুজরাট ও মহারাষ্ট্রের সীমানার কাছে তাপ্তি নদীর দক্ষিণে সহ্যাদ্রি বা পশ্চিমঘাট পর্বতমালার উৎস।


title: মৌসুমি বায়ু

text: মৌসুমি বায়ু দক্ষিণ এশিয়া এবং ভারত মহাসাগরীয় অঞ্চলের জলবায়ুতে সর্বাপেক্ষা প্রভাব বিস্তারকারী বায়ুপ্রবাহ। গ্রীষ্ম ও শীত মৌসুমে সমুদ্র ও ভূ-পৃষ্ঠের উত্তাপ এবং শীতলতার তারতম্যের ফলে ঋতু পরিবর্তনের সঙ্গে সঙ্গে মৌসুমি বায়ুপ্রবাহের দিকও পরিবর্তিত হয়। শীত মৌসুমে শুষ্প মৌসুমি বায়ু উত্তর-পূর্ব দিক (ভূভাগ) থেকে সমুদ্র অভিমুখে প্রবাহিত হয় এবং গ্রীষ্মকালে দক্ষিণ-পশ্চিম (সমুদ্রভাগ) থেকে ভূমি অভিমুখে প্রবাহিত হয়। মৌসুমি বায়ুর ইংরেজি প্রতিশব্দ ‘মনসুন’ (Monsoon) মূলত আরবি শব্দ ‘মাওসিম’ (mawsim) থেকে এসেছে। আরবিতে ‘মাওসিম’ শব্দের অর্থ কাল বা ঋতু। ধারণা করা হয়, এই মৌসুমি বায়ুচক্রটির সূত্রপাত ঘটে ১ কোটি ২০ লক্ষ বৎসর পূর্বে (মধ্য মায়োসিন) হিমালয় পর্বতমালা সৃষ্টির সময় থেকে।


title: মৌসুমি বায়ু

text: গ্রীষ্মকালে ভারতের পশ্চিমাঞ্চল জুড়ে বিস্তৃত ভূখণ্ডে প্রচণ্ড তাপের কারণে নিম্নচাপ কেন্দ্রের উৎপত্তি হয়, কিন্তু একই সময়ে তুলনামূলকভাবে শীতলতর ভারত মহাসাগরে সৃষ্টি হয় উচ্চচাপ কেন্দ্রের। বায়ুচাপের প্রকৃতিগত ভিন্নতাই উচ্চচাপ অঞ্চল থেকে বায়ুকে নিম্নচাপ অঞ্চলের দিকে প্রবাহিত করে এবং মৌসুমি বায়ু সমুদ্র থেকে ভূমির দিকে প্রবাহিত হয়। বায়ুপ্রবাহের এই ধরনটি গ্রীষ্মকালীন মৌসুমি বায়ু হিসেবে পরিচিত। ভারতীয় উপমহাদেশে গ্রীষ্মকালীন মৌসুমি বায়ু প্রচুর পরিমাণে জলীয় বাস্প বহন করে আনে। তাই এ অঞ্চলে সে সময় ভারি বৃষ্টিপাত হয়। বিশেষ করে বাংলাদেশ ও ভারতের প্রতিবেশী দেশসমূহে এই বায়ুর প্রভাবে প্রচুর বৃষ্টিপাত ঘটে।


title: মৌসুমি বায়ু

text: ভারত মহাসাগর অঞ্চলে গ্রীষ্মকালীন মৌসুমি বায়ু দুটি শাখায় বিভক্ত: আরব সাগর এবং বঙ্গোপসাগর প্রবাহ। আরব সাগরের বায়ুপ্রবাহটি ভারতের কেন্দ্রভূমি এবং ভারতীয় উপদ্বীপের আবহাওয়ার প্রকৃতির ওপর অধিক প্রভাব বিস্তার করে। অন্যদিকে বঙ্গোপসাগরের মৌসুমি বায়ুপ্রবাহটি মূলত বাংলাদেশ, ভারতের উত্তর-পূর্বাঞ্চল, গাঙ্গেয় সমভূমি অঞ্চল এবং হিমালয় পর্বতমালার দক্ষিণাংশের পাহাড়ি ঢাল ও পাদদেশীয় অঞ্চলের আবহাওয়ার প্রকৃতিকে নিয়ন্ত্রণ করে। জুন মাসের প্রথম দিকে এই বায়ুপ্রবাহ বাংলাদেশ ভূখণ্ডে প্রবেশ করে এবং ভারতের কেন্দ্র-অঞ্চল জুড়ে অবস্থানরত নিম্নচাপ কেন্দ্রের দিকে প্রবাহিত হতে থাকে।


title: মৌসুমি বায়ু

text: শীত মৌসুমে ভারত মহাসাগরের পানির তুলনায় এর সংলগ্ন ভারতীয় ভূখণ্ড দ্রুত শীতল হয়ে আসে। পরিণতিতে ভারতের উত্তর-পশ্চিম অংশ জুড়ে একটি উচ্চচাপ কেন্দ্র গড়ে ওঠে এবং অন্যদিকে অপেক্ষাকৃত উষ্ণতর ভারত মহাসাগর অঞ্চলে নিম্নচাপের সৃষ্টি হয়। এই চাপ বিভাজনের ফলে ভারতের অভ্যন্তর ভাগ থেকে বায়ুপ্রবাহ ভারত মহাসাগর অভিমুখে প্রবাহিত হয়, যা শীতকালীন মৌসুমি বায়ু নামে পরিচিত। এই বায়ুপ্রবাহের একটি ধারা মোটামুটি গঙ্গার প্রবাহপথ ধরে গাঙ্গেয় সমভূমির উপর দিয়ে প্রবাহিত হওয়ার সময় বাংলাদেশ অতিক্রম করে বঙ্গোপসাগর অভিমুখে ধাবিত হয়। এই মৌসুমে বায়ুপ্রবাহের বৈশিষ্ট্য হলো ভূমি থেকে সমুদ্র অভিমুখী, স্বভাবতই পুরো মৌসুম জুড়ে শুষ্প আবহাওয়া বিরাজ করে। এ সময় বৃষ্টিপাতের ঘটনা খুব কম।


title: সঙ্গম সাহিত্য

text: সঙ্গম সাহিত্য ধ্রুপদী তামিল সাহিত্যের একটি অংশ। খ্রিষ্টপূর্ব ৩০০ অব্দ থেকে ৬০০ খ্রিষ্টাব্দের মধ্যে রচিত এই সাহিত্যধারা ৪৭৩ জন কবির রচিত ২৩৮১টি কবিতার এক সংকলন। এই কবিদের মধ্যে ১০২ জনের পরিচয় জানা যায় না। এই কবিতাগুলি যে সময়কালে রচিত হয় সেই সময়কালটিকে সাধারণভাবে সঙ্গম যুগ নামে অভিহিত করা হয়। সাহিত্য গবেষকদের মতে সহস্রাধিক বছর বিদ্যমান সঙ্গম কিংবদন্তির নামানুসারে এই সমগ্র সাহিত্যবর্গটি নামাঙ্কিত। সঙ্গম সাহিত্যের বিষয়বস্তু ছিল ধর্মনিরপেক্ষ। এর উপজীব্য ছিল তামিল জাতির দৈনন্দিন জীবনযাত্রার নানা বিবরণ।


title: সঙ্গম সাহিত্য

text: সঙ্গম সাহিত্যকারেরা ছিলেন তামিল কবি। তাঁদের মধ্যে ছিলেন সমাজের বিভিন্ন পেশা ও শ্রেণির পুরুষ ও মহিলারাও। পরবর্তীকালে বিভিন্ন সংকলনে সংকলিত ও সম্পাদিত হয়ে ১০০০ খ্রিস্টাব্দ নাগাদ গ্রন্থাকারে প্রকাশিত হয় এই কবিতাগুলি। পরবর্তীকালে জনপ্রিয়তা হারালেও ঊনবিংশ শতাব্দীতে সি ডব্লিউ তামোতারামপিল্লাই ও ইউ ভি স্বামীনাথ আয়ার প্রমুখ পণ্ডিত কর্তৃক পুনরাবিষ্কৃত হয় এগুলি।


title: হজের খুতবা

text: হজ্জের সময় প্রদত্ত খুতবা হজের খুতবা নামে পরিচিত। হজ্বের দিন দুপুরে বাংলাদেশ টেলিভিশন হজের খুতবা সরাসরি সম্প্রচার করে। টেলিভিশনের কল্যাণে আমরা যে মসজিদটি পর্দায় দেখতে পাই তা হল মসজিদে নামিরাহ। আরাফার দিনে (১০ জিলহজ) হজের খুতবা এ মসজিদ থেকে দেওয়া হয়। হজের অন্যতম অংশ ১০ জিলহজ আরাফাতের ময়দান এ অবস্থান করতে হয় । সূর্যোদয় থেকে সূর্যাস্ত পর্যন্ত হজযাত্রীরা আরাফাতের ময়দানে অবস্থান করেন। আরফাতের ময়দানে কেউ পাহাড়ের কাছে, কেউবা সুবিধাজনক জায়গায় বসে ইবাদত করেন। কেউ কেউ খুতবা শোনার জন্য মসজিদে নামিরায় উপস্থিত হন (যদিও আরাফাতের ময়দানে উপস্থিত থাকা জরুরি, মসজিদ উপস্থিত হওয়া জরুরি নয়)। সৌদি আরবের রাজকীয় মুফতি আব্দুল আজিজ আল শাইখ হজের দিন মসজিদে নামিরায় খুতবা দেন। হজযাত্রীরা খুতবা শোনেন এবং নামাজ আদায় করে স্ব স্ব তাঁবুতে ফেরেন। স্থানীয় সময়ানুসারে সাধারণত খুতবা শুরু হয় দুপুর ১২টা ১৬ মিনিটে, এবং শেষ হয় দুপুর ১টা ১৬ মিনিটে।


title: ভারতীয় জাতীয় উপগ্রহ ব্যবস্থা

text: ভারতীয় জাতীয় উপগ্রহ ব্যবস্থা বা ইনস্যাট (ইংরেজি: Indian National Satellite System বা INSAT) একটি বহুমুখী জিও-স্টেশনারি কৃত্রিম উপগ্রহ সিরিজ। ভারতের দূরসংযোগ, সম্প্রচার, আবহবিদ্যা, অনুসন্ধান ও উদ্ধারকার্যে সহায়তার উদ্দেশ্যে ভারতীয় মহাকাশ গবেষণা সংস্থা (ইসরো) কর্তৃক এটি উৎক্ষেপিত হয়। ১৯৮৩ সালে নিযুক্ত এই ব্যবস্থা এশিয়া-প্যাশিফিক অঞ্চলের বৃহত্তম অভ্যন্তরীণ যোগাযোগ ব্যবস্থা। ভারত সরকারের মহাকাশ বিভাগ, দূরসংযোগ বিভাগ, ভারতীয় আবহাওয়া দফতর, আকাশবাণী ও দূরদর্শনের যৌথ উদ্যোগে এই ব্যবস্থা গৃহীত হয়। সচিব-স্তরের ইনস্যাট কোঅর্ডিনেশন কমিটির হাতে এই ব্যবস্থার পরিচালনভার ন্যস্ত।


title: ভারতীয় জাতীয় উপগ্রহ ব্যবস্থা

text: ভারতের টেলিভিশন ও যোগাযোগব্যবস্থার সহায়তায় ইনস্যাট কৃত্রিম উপগ্রহগুলি ১৯৯টি বিভিন্ন ব্যান্ডের (সি, এস, এক্সটেন্ডেড সি ও কেইউ) ট্রান্সপোন্ডার যোগান দেয়। কোনো কোনো উপগ্রহে আবহাওয়াসংক্রান্ত চিত্রগ্রহণের জন্য ভেরি হাই রেজোলিউশন রেডিওমিটার (ভিএইচআরআর), চার্চ-কাপলড ডেভাইস ক্যামেরাও রয়েছে। ইসরো একটি কসপাস-সারস্যাট কর্মসূচি সদস্য হওয়ার জন্য দক্ষিণ এশিয়া এবং ভারত মহাসাগর অঞ্চলে অনুসন্ধান ও উদ্ধারকার্য চালানোর জন্য বিপদ সংকেত গ্রহণের ট্রান্সপোন্ডারও এই কৃত্রিম উপগ্রহগুলিতে রয়েছে।


title: ব্যাঘ্র প্রকল্প

text:
ব্যাঘ্র প্রকল্প ১৯৭২ সালে বেঙ্গল টাইগার সংরক্ষণের উদ্দেশ্যে
ভারতে গৃহীত একটি বন্যপ্রাণী সংরক্ষণ প্রকল্প। ১৯৭৩ সালের ১ এপ্রিল থেকে এই প্রকল্প কার্যকর করা হয় এবং পরবর্তীকালে সর্বাপেক্ষা সফল বন্যপ্রাণী সংরক্ষণ উদ্যোগে পরিণত হয়। সারা দেশে ছড়িয়ে থাকা বিভিন্ন জৈবভৌগোলিক ক্ষেত্রে স্থাপিত বিভিন্ন ব্যাঘ্র সংরক্ষণাগারে (টাইগার রিজার্ভ) বাঘ সংরক্ষণ করাই ছিল এই প্রকল্পের লক্ষ্য। দেশে প্রাকৃতিক পরিমণ্ডলে সংরক্ষিত বাঘের সংখ্যাবৃদ্ধিতে এই প্রকল্প গুরুত্বপূর্ণ ভূমিকা গ্রহণ করে।


title: ব্যাঘ্র প্রকল্প

text: ২০০৭ সালের হিসেব অনুযায়ী, দেশের ৩১,৭৬১ বর্গকিলোমিটার এলাকা জুড়ে ৪০টি ব্যাঘ্র প্রকল্প বন্যপ্রাণী সংরক্ষণাগার রয়েছে। ১৯৭০-এর দশকে যেখানে বাঘের সংখ্যা ছিল ১,২০০টি সেখানে ব্যাঘ্র প্রকল্পের ফলে ১৯৯০-এর দশকে এই সংখ্যা বেড়ে দাঁড়ায় ৩,৫০০টিতে। অবশ্য ২০০৮ সালের ব্যাঘ্রগণনা থেকে জানা যায়, এই সংখ্যা বর্তমানে কমে দাঁড়িয়েছে ১,৪১১টিতে। তখনই সরকার প্রকল্পটিকে আরও ১৫৩ মিলিয়ন মার্কিন ডলার অর্থসাহায্য দানের সিদ্ধান্ত গ্রহণ করে। সিদ্ধান্ত নেওয়া হয় টাইগার প্রোটেকশন ফোর্স গঠন ও মানব-ব্যাঘ্র সংঘাত এড়ানোর উদ্দেশ্যে ২০০,০০০ জন গ্রামবাসীর পুনর্বাসন দেওয়ার জন্য অর্থসাহায্যেরও। ২০০৫ সালে সারিস্কা ব্যাঘ্র প্রকল্প থেকে বাঘ সম্পূর্ণ নির্মূল হয়ে যাওয়ার পর যখন ২০০৮ সালের জুলাই মাসে সরকারি সাহায্যপ্রাপ্ত স্থানান্তরণ স্কিমে দুটি বাঘ আবার এখানে নিয়ে আসা হয়, তখনই এই প্রচেষ্টা কার্যকর করার সূচনা ঘটে।


title: কাবেরী নদী

text: কাবেরী নদী (ইংরেজি: "Cauvery"; কন্নড়: ಕಾವೇರಿ ನದಿ; তামিল: காவிரி ஆறு) ভারতের অন্যতম প্রধান নদী। হিন্দু বিশ্বাস অনুযায়ী এই নদী পবিত্র। কর্ণাটক রাজ্যের কোডাগু জেলায় অবস্থিত পশ্চিমঘাটের টালাকাবেরী নামক স্থানে এই নদীর উৎপত্তি। অতঃপর দক্ষিণ ও পূর্বে কর্ণাটক ও তামিলনাড়ু রাজ্যদ্বয়ের মধ্য দিয়ে প্রবাহিত হয়ে দাক্ষিণাত্য মালভূমির দক্ষিণ-পশ্চিম নিম্নভূমি হয়ে দুটি প্রধান শাখায় বিভক্ত হয়ে এই নদী বঙ্গোপসাগরে পতিত হয়েছে।


title: কাবেরী নদী

text: কাবেরী নদী অববাহিকার আয়তন ২৭,৭০০ বর্গমাইল। এর উপনদীগুলির মধ্যে উল্লেখযোগ্য শিমসা নদী, হেমাবতী নদী, অর্কবতী নদী, হোন্নুহোল নদী, লক্ষণতীর্থ নদী, কাম্বিনী নদী, ভবানী নদী, লোকপাবনী নদী, নয়াল নদী ও অমরাবতী নদী। কাবেরী নদীর সামগ্রিক দৈর্ঘ্য ৪৭৫ মাইল বা ৭৬৫ কিলোমিটার। মহীশূর শহরের পূর্বে এই নদী শিবসমুদ্রম দ্বীপ সৃষ্টি করেছে, যার অন্যদিকেই রয়েছে ৩২০ ফুট দীর্ঘ নয়নাভিরাম শিবসমুদ্রম জলপ্রপাত। The river is the source for an extensive irrigation system and for hydroelectric power.


title: কাবেরী নদী

text: কয়েক শতাব্দী ধরে কাবেরী নদী সেচসেবিত কৃষিব্যবস্থাকে পুষ্ট করে এসেছে। এই নদী দক্ষিণ ভারতের প্রাচীন রাজ্যগুলি ও আধুনিক নগরগুলির প্রাণস্বরূপ।


title: পরমাণু সরবরাহকারী গোষ্ঠী

text: পরমাণু সরবরাহকারী গোষ্ঠী বা নিউক্লিয়ার সাপ্লায়ার্স গ্রুপ (ইংরেজি: Nuclear Suppliers Group বা NSG) একটি বহুজাতিক পারমাণবিক নিয়ন্ত্রণ সংস্থা। পরমাণু অস্ত্র উন্নয়নের ক্ষেত্রে উপাদানের রফতানি ও পুনর্স্থানান্তরণ নিয়ন্ত্রণ ও বিদ্যমান উপাদানের সুরক্ষার মাধ্যমে এই সংস্থা পরমাণু অস্ত্রসম্ভারের হ্রাসকরণের কাজে নিযুক্ত।


title: পরমাণু সরবরাহকারী গোষ্ঠী

text: এনএসজির ৪৮টি সদশ্য দেশগুলি হল:


title: চুল

text: চুল অন্তস্ত্বক বা ত্বকের বহিঃস্তরে অবস্থিত ফলিকল থেকে উৎপন্ন চিকন লম্বা সুতার মতোন প্রোটিন তন্তু। শুধুমাত্র স্তন্যপায়ী প্রাণীর শরীরে পাওয়া যায় বলে চুল স্তন্যপায়ী প্রাণীর একটি নির্দেশক বৈশিষ্ট্য। চুলের প্রধান উপাদান হচ্ছে কেরাটিন। মানুষ ব্যতীত অন্যান্য স্তন্যপায়ী প্রাণীর শরীরে যে নরম, সুন্দর চুল পাওয়া যায় তাকে "ফার" বা লোম বলে। অন্যদিকে ভেড়া এবং ছাগলের শরীরে উৎপন্ন হওয়া কোঁকড়ানো চুলকে উল বলে। যদিও কিছু অ-স্তন্যপায়ী প্রাণী, বিশেষত পোকা মাকড়ের দেহ থেকে চুলের মত জিনিস বের হয়ে থাকতে দেখা যায়, কিন্তু বৈজ্ঞানিক দৃষ্টিকোণ থেকে সেগুলোকে "চুল" বলা হয় না। গাছের গায়ে চুলের মত রোঁয়া বের হয়ে থাকতে দেখা যায়। পোকা-মাকড় এবং মাকড়সার মত অ্যান্থ্রোপড গোত্রের কিছু প্রাণীর শরীরে যে রোঁয়া দেখা যায়, তা চিটিন নামের এক ধরনের পলিস্যাকারাইড। কিছু কিছু কুকুর, বেড়াল এবং ইঁদুর লোমবিহীন হয়। কিছু কিছু প্রজাতির ক্ষেত্রে জীবনচক্রের নির্দিষ্ট সময় শরীরে লোম থাকে না।


title: চুল

text:
ত্বকের যত্ন, মুখের পরিচর্যা, রূপ লাবণ্য,সুস্থ সুন্দর শরীর যেমন দারকার তেমন মাথার ত্বক ও চুলকে সুন্দর রাখা দরকার। প্রকৃত পক্ষে মাথার চুল ঝরে পরাতে উদ্বিগ্ন হওয়ার কিছু নেই। যেসব কারণে চুলের সমস্যা বা ক্ষতি হয় তার মধ্যে মানসিক চাপ, ঔষধের প্রভাব, দূষণ এবং অনিয়মিত খাদ্যতালিকা ইত্যাদি প্রধান ।
স্বাস্থ্যোজ্জ্বল সুন্দর চুল সবারই কাম্য। তবে ছেলেদের ও মেয়েদের চুল পরা সমস্যা নতুন নয়। ছেলেদের চুলের স্টাইল আর মেয়েদের চুলের স্টাইল সম্পূর্ণ আলাদা, তাই ছেলেদের চুলের যত্ন ও মেয়েদের চুলের যত্ন এও কিছুটা পার্থক্য রয়েছে। এছাড়া নিয়মিত ছেলে মেয়ে উভয়ের জন্য নিয়মিত চুল কাটিং গুরুত্তপুর্ণ। সঠিকভাবে চুল যত্ন নিতে পারলে আপনার ঝরে যাওয়া চুল গজানো সম্ভব।


title: দ্বিঘাত সমীকরণ

text: গণিতশাস্ত্রে, দ্বিঘাত সমীকরণ হল দুই মাত্রার বহুপদী সমীকরণ যার সাধারণ রূপ:


title: দ্বিঘাত সমীকরণ

text:
এখানে একটি চলক এবং , ও ধ্রুবক যেখানে এর মান শুন্য হতে পারে না। কারণ শূণ্য হলে এটি একটি একঘাত সমীকরণে রূপ নেবে।
দ্বিপদ সমীকরণের ইংরেজি প্রতিশব্দ কোয়াড্রেটিক এসেছে ল্যাটিন শব্দ কোয়াড্রেটাস (quadratus) থেকে যার অর্থ বর্গ।


title: দ্বিঘাত সমীকরণ

text: দ্বিঘাত সমীকরণে শুধুমাত্র একটি অজানা রাশি বা চলক থাকে। তাই একে একচলক সমীকরণ বলে। এই সমীকরণে শুধুমাত্র এর দ্বিতীয় ঘাত থাকে। তাই এটি দ্বিঘাত বহুপদী।


title: দ্বিঘাত সমীকরণ

text: দ্বিঘাত সমীকরণ মধ্যপদ বিশ্লেষণ (ইংরেজিতে factoring, factorising, factorizing বা middle-term নামে পরিচিত) এর মাধ্যমে, বর্গ পূর্ণ করার মাধ্যমে, মূল নির্ণয় সূত্রের সাহায্যে অথবা লেখচিত্রাঙ্কনের সাহায্যে। দ্বিঘাত সমীকরণের মত গাণিতিক সমস্যার সমাধান মানুষ ২০০০ খ্রিস্টপূর্বেও করেছে বলে জানা যায়।


title: দ্বিঘাত সমীকরণ

text:
এই সূত্রের প্রমানটি হল—ax² + bx + c = 0
বা x² + bx/a +c/a =0 [ a দিয়ে ভাগ ]
বা x² + (b/a)x = –c/a
বা x² + 2•x•(b/2a)+(b/2a)² =(b/2a)²–(c/a)
বা (x+b/2a)² = (b² – 4ac)/4a²
বা x + b/2a = ±√(b² – 4ac) /2a [ বর্গমূল]
বা X = [–b ±√(b² – 4ac)] /2a [ প্রমাণিত]


title: দ্বিঘাত সমীকরণ

text: বহুল পরিচিত গোল্ডেন রেশিও formula_2 এই দ্বিঘাত সমীকরণের সমাধান করে পাওয়া যায়।


title: দ্বিঘাত সমীকরণ

text: বৃত্ত এবং অন্যান্য কনিক যেমন উপবৃত্ত, অধিবৃত্ত, পরাবৃত্তের সমীকরণ দুই চলক বিশিষ্ট দ্বিঘাত সমীকরণ।


title: প্রকৃতি সংরক্ষণের জন্য আন্তর্জাতিক ইউনিয়ন

text: আন্তর্জাতিক প্রকৃতি ও প্রাকৃতিক সম্পদ সংরক্ষণ সংঘ (আইইউসিএন) (ইংরেজি: International Union for Conservation of Nature and Natural Resources (IUCN)) প্রাকৃতিক সম্পদ সংরক্ষণের উদ্দেশ্যে স্থাপিত একটি সংঘ। ১৯৪৮ সালে প্রতিষ্ঠিত এই সংঘের প্রধান কার্যালয় সুইজারল্যান্ড রাষ্ট্রের গ্লান্ডের লেক জেনিভা অঞ্চলে। ৮৩টি রাষ্ট্র, ১০৮টি সরকারি সংস্থা, ৭৬৬টি নন-গভর্নমেন্ট অর্গ্যানাইজেশন ও বিশ্বের বিভিন্ন দেশের প্রায় ১০,০০০ বিশেষজ্ঞ ও বৈজ্ঞানিকদের নিয়ে এই সংঘ গঠিত।


title: ডোনাল্ড ব্র্যাডম্যান

text: স্যার ডোনাল্ড জর্জ ব্র্যাডম্যান, (; ২৭ আগস্ট ১৯০৮ - ২৫ ফেব্রুয়ারি ২০০১) যিনি প্রায়শই দ্য ডন নামে অভিহিত, ১৯২৮ থেকে ১৯৪৮ সাল অব্দি খেলা বিখ্যাত অস্ট্রেলীয় ক্রিকেটার ছিলেন।


title: ডোনাল্ড ব্র্যাডম্যান

text:
২৭ আগস্ট,১৯০৮ সালে নিউ সাউথ ওয়েলসের বাউরালে তাঁর জন্ম।
২৩৪টি প্রথম-শ্রেণীর খেলায় ৯৫.১৪ গড়ে ২৮০৬৭ রান এবং ৫২ টেস্ট ম্যাচের ক্যারিয়ারে ৬৯৯৬ রান। গড় ৯৯.৯৪।


title: ডোনাল্ড ব্র্যাডম্যান

text: ১৯ বছর বয়েসে প্রথম-শ্রেণীর ক্রিকেটে অভিষেকের পর নিউ সাউথ ওয়েলসের হয়ে ব্যাট হাতে ম্যাচের পর ম্যাচ পারফর্ম করে যাচ্ছিলেন 'বাউরালের বিস্ময়-বালক', অবশেষে সুযোগ এলো জাতীয় দলের হয়ে মাঠে নামার। ডাক পেলেন ১৯২৮-২৯ মৌসুমে সফরকারী ইংল্যান্ডের বিরুদ্ধে প্রথম টেস্টের দলে। ব্রিসবেনের ঐ টেস্টে অস্ট্রেলিয়া পরাজিত হলো ৬৭৫ রানের সুবিশাল ব্যবধানে। ডন করলেন দু ইনিংসে ১৮ এবং ১। বাদ পড়লেন দ্বিতীয় টেস্টের দল থেকে- সেই প্রথম এবং সেই শেষ। তৃতীয় টেস্টের দলে ডাক পেয়ে করলেন ৭৯ এবং ১১২।


title: ডোনাল্ড ব্র্যাডম্যান

text: ডন ব্র্যাডম্যানকে সর্বকালের সর্বশ্রেষ্ঠ ব্যাটসম্যান বলে অভিহিত করা হয়। টেস্ট ক্রিকেটে ব্র্যাডম্যানের ৯৯.৯৪ ব্যাটিং গড়কে বড় ধরনের যে-কোন খেলাধুলার সব থেকে বড় অর্জন বলে অভিহিত করা হয়।


title: ডোনাল্ড ব্র্যাডম্যান

text: ৯২ বছর বয়সে জীবনের সেঞ্চুরি পুরোবার আগেই ব্র্যাডম্যান মারা যান ২৫ ফেব্রুয়ারি,২০০১। তার আগে ১৯৪৯ সালে অর্জন করলেন সম্মানসুচক 'নাইটহুড'। উইজডেন বিশ্বের শীর্ষস্থানীয় ক্রিকেটারের পুরস্কারটি একাই দশবার এবং গ্যারি সোবার্স আটবার লাভ করেছিলেন। এছাড়া, অন্য কোন খেলোয়াড়ই তিনবারের বেশি লাভ করতে পারেননি। ২০০০ সালে শতাব্দীর সেরা অস্ট্রেলীয় ক্রিকেট বোর্ড দলে তাঁকে অধিনায়ক হিসেবে অন্তর্ভুক্ত করা হয়।


title: ডোনাল্ড ব্র্যাডম্যান

text: ১১ জুলাই, ১৯৩০ তারিখে লর্ডসে অনুষ্ঠিত অ্যাশেজ সিরিজের তৃতীয় টেস্টে স্বাগতিক ইংল্যান্ডের বিপক্ষে ক্রিকেটের ইতিহাসে পাঁচ ব্যাটসম্যানের মধ্যে তৃতীয় ব্যক্তি হিসেবে মধ্যাহ্নবিরতীর পূর্বেই সেঞ্চুরি করার রেকর্ড গড়েন। অন্যরা হচ্ছেন - ভিক্টর ট্রাম্পার (১৯০২), চার্লি ম্যাককার্টনি (১৯২৬), মজিদ খান (১৯৭৬), ডেভিড ওয়ার্নার (২০১৬), শিখর ধাওয়ান (২০১৮)।


title: ডোনাল্ড ব্র্যাডম্যান

text: ব্রাডম্যান তার সব ম্যাচ গুলো অস্ট্রেলিয়া ও ইংল্যান্ডের মাটিতে খেলেছেন। ভারতীয় উপমহাদেশের স্পিন বহুল ট্র্যাকে তার খেলা হয়নি। ভারতের বিরুদ্ধে ক্রিকেট জীবনের অন্তিমে এসে ঘরের মাঠে একটি টেস্ট সিরিজ খেলেন। নবাগত ভারতীয় দলের তরুন (পরবর্তীতে যিনি বিখ্যাত হয়েছেন) বিজয় হাজারে তার উইকেট পান।


title: ডোনাল্ড ব্র্যাডম্যান

text: অস্ট্রেলিয়ার প্রাক্তন ফাস্ট বোলার রডনি হগ মনে করেন এই যুগে ক্রিকেট খেললে নাকি বিশ্বের সেরা গড়ে পৌঁছতে পারতেন না ডন ব্র্যাডম্যান। তিনি বলেন, "আমি জানি এটা অসম্মানের। কিন্তু স্ট্যাটিসটিক্স দেখে আমার মনে হল আজকের যুগে খেললে ব্র্যাডম্যান এতটা সফল হত না।"


title: আরাবল্লী পর্বতশ্রেণী

text: আরাবল্লী পর্বতশ্রেণী পশ্চিম ভারতের একটি পর্বতশ্রেণী। আরাবল্লী শব্দটির আক্ষরিক অর্থ ‘শৃঙ্গশ্রেণী’। প্রায় 692 কিলোমিটার দীর্ঘ এই পর্বতশ্রেণীটি উত্তর-পূর্ব থেকে দক্ষিণ-পশ্চিম পর্যন্ত হরিয়ানা, রাজস্থান ও গুজরাট রাজ্যের মধ্যে দিয়ে প্রসারিত।


title: পান্তা ভাত

text: পান্তা ভাত গ্রামীণ বাঙালি জনগোষ্টির একটি জনপ্রিয় খাবার। নৈশভোজের জন্য রান্না করা ভাত বেঁচে গেলে সংরক্ষণের জন্য পানিতে ভিজিয়ে রাখা হতো। পরদিন এই পানিতে রাখা ভাতের নাম হতো পান্তা ভাত।, পান্তা ভাত গ্রামীণ মানুষ সকালের নাশতা হিসাবে খেয়ে থাকে। সাধারণত লবণ, কাচা মরিচ ও পেঁয়াজ মিশিয়ে পান্তা ভাত খাওয়া হয়, অনেকেই আবার এর সাথে আলু ভর্তা,বেগুন ভর্তা,ডাউল ভর্তা,শুটকি ভর্তা বা সরিষার তেল দিয়ে পান্তা ভাতের রুচি বৃদ্ধি করে থাকে।


title: পান্তা ভাত

text: মুঘল শাসনামলে সামাজিক-সাংস্কৃতিক প্রতিষ্ঠানের সদস্যেরা মুক্ত অনুষ্ঠানের আয়োজন করতো, আগত দর্শক শ্রোতাগণ ঐতিহ্যবাহী পান্তাভাত খেতো। বিংশ শতাব্দীর শেষ পাদে শহুরে বাঙালী বাংলা নববর্ষকে ঘটা করে উদযাপন শুরু করে। এই দিন বাঙালিয়ানার প্রতীক হিসেবে ভাজা ইলিশ মাছ সহযোগে পান্তা ভাত খাওয়া রেওয়াজে পরিণত হয়। একুশ শতাব্দীর প্রথম দশকে নববর্ষের সকালে ইলিশ মাছ সহযোগে পান্তা ভাত বাঙালি সংস্কৃতির অন্তর্ভুক্ত হয়ে যায়।


title: পান্তা ভাত

text: প্রতি বছর পহেলা বৈশাখে পান্তা উৎসবের মাধ্যমে অনেকেই নতুন বছরকে বরণ করে নেয়ার সংস্কৃতি চালু ও পরিব্যাপ্ত হয়েছে।


title: পান্তা ভাত

text: নির্দিষ্ট পরিমাণ ভাতকে পানিতে প্রায় এক রাত ডুবিয়ে রাখলেই তা পান্তায় পরিণত হয়। ভাত মূলত পুরোটাই শর্করা (Carbohydrate)। ভাতে পানি দিয়ে রাখলে বিভিন্ন গাজনকারি (Fermentation) ব্যাক্টেরিয়া (Bacteria) বা ইস্ট (Yeast) শর্করা ভেঙ্গে ইথানল ও ল্যাকটিক এসিড তৈরি করে। এই ইথানলই পান্তাভাতের ভিন্ন রকম স্বাদের জন্য দায়ী। পান্তা ভাত মূলত ভাত সংরক্ষণের একটি পদ্ধতি। ভাত বেশিক্ষণ রেখে দিলে তা পচে খাবার অনুপযোগী হয়ে পড়ে। কিন্তু পানি দিয়ে রাখলে গাজনকারি ব্যাক্টেরিয়া সেখানে ল্যাকটিক এসিড তৈরি করে যার ফলে পান্তা ভাতের অম্লত্ব বেড়ে যায় (pH কমে)। তখন পচনকারি ও অনান্য ক্ষতিকারক ব্যাক্টেরিয়া, ছত্রাক ভাত নষ্ট করতে পারে না।


title: পান্তা ভাত

text: ১২-২৪ ঘন্টা পরে পান্তা ভাত তৈরী হয়। কোন প্রকার সংক্রমন এড়াতে খাবারের পাত্রটি সতর্কতার সংগে ঢেকে রাখতে হবে। সকাল বেলা পান্তাভাত লবন, লেবু, মরিচ এবং কাটা পেঁয়াজ দিয়ে খাওয়া হয়। খাওয়ার সময় পানি আলাদা করা হয় অনেকসময়। অনেকে পান্তাভাতের সঙ্গে ভোজ্য তেল ব্যবহার করে।


title: নর্মদা নদী

text: নর্মদা নদী (দেবনাগরী: नर्मदा);();() : মধ্য ভারতের একটি নদী। এটি ভারতীয় উপমহাদেশের পঞ্চম দীর্ঘতম নদী। "পেরিপ্লাস অফ দি ইরিথ্রিয়ান সি" গ্রন্থে এই নদীকে "নম্মদাস" (Nammadus) বলে উল্লেখ করা হয়েছে। ব্রিটিশরা একে "নেরবুড্ডা" (Nerbudda) বা "নরবাদা" (Narbada) বলত। সংস্কৃত ভাষায় নর্মদা শব্দের অর্থ "সুখপ্রদায়িনী"। এই নদী উত্তর ও দক্ষিণ ভারতের প্রথাগত সীমারেখা নির্দেশ করে। পশ্চিমবাহিনী এই নদীটি ১৩১২ কিলোমিটার পথ অতিক্রম করে গুজরাট রাজ্যের ভারুচ শহরের ৩০ কিলোমিটার পশ্চিমে আরব সাগরের খাম্বাত উপসাগরে পতিত হয়েছে। তাপ্তি নদী ও মাহি নদী সহ এই নদী ভারতীয় উপদ্বীপের তৃতীয় তথা বৃহত্তম পশ্চিমবাহিনী নদী। সাতপুরা ও বিন্ধ্যের গ্রস্থ উপত্যকা ধরে প্রবাহিত এই নদী মধ্যপ্রদেশ (১০৭৭ কিলোমিটার), মহারাষ্ট্র (৭৪ কিলোমিটার), মধ্যপ্রদেশ-মহারাষ্ট্র সীমান্ত (৩৫ কিলোমিটার), মধ্যপ্রদেশ-গুজরাট সীমান্ত (৩৯ কিলোমিটার) ও গুজরাট (১৬১ কিলোমিটার) রাজ্যের মধ্য দিয়ে গিয়েছে।.


title: নাপিত

text: নাপিত বা নরসুন্দর এমন এক শ্রেণীর পেশাজীবি যারা বিভিন্ন ধরনের বা রকম ভাবে মানুষের চুল ছাঁটেন এবং দাড়ি - গোঁফ কামিয়ে থাকেন। সকল নাপিতরাই চুলের সাধারণ ছাঁট দিয়ে থাকেন, তবে যে সব নাপিত সেলুনে চুল ছাঁটেন তারা অনেকেই বিভিন্ন স্টাইলে অথবা ফেন্সি চুলের ছাঁট দিয়ে থাকেন। নাপিতরা যেখানে চুল ছাঁটেন তাকে সাধারণ বার্বার সপ বা হেয়ার সেলুন অথবা শুধু সেলুনও বলা হয়ে থাকে। তবে খুব জরুরি প্রয়োজনে এবং বয়স্কদের চুল দারি কামাতে অনুরোধে অনেক নাপিত বাড়িতে গিয়েও চুল ছেঁটে দেন।


title: নাপিত

text: নরসুন্দর বাংলাদেশের সর্বত্রই বিরাজমান। নরসুন্দর দের সামাজিক অবস্থানও মিশ্র ধরণের। বেশির ক্ষেত্রেই নরসুন্দর সম্প্রদায় ভুক্ত। কিন্তু সম্প্রতি মুসলমান ও অন্যান্য ধর্মাবলম্বীদেরও নরসুন্দর হতে দেখা যায়।


title: নাপিত

text: নরসুন্দরা চুল কাটা, গোফ ও দাঁড়ি কামানোর ক্ষেত্রে আধুনিক ও পুরনো দুই ধরণের যন্ত্রই ব্যবহার করে। শহরের নরসুন্দররা বিশেষ করে আধুনিক যন্ত্র ব্যবহার করে।


title: নাপিত

text: নরসুন্দররা সব ধরণের লোকদেরই কাজ করে কিন্তু ধনীদের জন্য আলাদা নরসুন্দর আছেন যারা শহরের অনেক ভাল সেলুনগুলোতে থাকেন। সাধারণত মেয়েদের জন্য আলাদা নরসুন্দর থাকে। মেয়েদের নরসুন্দরও মেয়ে হয় এবং তারা সাধারণত পার্লারে তাদের চুল কাটে।


title: সবুজ

text: সবুজ একটি রঙ বা বর্ণ । ৫২০ - ৫৭০ ন্যানোমিটার তরঙ্গদৈর্ঘ্যের আলোকরশ্মি চোখে আপতিত হলে যে রঙ দর্শনের অনুভূতি জন্মায়, তাই হলো সবুজ। সবুজ একটি মৌলিক রঙ । এইচ এস ভি বর্ণ চাকতিতে সবুজের পরিপূরক বর্ণ হলো ম্যাজেন্টা। সাধারণ বর্ণ চাকতিতে সবুজের পরিপূরক বর্ণ হচ্ছে লাল।


title: সবুজ

text:
ইংরেজিতে সবুজের প্রতিশব্দ "গ্রীণ" ইংরেজি ক্রিয়াপদ "টু গ্রো" বা বৃদ্ধি পাওয়া থেকে এসেছে। সবুজ সাধারণত উদ্ভিদ বা মহাসাগরকে বর্ণনা করতে ব্যবহৃত হয়। কখনো কখনো নবীন,কাচা, অপরিপক্ক ইত্যাদি বোঝাতে সবুজ ব্যবহার করা হয়। যেমন রবীন্দ্রনাথ লিখেছেনঃ
ঈর্ষাতুরতা বা অসুস্থতা বোঝাতেও অনেক সময় সবুজ ব্যবহার করা হয়। আমেরিকাতে চলতি কথায় কখনো কখনো সবুজ বলে টাকা বোঝানো হয়।


title: সবুজ

text: বেশ কিছু খনিজ পদার্থের রঙ সবুজ। যেমন পান্না বা এমারেল্ড। পান্নাস্থিত ক্রোমিয়ামের জন্য এর বর্ণ সবুজ হয়। ব্যাং, গিরগিটিসহ কিছু সরীসৃপ ও প্রাণীর রঙ এদের সবুজ ও নীল স্তর বিশিষ্ট চামড়ার জন্য সবুজ হয়। প্রকৃতির নিজস্ব রঙ সবুজ। সালোক সংশ্লেষণের জন্য উদ্ভিদে উপস্থিত ক্লোরোফিল উদ্ভিদেকে সবুজ বর্ণ দিয়েছে। অনেক প্রাণী সবুজ প্রকৃতিতে মিশে আত্মগোপন করার জন্য নিজেদের গায়ের রঙে সবুজাভ আভা অভিযোজিত করেছে।


title: সবুজ

text: পৃথিবীজুড়ে বিভিন্ন সংস্কৃতিতে সবুজের রয়েছে সরব,মাঝে মাঝে পরস্পরবিরোধী,উপস্থিতি। কিছু দেশে সবুজ হচ্ছে আশা আর বৃদ্ধির প্রতীক, আবার কিছু জায়গায় এটি মৃত্যু, ঈর্ষা এবং শয়তানের চিহ্ন। তবে সবুজের সম্পৃক্ততা সবচেয়ে বেশী প্রকৃতির সাথে। যেমন ইসলাম ধর্মে সবুজ রংকে উচ্চ মর্যাদা প্রদান করা হয়েছে কারণ ধারণা করা হয় স্বর্গ বা বেহেস্ত সবুজে পরিপূর্ণ থাকবে। আবার বাংলাদেশের বিস্তৃত সবুজ প্রকৃতির প্রতীক হিসেবে বাংলাদেশের জাতীয় পতাকার প্রধান রঙ সবুজ। প্রকৃতির সাথে সম্পর্কযুক্ত বলে এটি উর্বরতা, পূণর্জন্ম ইত্যাদির প্রতীক হয়ে দাঁড়িয়েছে। সম্প্রতি কিছু সংগঠন সবুজকে প্রকৃতি রক্ষা ও সামাজিক ন্যায়বিচারের প্রতীক হিসেবে নিয়েছে। সাম্প্রতিক সবুজ আন্দোলন প্রকৃতিকে রক্ষার প্রতীক হিসেবে সবুজকে বেছে নিয়েছে। এরই সূত্র ধরে বিভিন্ন কোম্পানী সবুজ দ্বারা তাদের পণ্যকে প্রকৃতি বান্ধব বলে প্রচার করছে।


title: ভারত-মার্কিন যুক্তরাষ্ট্র অসামরিক পরমাণু চুক্তি

text: ভারত-মার্কিন অসামরিক পরমাণু চুক্তি (ইংরেজি: Indo-U.S. civilian nuclear agreement বা Indo-U.S. nuclear deal) ভারতীয় প্রজাতন্ত্র ও মার্কিন যুক্তরাষ্ট্রের মধ্যে সাক্ষরিত একটি দ্বিপাক্ষিক অসামরিক পারমাণবিক সহযোগিতা সম্মতিপত্র। মার্কিন রাষ্ট্রপতি জর্জ ডব্লিউ বুশ ও ভারতীয় প্রধানমন্ত্রী মনমোহন সিংহ এই চুক্তির রূপরেখা রচনা করেন। এই চুক্তি অনুযায়ী ভারত তার সামরিক ও অসামরিক পারমাণবিক দ্রবসম্ভারের পৃথকীকরণ ও অসামরিক পারমাণবিক দ্রব্যসম্ভার আন্তর্জাতিক পরমাণু শক্তি সংস্থা (আইএইএ)-এর নিরাপত্তায় স্থাপন করতে সম্মত হয়; বিনিময়ে মার্কিন যুক্তরাষ্ট্রও ভারতকে সম্পূর্ণ অসামরিক পারমাণবিক সহায়তাদানে সম্মত হয়। এই ভারত-মার্কিন চুক্তিটি রূপায়িত হতে তিন বছরেরও অধিক সময় লাগে; কারণ এটিকে বিভিন্ন বাধা ও জটিল পরিস্থিতির সম্মুখীন হতে হয়েছিল। এই পরিস্থিতিগুলির মধ্যে ছিল মার্কিন যুক্তরাষ্ট্রের অভ্যন্তরীণ আইনের সংশোধন, ভারতে সামরিক-অসামরিক পরমাণু পৃথকীকরণ পরিকল্পনা, একটি ভারত-আইএইএ নিরাপত্তা (পরিদর্শনমূলক) চুক্তি, এবং পরমাণু সরবরাহকারী গোষ্ঠী কর্তৃক ভারতের জন্য একটি কর ছাড় মঞ্জুরি। উল্লেখ্য, এই সংস্থাটি ১৯৭৪ সালে ভারতের প্রথম পারমাণবিক অস্ত্রপরীক্ষার প্রেক্ষিতে স্থাপিত হয়। সর্বোচ্চ স্তরে, যেসকল দ্রব্যসম্ভারকে ভারত অসামরিক হিসেবে চিহ্নিত করে তা চুক্তির চিরস্থায়ী নিরাপত্তার অধীনে রাখা হয় এবং বিস্তারিত অসামরিক পরমাণু সহযোগিতার ছাড়পত্র দেওয়া হয়। স্পর্শকাতর যন্ত্রপাতি ও প্রযুক্তিকে এই চুক্তির আওতার বাইরে রাখা হয় এবং অসামরিক সমৃদ্ধিকরণ ও প্রক্রিয়াকরণের উপাদানগুলি আইএইএ-এর নিরাপত্তাধীন করা হয়। আইএইএ-এর বোর্ড অফ গভর্নরস ২০০৮ সালের ১৮ অগস্ট এটি অনুমোদন করেন, এবং ২০০৯ সালের ২ ফেব্রুয়ারি ভারত আইএইএ-এর সঙ্গে একটি ভারত-বিশেষায়িত নিরাপত্তা চুক্তি সাক্ষর করে। ভারত এই চুক্তি কার্যকর করলেই পৃথকীকরণ পরিকল্পনা অনুযায়ী ভারতের ৩৫টি অসামরিক পরমাণু প্রতিষ্ঠানে পরিদর্শনের কাজ শুরু হয়।


text: মার্কিন কংগ্রেসে দুবার চুক্তিটিকে বাধার সম্মুখিন হতে হয়। প্রথম বার, ২০০৬ সালের শেষদিকে যখন হাইড অ্যাক্ট পাস হয় এবং শেষবার, ২০০৮ সালের অক্টোবরে সর্বশেষ চুক্তি-সংক্রান্ত প্যাকেজ রূপায়নে মার্কিন অভ্যন্তরীণ আইন সংশোধনের সময়। মনমোহন সিংহ ভারতীয় সংসদকে এই চুক্তিটির পর্যবেক্ষণ থেকে নিরত করেন। চুক্তিটি ভারতে অভ্যন্তরীণ জটিল পরিস্থিতির জন্ম দেয়। বামপন্থীরা চুক্তির বিরোধিতা করলে সরকার অন্যান্য আঞ্চলিক দলের সাহায্যে ২০০৮ সালের জুলাই মাসে আস্থাভোটে জয়ী হয়।


text: ২০০৮ সালের ১ অগস্ট আইএইএ ভারতের সঙ্গে নিরাপত্তা চুক্তিতে ঐকমত্যে সম্মতি জানায়। এরপরই মার্কিন যুক্তরাষ্ট্র পরমাণু সরবরাহকারী গোষ্ঠী (এনএসজি)-এর কাছে ভারতকে অসামরিক পরমাণু বাণিজ্য শুরু করার ছাড়পত্র দিতে বলে। ২০০৮ সালের ৬ সেপ্টেম্বর ৪৫-রাষ্ট্রের এনএসজি ভারতকে অসামরিক পরমাণু প্রযুক্তি ও জ্বালানি অন্যান্য দেশ থেকে আমদানি করার ছাড়পত্র দেয়। এই অনুমতি কার্যকর হওয়ার সঙ্গে সঙ্গে ভারত নন-প্রলিফারেশন ট্রিটি-এর অংশ নয় অথচ বহির্বিশ্বের সঙ্গে পরমাণু বাণিজ্য চালিয়ে যাওয়ার অধিকারী এমন একমাত্র পরমাণু শক্তিধর রাষ্ট্রে পরিণত হয়।


text: মার্কিন যুক্তরাষ্ট্র হাউস অফ রিপ্রেজেন্টেটিভস ২০০৮ সালের ২৮ সেপ্টেম্বর বিলটি পাস করে। দুদিন বাদে ভারত ও ফ্রান্স একই প্রকারের আরেকটি পরমাণু চুক্তি সাক্ষর করে। ভারতের সঙ্গে এইরূপ চুক্তিসম্পাদনকারী রাষ্ট্রগুলির মধ্যে ফ্রান্সই প্রথম। ২০০৮ সালের ১ অক্টোবর, মার্কিন যুক্তরাষ্ট্র সেনেট অসামরিক পরমাণু চুক্তিটি অনুমোদন করে ভারতকে মার্কিন যুক্তরাষ্ট্র থেকে পরমাণু জ্বালানি ও প্রযুক্তি ক্রয়ের ছাড়পত্র দান করে। ২০০৮ সালের ৮ অক্টোবর মার্কিন রাষ্ট্রপতি জর্জ ডব্লিউ বুশ লেজিশলেশনে সই করে মার্কিন যুক্তরাষ্ট্র কংগ্রেস কর্তৃক অনুমোদিত ভারত-মার্কিন পরমাণু চুক্তিটিকে আইনে পরিণত করেন এবং এটি পরিচিত হয় মার্কিন যুক্তরাষ্ট্র-ভারত পরমাণু সহযোগিতা অনুমোদন ও অস্ত্রনিয়ন্ত্রণ বৃদ্ধি আইন (ইংরেজি: United States-India Nuclear Cooperation Approval and Non-proliferation Enhancement Act) নামে। ১০ অক্টোবর ভারতীয় বিদেশমন্ত্রী প্রণব মুখোপাধ্যায় ও মার্কিন বিদেশসচিব কন্ডোলিজা রাইস এই চুক্তিপত্রে সাক্ষর করেন।


title: বড়োদরা

text: বড়োদরা (গুজরাটি ভাষায়: ), যা বরোদা নামেও পরিচিত, ভারতের গুজরাট রাজ্যের বড়োদরা জেলার এক প্রাচীন শহর। আহামেদেবাদ ও সুরাটের পরে এই শহর গুজরাট রাজ্যের তৃতীয় বৃহত্তম শহর।


title: ভারতের জাতীয় উদ্যানের তালিকা

text: ভারতের জাতীয় উদ্যান সংখ্যায় ৯৭টি। ভারতের প্রথম জাতীয় উদ্যান (আন্তর্জাতিক প্রকৃতি ও প্রাকৃতিক সম্পদ সংরক্ষণ সংঘ ক্যাটেগরি ২ সংরক্ষিত অঞ্চল) হল ১৯৩৫ সালে স্থাপিত "হাইলে জাতীয় উদ্যান", যেটি পরে জিম করবেট জাতীয় উদ্যান নামে অভিহিত হয়। ১৯৭০ সালে ভারতে পাঁচটি জাতীয় উদ্যান ছিল। ১৯৭২ সালে ভারত সরকার বিপন্ন প্রাণীদের রক্ষার্থে বন্যপ্রাণী সংরক্ষণ আইন ও ব্যাঘ্র প্রকল্প চালু করেন। ১৯৮০-এর দশকে জাতীয় স্তরে আইন প্রণয়ন করে বন্যপ্রাণী সংরক্ষণের ব্যাপারে কঠোর মনোভাব গৃহীত হয়। ২০০৭ সালের এপ্রিল মাসের হিসেব অনুযায়ী, দেশে ৯৬টি জাতীয় উদ্যান আছে। জাতীয় উদ্যানগুলি মোট ৩৮,০২৯.১৮ বর্গকিলোমিটার এলাকা জুড়ে অবস্থান করছে; যা দেশের সামগ্রিক আয়তনের ১.১৬%।


title: ভারতের জাতীয় উদ্যানের তালিকা

text: দেশে ১৬৬টি উদ্যানকে জাতীয় উদ্যানের মর্যাদা দানের প্রক্রিয়া চলছে। এই ব্যাপারে পরিকল্পনা গ্রহণের কাজও এগোচ্ছে। নিচে দেশের বর্তমান জাতীয় উদ্যান ও সংশ্লিষ্ট রাজ্য ও অঞ্চলের তালিকা দেওয়া হল। ভারতে সংরক্ষিত স্থান সম্পর্কে বিস্তারিত জানতে হলে দেখুন: ভারতের সংরক্ষিত স্থান।


title: আনন্দনগর

text: আনন্দনগর ভারতের পশ্চিমবঙ্গ রাজ্যের হুগলি জেলার একটি নগর ।


title: আনন্দনগর

text: নগরটির অবস্থানের অক্ষাংশ ও দ্রাঘিমাংশ হল । সমূদ্র সমতল হতে এর গড় উচ্চতা হল ১০ মিটার (৩২ ফুট)।


title: আনন্দনগর

text: ভারতের ২০০১ সালের আদম শুমারি অনুসারে আনন্দননগর নগরের জনসংখ্যা হল ৩৯৬৩ জন। এর মধ্যে পুরুষ ৫২%, এবং নারী ৪৮%।


title: আনন্দনগর

text: এখানে সাক্ষরতার হার ৭৮%, । পুরুষদের মধ্যে সাক্ষরতার হার ৮২%, এবং নারীদের মধ্যে এই হার ৭৪%। সারা ভারতের সাক্ষরতার হার ৫৯.৫%, তার চাইতে আনন্দননগর এর সাক্ষরতার হার বেশি।


title: আনন্দনগর

text: এই শহরের জনসংখ্যার ৮% হল ৬ বছর বা তার কম বয়সী।


title: উড়োজাহাজ

text:
উড়োজাহাজ বা বিমান বাতাসের চেয়ে ভারী অথচ উড্ডয়নক্ষম এক ধরনের আকাশযান। যাত্রী ও পণ্য পরিবহন এবং যুদ্ধে এটি ব্যবহৃত হয়। উড়োজাহাজ নামটি এসেছে "উড়" বা ওড়া এবং "জাহাজ" বা পোত শব্দদুটি একত্রিত করে। উড়োজাহাজকে আমেরিকা, কানাডাসহ অনেক স্থানে "এয়ারপ্লেন" ("airplane") বলে। আবার ব্রিটেনসহ কিছু এলাকায় "অ্যারোপ্লেন" নামে ডাকা হয়। ইংরেজিতে এই নামদুটি এসেছে গ্রিক "αέρας" (aéras-) ("air" বা "বাতাস") এবং গণিতের "plane" (তল) শব্দদুটি থেকে।
এর উর্দ্ধগতি এর ডানার সম্মুখগতির কারণে। এই ধরনের আকাশযানের উর্দ্ধগতি ঘূর্ণায়মান ডানা সংবলিত আকাশযানের মত ডানায় বা উপরে অবস্থিত পাখার ঘূর্ণনের কারণে সৃষ্ট হয় না যেমনটি হেলিকপ্টারে হয়। যদিও রকেট বা মিসাইল আকাশে উড়ে তথাপি তাদের উড়োজাহাজ বলা হয়না কারণ এগুলো ডানার সম্মুখগতি ব্যবহার না করে রকেট থার্স্ট এর সাহায্যে উর্দ্ধগতি অর্জন করে। অনেক উড়োজাহাজ প্রপেলার বা জেট ইঞ্জিন দ্বারা সৃষ্ট ঘাতের প্রভাবে সম্মুখে চালিত হয়।
বেশিরভাগ উড়োজাহাজই উড়োজাহাজে অবস্থানকারী চালক বা পাইলট উড়িয়ে নিয়ে যান, তবে কিছু উড়োজাহাজ দূর নিয়ন্ত্রণ ব্যবস্থার সাহায্যে বা রোবট দিয়ে ওড়ানো হয়।


title: ঘোল

text: ঘোল বা মাঠা হচ্ছে ছানার পানি যা বিভিন্ন দেশে একটি উপাদেয় পানীয় হিসেবে পরিচিত। দুধ হতে ছানা অপরাসরণের পর অবশিষ্ঠাংশই ঘোল নামে পরিচিত। এতে দুধের কেজিন প্রোটিন () ছাড়া আর সকল উপাদানই বিদ্যমান। এটি মূলত পনির উৎপাদনের একটি প্রধান উপজাত।


title: ঘোল

text: দুধে খাদ্য উপযোগী অম্ল জাতীয় পদার্থ যেমন লেবুর রস প্রভৃতি যোগ করলেই দুধের কেজিন প্রোটিন জমাট বেঁধে যায়। জমাট বাঁধা অংশটুকুই ছানা হিসেবে পনির তৈরির জন্য অপরাসারণ করা হয়। অবশিষ্ট তরল পদার্থই ঘোল। প্রাকৃতিক ভাবে দুধ রেখে দিলে এতে ল্যাকটিক এসিড উৎপাদনকারী ব্যাক্টেরিয়া সংখ্যা বৃদ্ধি করে। এই জাতীয় ব্যাক্টেরিয়া দুধের শর্করা ব্যবহার করে ল্যাকটিক এসিড তৈরি করে যা দুধের অম্লত বাড়িয়ে দেয় (pH কমায়)দেয়। অম্লীয় মাধ্যমে দুধের কেজিন প্রোটিন জমাট বাধে। রয়ে যাওয়া তরল অংশই ঘোল।


title: ঘোল

text: পনির উৎপাদনের একটি উপজাত হলেও ঘোলে দুধের কেজিন ভিন্ন আর সকল উপাদানই বিদ্যমান। বিধায় এর পুষ্টিগুন অপরিসীম। তাছাড়া এটি পনিরের তুলনায় সস্তা। এছাড়াও শরীরের মেদ কমাতেও এটি সাহায্য করে । প্রতিদিন ঘোল (মাঠা) পানে শরীরের অতিরিক্ত মেদ হ্রাস পায়। এতে দুধের প্রোটিন থাকে না বলে যাদের দুধ পানে সমস্যা হয় তারা ঘোল পানে দুধের অন্যান্য প্রয়োজনিয় উপাদান পেতে পারেন।


title: ঘোল

text: শুধু খাদ্য ছাড়াও ঘোলের আরো ভিন্ন ব্যবহার রয়েছে। ঘোলে দুধের শর্করা থাকে ফলে এটি ভিনেগার উৎপাদনের কাঁচামাল হিসেবে ব্যবহৃত হয়।এটি আমাদের শরীরের জন্যে খুবই উপকারি। এটি খেলে আমরা প্রয়োজনীয় শক্তি পাব।


title: কুয়াশা

text: কুয়াশা হল ভূমির সংস্পর্শে থাকা মেঘমালা। মেঘকেও আংশিকভাবে কুয়াশা বিবেচনা করা যায়, মেঘের যে অংশটুকু মাটির ওপরে বাতাসে ভাসমান থাকে তা কুয়াশা হিসেবে বিবেচিত নয়, তবে মেঘের ভূমির উঁচু অংশের সংস্পর্শে থাকা মেঘকে কুয়াশা বলা হয়। কুয়াশা আর ধোঁয়াশার মধ্যে পার্থক্য হল এদের ঘনত্বে, যা কিনা এদের ফলে সৃষ্ট দর্শনযোগ্যতার হ্রাস দ্বারা হিসাব করা হয়: কুয়াশার কারণে দর্শনযোগ্যতা ১ কিমির কম হয়, যেখানে ধোঁয়াশা দর্শনযোগ্যতা ২ কিমির বেশি হ্রাস করে না।


title: কুয়াশা

text: পৃথিবীর সর্বাধিক কুয়াশাচ্ছন্ন স্থান হল নিউফাউন্ডল্যান্ডের গ্রান্ড ব্যাংকস, যেখানে উত্তর দিক থেকে আসা শীতল লাব্রাডর প্রবাহ ও দক্ষিণ দিক থেকে আসা অপেক্ষাকৃত উষ্ণ গালফ প্রবাহ মিলিত হয়। সর্বাধিক কুয়াশাচ্ছন্ন ভূমি অঞ্চলের মধ্যে আছে পয়েন্ট রেয়েস, ক্যালিফোর্নিয়া। এবন আর্জেন্টিনা, নিউফাউন্ডল্যান্ড ও লাব্রাডর , যেখানে বছরের ২০০ দিনই কুয়াশায় ঢাকা থাকে। এমনকি এমনিতে উষ্ণ দক্ষিণ ইউরোপের নিম্নভূমি ও উপত্যকা অঞ্চলে ঘন কুয়াশা পড়ে, বিশেষত শরৎ ও গ্রীষ্মে।


title: দীপাবলি

text: দীপাবলি, বা, দেওয়ালি হল একটি পাঁচ দিন-ব্যাপী হিন্দু ধর্মীয় উৎসব। তবে জৈন-শিখ ধর্মালম্বীরাও এই সময়ে একই ধরনের উৎসব পালন করে থাকেন। আশ্বিন মাসের কৃষ্ণা ত্রয়োদশীর দিন ধনতেরাস অথবা ধনত্রয়োদশী অনুষ্ঠানের মধ্য দিয়ে দীপাবলি উৎসবের সূচনা হয়। কার্তিক মাসের শুক্লা দ্বিতীয়া তিথিতে ভাইফোঁটা অনুষ্ঠানের মাধ্যমে এই উৎসব শেষ হয়। নবরাত্রি উৎসব অথবা বাঙালিদের দুর্গোৎসব শেষ হওয়ার ১৮ দিন পর দীপাবলি শুরু হয়। গ্রেগরিয়ান ক্যালেন্ডার অনুসারে, মধ্য-অক্টোবর থেকে মধ্য-নভেম্বরের মধ্যে দীপাবলি অনুষ্ঠিত হয়।


title: দীপাবলি

text: দীপাবলি ভারত, নেপাল, শ্রীলঙ্কা, মায়ানমার, মরিশাস, গুয়ানা, ত্রিনিদাদ ও টোবাগো, সুরিনাম, মালয়েশিয়া, সিঙ্গাপুর ও ফিজিতে একটি সরকারি ছুটির দিন। বাংলাদেশে এই দিনে শিক্ষা প্রতিষ্ঠানগুলোতে ছুটি দেয়া হয়।


title: দীপাবলি

text: হিন্দুদের কাছে, দীপাবলি একটি গুরুত্বপূর্ণ উৎসব। এই দিন সব হিন্দুরা বাড়িতে নানা ধরনের অনুষ্ঠানের আয়োজন করেন। বাংলা, আসাম, ওড়িশা ও মিথিলাতে এই দিনটি কালীপূজা হিসেবে উদযাপন করা হয়। ভারতীয় সমাজের দৃঢ় বিশ্বাস 'দুষ্টের দমন ও শিষ্টের পালন' বা 'ন্যায়ের কাছে অন্যায়ের পরাজয়' এই নীতিতে। দীপাবলির মাধ্যমে উপনিষদের আজ্ঞায় এই কথাটা খুবই সদৃঢ় ভাবে চরিতার্থ হয়ে ওঠে যথা "অসতো মা সৎ গময়। তমসো মা জ্যোতির্গময়। মৃত্যোর্মা অমৃতং গময়। ওঁ শান্তিঃ॥ ওঁ শান্তিঃ॥ ওঁ শান্তিঃ॥" অর্থাৎ "অসৎ হইতে সত্যে লইয়া যাও, অন্ধকার হইতে জ্যোতিতে লইয়া যাও, মৃত্যু হইতে অমরত্বে লইয়া যাও। সর্বত্র যেন ছড়াইয়া পড়ুক শান্তির বার্তা॥" উত্তর ভারতীয় হিন্দুদের মতে দীপাবলির দিনেই শ্রীরামচন্দ্র চৌদ্দ বছরের নির্বাসনের পর অযোধ্যা ফেরেন। নিজের পরমপ্রিয় রাজাকে ফিরে পেয়ে অযোধ্যাবাসীরা ঘিয়ের প্রদীপ জ্বেলে সাজিয়ে তোলেন তাঁদের রাজধানীটাকে। এই দিনটিতে পূর্বভারত বাদে সম্পূর্ণ ভারতবর্ষে লক্ষ্মী-গণেশের পুজোর নিয়ম আছে। জৈন মতে, ৫২৭ খ্রিস্ট পূর্বাব্দে মহাবীর দীপাবলির দিনেই মোক্ষ বা নির্বাণ লাভ করেছিলেন। ১৬১৯ খ্রিস্টাব্দে শিখদের ষষ্ঠ গুরু হরগোবিন্দ ও ৫২ জন রাজপুত্র দীপাবলির দিন মুক্তি পেয়েছিলেন বলে শিখরাও এই উৎসব পালন করেন। আর্য সমাজ এই দিনে স্বামী দয়ানন্দ সরস্বতীর মৃত্যুদিন পালন করে। তারা এই দিনটি "শারদীয়া নব-শস্যেষ্টি" হিসেবেও পালন করেন। এছাড়া, নেপাল-ভারত-বাংলাদেশের সকল সম্প্রদায়ের মানুষের মধ্যেই এই উৎসব নিয়ে উদ্দীপনা লক্ষ্য করা যায়।


title: দীপাবলি

text: "দীপাবলি" নামটির অর্থ "প্রদীপের সমষ্টি"। এই দিন হিন্দুরা ঘরে ঘরে ছোটো মাটির প্রদীপ জ্বালেন। এই প্রদীপ জ্বালানো অমঙ্গল বিতাড়নের প্রতীক। বাড়িঘর পরিষ্কার পরিচ্ছন্ন করে সারা রাত প্রদীপ জ্বালিয়ে রাখলে ঘরে লক্ষ্মী আসেন বলে উত্তর ভারতীয় হিন্দুরা বিশ্বাস করেন। বাংলার দীপান্বিতা কালীপূজা বিশেষ জনপ্রিয়। এই উৎসব সাড়ম্বরে আলোকসজ্জা সহকারে পালিত হয়। তবে এই পূজা প্রাচীন নয়। ১৭৭৭ খ্রিস্টাব্দে কাশীনাথ রচিত শ্যামাসপর্যাবিধিগ্রন্থে এই পূজার সর্বপ্রথম উল্লেখ পাওয়া যায়। কথিত আছে, নদিয়ার রাজা কৃষ্ণচন্দ্র রায় অষ্টাদশ শতকে তাঁর সকল প্রজাকে শাস্তির ভীতিপ্রদর্শন করে কালীপূজা করতে বাধ্য করেন। সেই থেকে নদিয়ায় কালীপূজা বিশেষ জনপ্রিয়তা লাভ করে। কৃষ্ণচন্দ্রের পৌত্র ঈশানচন্দ্রও বহু অর্থব্যয় করে কালীপূজার আয়োজন করতেন। অমঙ্গল বিতাড়নের জন্য আতসবাজিও পোড়ানো হয়। বিশেষত উত্তর ভারতে দীপাবলির সময় নতুন পোশাক পড়া, পরিবার ও বন্ধুবান্ধবদের মধ্যে মিষ্টি বিতরণের প্রথাও আছে।


title: দীপাবলি

text: ধনতেরাসের দিন অনেক ভারতীয় ব্যবসায়ী সম্প্রদায়ের অর্থবর্ষের সূচনা হয়; লোকজন নতুন বর্তন, বাসন, গয়না প্রভৃতিও কিনে থাকেন এই দিনে। তবে বেশির ভাগ বাঙালি ব্যবসায়ীদের অর্থবর্ষের সূচনা হয় পয়লা বৈশাখে। দ্বিতীয় দিনটিকে বলে ভূত চতুর্দশী। এই দিনে বাঙালিরা বাড়ির চোদ্দোটা এঁদো কোণায় চোদ্দোটা প্রদীপ জ্বালিয়ে কালো মুছিয়ে আলোকিত করে তোলেন বাড়িটাকে। কথায় আছে যে এমনটা করলে ভূতপ্রেত পরিবার আর স্বজনদের ঘাড়ের কাছে নড়তে পারে না; এমনটাও লোককথায় শোনা যায় যে এই প্রদীপসজ্জার মাধ্যমে পরিবারের পিতৃপুরুষদের অনুষ্ঠানে পদার্পণ করার জন্য নিমন্ত্রণ পাঠানো হয়, যাতে তাঁরা মায়ের বাৎসরিক আগমনে উপস্থিত হয়ে সবাইকে শুভাশীষ দিয়ে নিজেরা মায়ের আশীর্ব্বাদে মোক্ষ লাভ করবেন। তৃতীয় দিন কার্তিক অমাবস্যায় যেখানে উত্তর ভারতে লক্ষ্মীর পূজা চলছে, পশ্চিমবঙ্গে দারুণ জাঁকজমকে ঘটা করে পালন করা হয় কালীপূজা। অবশ্য সেদিন আদি পশ্চিমবঙ্গ বাসিন্দারা, ঘটিরা, বাড়িতে লক্ষ্মীর পূজাও করে থাকেন। তবে আদি বাংলাদেশি হিন্দুদের, বাঙালদের, এই নিয়ম নেই; তা অনেকে বাড়িতেও কালী পুজো করেন, যদিও এই পুজোর বারোয়ারি ভাবে পালন হওয়ার প্রচলন বেশি। কদাচিৎ কালীপুজোর দিন আর দেওয়ালির দিন পৃথকও হতে পারে; দেওয়ালির তারিখটা একদিন পরে কিংবা আগেও পড়া সম্ভব। কেননা কালীপূজার লগ্ন অমাবস্যার মাঝরাত্রিতে ঠিক হয়, আবার দীপাবলির লক্ষ্মী পূজার লগ্ন নিশ্চিত করা হয় অমাবস্যার সন্ধ্যেতে, তাই পুজোর লগ্ন অনুযায়ী দুই পুজোর তারিখে মাঝে মাঝে অন্তর ঘটে থাকে। দেওয়ালির দিনে প্রদীপের আলোয় বাড়ি-বাড়ি ঝকমক করে ওঠে। নানান রঙের বাজিতে আকাশটাও রীতিমত চকচক করে থাকে। দীপাবলি সারি-সারি প্রদীপের আলোকে স্বর্গের দেবতাকে মর্তের কুটিরে বরণ করে নেবার উৎসব। চতুর্থ দিন কার্তিক শুক্লা প্রতিপদ। এই দিন বৈষ্ণবেরা গোবর্ধন পূজা করেন। পঞ্চম দিন যমদ্বিতীয়া বা ভ্রাতৃদ্বিতীয়া বা ভাইফোঁটা। এই দিন বোনেরা তাদের ভাইদের জন্যে উপোস করে তাদের বাড়িতে নিমন্ত্রণ করে।


title: যৌন অভিমুখীতা

text:
যৌন অভিমুখীতা বা যৌন দিক-নির্দেশনা বা যৌন দিকস্থিতি (ইংরেজি: Sexual orientation, "সেক্সুয়াল ওরিয়েন্টেশন") বলতে বোঝায় বিপরীত লিঙ্গ, সম লিঙ্গ, অথবা এই উভয় লিঙ্গ, অযৌন (লিঙ্গ নয় এমন) অথবা অপর কোনো লিঙ্গের ব্যক্তিবর্গের প্রতি কোন ব্যক্তির আবেগ, প্রণয় এবং/অথবা যৌন আকর্ষণের একটি স্থায়ী কাঠামোবিন্যাস। আমেরিকান সাইকোলজিক্যাল অ্যাসোসিয়েশনের মতে, যৌন অভিমুখীতা বলতে কোনো ব্যক্তির "এই ধরনের আকর্ষণ, আচরণ বা সমজাতীয় সম্প্রদায়ের সদস্যতার ভিত্তিতে নির্ধারিত ব্যক্তিগত ও সামাজিক পরিচয়"-টিকেও বোঝায়। যৌন অভিমুখীতার শ্রেণীবিভাজন সাধারণত যৌন আকর্ষণসম্পন্ন ব্যক্তিদের যৌনতা বা লিঙ্গের ভিত্তিতে করা হয়ে থাকে। যদিও কেউ কেউ অন্যান্য তকমা ব্যবহারের অথবা কোনোটিও ব্যবহারের পক্ষপাতী নয়। যৌন অভিমুখীতা তিনটি প্রধান বর্গের অধীনে আলোচিত হয়ে থাকে: বিপরীতকামিতা, সমকামিতা ও উভকামিতা; যেখানে নিষ্কামিতাকে (অন্যের প্রতি যৌন আকর্ষণের অভাব) অনেক সময় চতুর্থ বর্গ বলে বিবেচনা করা হয়।
। বিপরীতকামিতা-সমকামিতা অনবচ্ছেদের এই বিভাগগুলি বিভিন্ন উভকামিতা-বিষয়ক উপবর্গ সহ একান্তভাবে বিপরীতকামী থেকে একান্তভাবে সমকামী বিষয়শ্রেণী সহকারে বিন্যস্ত। যৌনতত্ত্ববিদরা অবশ্য এই শ্রেণীবিভাজনকে সূক্ষ্ম যৌন পরিচয় চেতনার এক অতিসরলীকরণ বলে মনে করেন।


title: যৌন অভিমুখীতা

text: যৌন পরিচয় ও পরিভাষার অধিকতর বর্ণিল প্রকৃতিগুলো তুলে ধরার উদ্দেশ্যে মূলত এই বর্গসমূহ বিভাজন করা হয়ে থাকে। উদাহরণস্বরূপ, লোকেরা নিজেদের ক্ষেত্রে আরও অন্যান্য পরিচয়ও ধারণ করতে পারেন, যেমন "সর্বকামী" অথবা "বহুকামী", অথবা এদের কোনটাই নয়।


title: যৌন অভিমুখীতা

text: যৌন অভিমুখীতার অধিকাংশ সংজ্ঞাতেই মনস্তাত্ত্বিক উপাদানের কথা বলা হয়ে থাকে। যেমন, নির্দিষ্ট ব্যক্তির কামোদ্দীপনার অভিমুখ, বা আচরণগত উপাদান যা সেই ব্যক্তির যৌনসঙ্গী বা যৌনসঙ্গীদের যৌনতার দিকটি তুলে ধরে। কেউ কেউ সংজ্ঞার মধ্যে উভয় উপাদানকেই সংযোজিত করেন। আবার কেউ কেউ সরলভাবে ব্যক্তিগতভাবে স্ব-সংজ্ঞায়িত বা পরিচয়ভিত্তিক কোনো সংজ্ঞা ব্যবহার করতে পছন্দ করেন।


title: যৌন অভিমুখীতা

text: যৌনতত্ত্ব, নৃতত্ত্ব ও ইতিহাসের কোনো কোনো বিশারদ মনে করেন বিপরীতকামী বা সমকামী – এই ধরনের সামাজিক শ্রেণীবিভাগ সার্বজনীন নয়। বিভিন্ন সমাজে যৌনতার থেকে অধিক গুরুত্বপূর্ণ বিষয়ও বিদ্যমান। যেমন, যৌনসম্পর্কে বয়সবৈষম্য, যৌনসঙ্গীদের যৌনসংগমকালে প্রত্যক্ষ বা পরোক্ষ ভূমিকা গ্রহণ এবং তাদের সামাজিক মর্যাদা।


title: যৌন অভিমুখীতা

text:
যৌন পরিচয় ও যৌন আচরণ যৌন অভিমুখীতার সঙ্গে ঘনিষ্ঠভাবে সংযুক্ত। যদিও তারা পরস্পর পৃথক। পরিচয় বলতে বোঝায় কোনো ব্যক্তির নিজেদের সম্পর্কে ধারণা, এবং আচরণ বলতে বোঝায় কোনো ব্যক্তির নিজস্ব যৌনাচার সম্পর্কিত আচরণ; অন্যদিকে অভিমুখীতা বলতে বোঝায়, “কল্পনা, স্নেহানুভূতি ও কামনা।” (fantasies, attachments and longings) কোনো ব্যক্তি তার যৌন আচরণের মাধ্যমে তাঁর যৌন অভিমুখীতাকে ব্যক্ত করতে পারেন, আবার নাও পারেন।
যৌন অভিমুখীতা এমন এক ধারণা যার উদ্ভব হয় শিল্পবিপ্লবোত্তর পাশ্চাত্য জগতে। অন্যান্য দেশের সমাজ ও সংস্কৃতিতে তার সার্বজনীনতা বা গ্রহণযোগ্যতা নিয়ে তাই বিতর্কের অবকাশ থেকেই যায়। মিশেল ফুকো লিখেছেন, "'যৌনতা' আধুনিক রাষ্ট্রব্যবস্থা, শিল্পবিপ্লব ও ধনতান্ত্রিকতার এক আবিষ্কার।" পুরুষ যৌনতার অপাশ্চাত্য ধারণা যৌনতার প্রতি সাধারণ দৃষ্টিভঙ্গী ও যৌন অভিমুখীতা ব্যবস্থার শ্রেণীবিভাজনের সঙ্গে স্পষ্টত দ্বিমত পোষণ করে। আবার ‘যৌন অভিমুখীতা'র যৌক্তিকতা শিল্পবিপ্লবোত্তর পাশ্চাত্য সমাজেও প্রশ্নাতীত নয়।


title: লাল

text: লাল বা লোহিত একটি রঙ বা বর্ণ। দৃশ্যমান আলোর সবচেয়ে দীর্ঘ তরঙ্গদৈর্ঘ্যের (প্রায় ৬২৫-৭৪০ ন্যানোমিটার) আলো চোখে আপতিত হলে যে রঙ দর্শনের অনুভূতি জন্মায়, তা-ই হলো লাল। তরঙ্গদৈর্ঘ্য এর চেয়ে বেশি হলে তাকে অবলোহিত (লালউজানী - রবীন্দ্রনাথ) রশ্মি বলে, মানুষের চোখ এতে সংবেদনশীল নয়। আরজিবি বর্ণ ব্যবস্থায় লাল একটি মৌলিক রঙ। এর পরিপূরক বর্ণ হলো সাইয়ান। সাধারণ বর্ণ চাকতিতে লালের পরিপূরক বর্ণ সবুজ। আরওয়াইবি বর্ণ ব্যবস্থায় লাল একটি বিয়োগান্তক মৌলিক রঙ, কিন্তু সিএমওয়াইকে বর্ণ ব্যবস্থায় নয়।


title: লাল

text: লাল রঙ তাপ, কর্মশক্তি, রক্ত ও ক্রোধ, ভালোবাসাসহ "রক্তকে দোলা দেয়" এমন সব আবেগের প্রতীক।


title: নান (রুটি)

text: নান এক ধরনের ওভেনে পাকানো রুটি যা দক্ষিণ এশিয়ার দেশগুলোর একটি জনপ্রিয় খাদ্য। মূলত পৃথিবী বিভিন্ন অঞ্চলে সমান রুটির সাধারণ নাম হল নান।


title: বিপরীতকামী-সমকামী অনবচ্ছেদ

text: বিপরীতকামী-সমকামী অনবচ্ছেদ বা যৌন অনবচ্ছেদ (ইংরেজি: heterosexual-homosexual continuum বা sexual continuum) মানব যৌনতার ক্ষেত্রে একটি মনস্তাত্ত্বিক ও দার্শনিক ধারণা। এই ধারণায় যৌন অভিরুচিকে বিপরীতকামিতা থেকে সমকামিতার মধ্যে স্থিত একটি অনবচ্ছেদ ব্যবস্থায় স্থাপন করা হয়। ১৯৪০-এর দশকে আলফ্রেড কিন্সের (ইংরেজি: Alfred Kinsey "অ্যাল্‌ফ্রেড্ কিন্‌সি") একটি যৌনতা সমীক্ষা থেকে এই ধারণাটি উদ্ভূত হয়: কিনসির সমীক্ষার অনেক বিষয়ই বিভিন্ন পর্যায়ের উভকামিতার কথা বলে। উল্লেখ্য, এগুলিকে আগে কঠোরভাবে বিপরীতকামিতা/সমকামিতা বিভাগের অধীনে রাখা হতো। ফ্রিৎজ ক্লেইন এই বিষয়ে আরও গবেষণা চালান। তিনি যৌন প্রবৃত্তিকে একটি সক্রিয়, বহুপরিবর্তনশীল প্রক্রিয়া, আকর্ষণজনিত, আচরণ, কল্পনা বা ফ্যান্টাসি, আবেগ সংক্রান্ত, এবং একটি সামাজিক অভিরুচি, আত্ম-পরিচিতি, ও জীবনযাত্রা বলে ধরে নিয়েছিলেন। ১৯৭০ ও ১৯৮০-এর দশকের নারীবাদী ও সমকামী অধিকার আন্দোলনে এই ধারণাটি গুরুত্বপূর্ণ ভূমিকা নেয়। কারণ, বিশেষজ্ঞ মহল ও আন্দোলনের নেতৃস্থানীয়েরা শারীরিক লিঙ্গের (যেমন, পুরুষ বা স্ত্রী) বদলে সামাজিক, সাংস্কৃতিক ও মনস্তাত্ত্বিকতার ভিত্তিতে লিঙ্গ ও যৌনতার শ্রেণীবিভাগে উদ্যোগী হন।


title: বিপরীতকামী-সমকামী অনবচ্ছেদ

text: আমেরিকান সাইকোলজিক্যাল অ্যাসোসিয়েশনের মতে:


title: বিপরীতকামী-সমকামী অনবচ্ছেদ

text: সাধারণভাবে এই শব্দটি বা এর কোনো অনুরূপ পাঠান্তর যৌন প্রবৃত্তি সংক্রান্ত গবেষণায় ব্যবহৃত হয়। তবে সংখ্যাগরিষ্ঠ বিপরীতকামী যৌন অভিমুখীতার বাইরে অন্যান্য যৌনতাকে (যেমন উভকামিতা, রূপান্তরকামিতা কিংবা সমকামিতা)কে অনেক সময় সমান্তরাল যৌনতা (parallel sex) নামেও অভিহিত করা হয়।


title: বিপরীতকামী-সমকামী অনবচ্ছেদ

text: আজকাল, অনেক যৌনতত্ত্ববিদ এই মাপকাঠি এবং কিন্সে মাপকাঠিটিকে অতি সরল মনে করে থাকেন। তাদের মতে "যৌন অভিমুখীতা ও যৌন পরিচয়ের বিষয়টি আরও জটিল ও বৈচিত্র্যপূর্ণ হওয়া উচিত।"


title: যোনি

text: যোনি বা যোনিপথ বা যৌননালী বা জনননালী ( — "ভ্যাজাইনা"; মূলতঃ লাতিন: "উয়াগিনা", "বার্থ ক্যানাল") হলো স্ত্রী যৌনাঙ্গ, যা জরায়ু থেকে স্ত্রীদেহের বাইরের অংশ পর্যন্ত বিস্তৃত একটি ফাইব্রোমাসকুলার নলাকার অংশ। মানুষ ছাড়াও অমরাবিশিষ্ট মেরুদণ্ডী ও মারসুপিয়াল প্রাণীতে, যেমনঃ ক্যাঙ্গারু অথবা স্ত্রী পাখি, মনোট্রিম ও কিছু সরীসৃপের ক্লোকাতে যোনি পরিদৃষ্ট হয়। স্ত্রী কীটপতঙ্গ এবং অন্যান্য অমেরুদণ্ডী প্রাণীরও যোনি আছে, যা মূলতঃ ওভিডাক্টের শেষ প্রান্ত। লাতিন বহুবচনে যোনিকে বলা হয় vaginae - "উয়াগিনাই" (ইংরেজি উচ্চারণে "ভ্যাজাইনি")।


title: যোনি

text: যোনি নারীর প্রজননতন্ত্রের বহির্ভাগ। যৌনসঙ্গম কালে পুরুষ তার লিঙ্গ নারীর যোনীতে প্রবিষ্ট করে এবং অঙ্গচালনার মাধ্যমে বীর্য নিক্ষেপ করে। এই বীর্য নারীর জরায়ূতে অবস্থিত ডিম্ব নিষিক্ত করে মানব ভ্রূণের জন্ম দিতে সক্ষম। অন্যদিকে, যোনী নারীর প্রধান কামাঙ্গ বা যৌনাঙ্গ। কুমারীর যোনীর অভ্যন্তরভাগে যোনিগহবর একটি পর্দা যারা আবৃত থাকে যাকে বলা হয় সতীচ্ছেদ। যৌনসঙ্গম কালে সতীচ্ছেদ ছিঁড়ে যায়। মূত্র ও নারীর মাসিক রজঃস্রাব কালে যোনী পথেই রক্তের নির্গমন হয়। স্বাভাবিক অবস্তায় যোনীপথেই মানব সন্তান ভূমিষ্ঠ হয়।


title: যোনি

text: মানুষের যোনি সারভিক্স থেকে ভালভা পর্যন্ত বিস্তৃত একটি নমনীয় ও মাংসল নালী। শরীরভেদে পার্থক্য হলেও সাধারণত একটি অনুত্তেজিত যোনির দৈর্ঘ্য সামনের দিকে ৬ থেকে ৬.৫ সে.মি. (২.৫ থেকে ৩ ইঞ্চি) এবং পেছনের দিকে ৯ সে.মি. (৩.৫ ইঞ্চি)। যৌন উত্তেজনার সময় যোনি দৈর্ঘ্য এবং প্রস্থ উভয় দিকেই বৃদ্ধি পায়। এমত নমনীয়তার ফলেই এটি যৌনমিলন ও সন্তান জন্মদানের সময় সম্প্রসারিত হয়। যোনি, সুপারফিকাল ভালভা ও জরায়ুর গভীরের সারভিক্সকে সংযুক্ত করে।


title: যোনি

text: যদি একজন মহিলা সোজা হয়ে দাঁড়ান তবে যোনির শেষপ্রান্ত সামনে-পেছনে জরায়ুর সাথে ৪৫ ডিগ্রীর বেশি কোণ উৎপন্ন করে। যোনির শেষপ্রান্তটি ভালভার একটি কডাল প্রান্ত। এটি মুত্রনালীর পেছনে অবস্থিত। যোনির উপরের এক চতুর্থাংশ রেকটোউটেরিন পাউচ দ্বারা মলাধার থেকে পৃথক। যোনির সদর অংশের নাম মন্স ভেনেরিস। ভালভার ভেতরের দিক সহ যোনির রং হালকা গোলাপী এবং এটি মেরুদণ্ডী প্রাণীতে সবচেয়ে বেশি মিউকাস ঝিল্লী বিশিষ্ট অভ্যন্তরীণ অঙ্গ। যোনির বাকি তিন চতুর্থাংশ অঞ্চল উঁচু-নিচু অংশের দ্বারা সৃষ্ট ভাঁজে পরিপূর্ণ, এই ভাঁজকে রূগী বলে। যোনির পিচ্ছিলতা বার্থোলিনের গ্রন্থি দ্বারা নিয়ন্ত্রিত হয়। এটি যোনির প্রবেশ মুখে এবং সারভিক্সের কাছে অবস্থিত একটি গ্রন্থি। যৌনমিলনের সময় প্রয়োজনীয় পিচ্ছিলকারক তরল ক্ষরিত করার মাধ্যমে এটি লিঙ্গপ্রবেশজ্বনিত ঘর্ষণ হ্রাসে ভূমিকা রাখে। কোনোরকম গ্রন্থির সম্পৃক্ততা না থাকলেও যোনির দেয়াল আর্দ্রতা ছড়ায়। প্রতি মাসে ডিম্বক্ষরণের সময় সারভিক্সের মিউকাস গ্রন্থিগুলো বিভিন্ন রকম মিউকাস ক্ষরণ করে। এর ফলে যোনীয় নালিতে ক্ষারধর্মী অনুকূল পরিবেশ তৈরি হয় এবং এটি যৌনমিলনের মাধ্যমে প্রবিষ্ট পুরুষোর শুক্রাণুর বেঁচে থাকার সম্ভাবনা বাড়িয়ে দেয়।


title: যোনি

text: অনেক স্ত্রী প্রাণীতে যোনিচ্ছদ বা সত্বীচ্ছদ যোনির প্রবেশদ্বার ঢেকে রাখে, যতোক্ষণ না এটি যৌনমিলন বা অন্য কোনো কারণে ছিঁড়ে না যায়। এটি মূলত যোজক কলার একটি পাতলা ঝিল্লী। এটি যোনির শুরুর দিকে অবস্থিত। যোনিপথে কোনোকিছু প্রবেশের ফলে, পেলভিক পরীক্ষার সময়, কোনো কারণে আঘাতপ্রাপ্ত হলে বা কিছু সুনির্দিষ্ট কাজের ফলে, যেমন: ঘোড়ায় চড়া, বা জিমন্যাস্টিক্‌সের ফলেও এই কলাটি ছিঁড়ে যেতে পারে। যোনিচ্ছদ না থাকাটা যৌনমিলন সংঘটিত হবার ব্যাপারে প্রয়োজনীয় প্রমাণ দেয় না, কারণ সবসময় এটি যে যৌনমিলনের ফলেই ছিঁড়বে—এমন নয়। আবার একই ভাবে বলা যায়, এটি থাকাটা খুব জোরের সাথে প্রমাণ করে না যে যৌনমিলন একেবারেই হয়নি। হালকা যৌনমিলনের ফলে যোনিচ্ছদ না ছেঁড়াটা সম্ভব, আর যদি ছিঁড়েও যায় তবে তা শল্যচিকিৎসার মাধ্যমে প্রতিস্থাপিতও করা সম্ভব। অর্থাৎ নারীর কুমারীত্ত্ব, যোনিচ্ছদ থাকা বা না-থাকার ওপর পুরোপুরি নির্ভর করে না।


title: যোনি

text: যোনির বিভিন্ন রকম জৈবিক ভূমিকা রয়েছে।


title: যোনি

text: যোনিপথের মাধ্যমে জরায়ুতে উৎপন্ন রজঃস্রাবের রক্ত ও মৃতটিস্যু (কলা) বেরিয়ে যায়। আধুনিক সমাজে, রজঃস্রাবের মাধ্যমে নির্গত এই তরল শোষণ বা সংগ্রহে ট্যাম্পোন, মেন্সট্রুয়াল কাপ, স্যানিটারি ন্যাপকিন প্রভৃতি সরঞ্জাম ব্যবহৃত হয়।


title: যোনি

text: যোনির প্রবেশমুখে বেশকিছু স্নায়ুর প্রান্তদ্বার উন্মুক্ত, আর এগুলোর মাধ্যমে একজন নারী যৌনমিলনের সময় যৌনসুখ অনুভব করতে পারেন। কোনোভাবে এটি উত্তেজিত হলে কিছু মহিলা এটা উপভোগ করতে পারেন। যৌন উত্তেজনার সময়, বিশেষ করে মাব বা উত্তেজিত হলে যোনির দেয়াল নিজে থেকেই পিচ্ছিল হতে শুরু করে; এর ফলে যৌনমিলনের সময় সৃষ্ট ঘর্ষণ হ্রাস পায়। গবেষণায় দেখা যায় ভগ্নাঙ্কুরের (ক্লাইটোরিস) অংশ যোনি এবং ভালভাতেও বিস্তৃত হতে পারে।


title: যোনি

text: উত্তেজিত হলে যোনিপথের দৈর্ঘ্য গড়ে প্রায় ৮.৫ সে.মি. (৪ ইঞ্চি) বৃদ্ধি পায়, কিন্তু এই বৃদ্ধি প্রবিষ্ট শিশ্নের চাপের ওপর ভিত্তি করে আরো বাড়তে পারে। যখন একজন মহিলা পুরোপুরি উত্তেজিত হন তখন সারভিক্স পেছনের দিকে গুটিয়ে যাওয়ায় যোনিগহ্বর দৈর্ঘ্য-প্রস্থে পূর্বের চেয়ে প্রায় দুই-তৃতীয়াংশ বৃদ্ধি পায়। যোনির অভ্যন্তরীণ গাত্রাবরণ মিউকাস ঝিল্লির নরম ও নমনীয় ভাঁজ বিশিষ্ট। পুরুষের প্রবিষ্ট শিশ্নের আকার অনুযায়ী এটি প্রসারিত বা সঙ্কুচিত হতে পারে।


title: যোনি

text: এটি যোনির একটি কামোত্তেজক অংশ। যোনির ভেতর অংশে (শুরুর অংশ থেকে প্রায় পাঁচ সেন্টিমিটার ভিতরে) এর অবস্থান। কিছু মহিলা যৌনমিলনের সময় তীব্র যৌনসুখ অনুভব করেন যদি জি-স্পট ভালোভাবে উত্তেজিত হয়। সম্ভবত জি-স্পট রাগমোচন (শীর্ষসুখ) নারীর বীর্যপাতের কারণ। বেশ কিছু প্রখ্যাত ডাক্তার ও গবেষক মনে করেন জি-স্পটের যৌনসুখটা আসলে আসে স্কিনি গ্রন্থির মাধ্যমে। এই গ্রন্থিটি যোনির ভেতরের অন্য কোনো অংশের তুলনায় পুরুষের প্রোস্টেটের সাথে বেশি সাদৃশ্যপূর্ণ। অবশ্য কিছু গবেষক জি-স্পট থাকার ব্যাপারটাই স্বীকার করেন না।


title: যোনি

text: শিশু প্রসবের সময় মাতৃদেহের জরায়ু থেকে বাইরের পৃথিবীর স্বাধীন জীবনে আসার জন্য যোনি রাস্তা হিসেবে কাজ করে। শিশু জন্মদানের সময় যোনিকে প্রসব নালিকা (birth canal) বলা হয়। এসময় যোনির ব্যাস তার স্বাভাবিক অবস্থা থেকে উল্লেখযোগ্যভাবে বেশ কয়েকগুণ বৃদ্ধি পায় এবং আরো বেশি নমনীয় হয়ে ওঠে।


title: যোনি

text: যোনি নিজেই নিজেকে পরিষ্কার রাখে; তাই কোনো অতিরিক্ত পরিচর্যার দরকার হয় না। যোনি অভ্যন্তরে জলপ্রবাহ চালনা করে ধৌতকরণ বা ডুশিং ডাক্তাররা সাধারণত নিরুৎসাহিত করেন।


title: যোনি

text: যোনীয় রোগের লক্ষণ হিসেবে যেগুলো দেখা যায়, তার মধ্যে আছে ফোঁড়া, তরলক্ষরণ, সূতিকা, জেনিটাল ওয়ার্ট (যৌনাঙ্গীয় আঁচিল) এবং বিভিন্ন যৌনরোগ :


title: যোনি

text: যোনিগাত্র এবং গোড়ার অংশে ফোঁড়ার উদ্ভব সচারচর দেখা যায় না। বেশির ভাগ ক্ষেত্রে এটি বার্থোলিনের ছত্রাকের কারণে হয়ে থাকে। ছত্রাকটি দেখতে অনেকটা মটরদানার মতো, এবং বার্থোলিনের গ্রন্থিতে বাধার সৃষ্টির কারণে এর সৃষ্টি। এর ফলে এটি যোনির প্রবেশমুখে ক্ষরিত তরল পৌঁছতে বাধা দেয়। এ ধরনের সমস্যা ছোটোখাটো শল্যাচিকিৎসা বা সিলভার নাইট্রেট নামীয় রাসায়নিকের দ্বারা সহজেই দূর করা যায়। এরকম ছোটোখাটো ফোঁড়ার আরেকটি কারণ হচ্ছে হার্পিস সিমপ্লেক্স নামক রোগ। সে ক্ষেত্রে ফোঁড়ার সংখ্যা একাধিক হয় এবং একপর্যায়ে ফোঁড়া ফেটে অভ্যন্তরস্থ তরল বেরিয়ে পড়ে। এর ফলে প্রচণ্ড ব্যথা অনুভূত হয়।


title: হাইপোথাইরয়েডিজম

text: হাইপোথাইরয়েডিজম মানুষ ও পশুর একটি রোগ যা থাইরয়েড গ্রন্থি থেকে উৎপাদিত থাইরয়েড হরমোনের উৎপাদনের স্বল্পতার কারণে হয়ে থাকে। শিশুদের মধ্যে থাইরয়েড হরমোন


title: হাইপোথাইরয়েডিজম

text: জন্মগত অভাবজনিত বামনত্ব, পেশীকাঠিন্য ও মানসিক জড়তা হলে তাকে ক্রেটিনিজম বলে।


title: হাইপোথাইরয়েডিজম

text: থাইরয়েড হরমোন তৈরীর জন্য আয়োডিন লাগে, এবং সারা দুনিয়ার পরিসংখ্যানে আয়োডিনের অভাবই হাইপোথাইরয়েডিজমের সর্বপ্রধান কারণ। এমন একটি কারণ যা দূর করা কঠিন নয়। অথচ এখনো এই দূরণীয় কারণের প্রকোপ পৃথিবীতে লক্ষ লক্ষ শিশুর মানসিক জড়তা ঘটিয়ে চলেছে। আয়োডিনের অভাবই প্রধান কারণ হলেও হাইপোথাইরয়েডিজমের একমাত্র কারণ নয়। নানান কারণে থাইরয়েড গ্রন্থিতে হর্মোন উৎপাদনের অভাব হতে পারে, যার পরিণাম সাময়িক অথবা স্থায়ী হতে পারে। যেমন হাইপারথাইরয়েডিজমের ট্রিটমেন্ট করবার সময় তেজস্ক্রীয় আয়োডিন-১৩১ প্রয়োগ করা হয় যা থাইরয়েড গ্রন্থিতে জমা হয় ও থাইরয়েড গ্রন্থির তীব্র ক্ষতি করে যার স্থায়ী ফল হিসাবে আয়াট্রোজেনিক (অর্থাৎ ঔষধজনিত বা চিকিৎসাঘটিত) হাইপোথাইরয়েডিজম ঘটে এবং তখন বাকী সারা জীবন এই রোগীদের থাইরয়েড হর্মোন ওষুধ হিসাবে খেতে হয়।